অকাল মৃত্যু আৰু সংগ্ৰাম – Mahabahoo\nHome/Assam News & Articles/অকাল মৃত্যু আৰু সংগ্ৰাম\n[১৯৮৩ চনৰ জুলাই মাহত ‘মহাবাহু’ত প্ৰকাশ পোৱা প্ৰৱন্ধটো ৩৬ বছৰৰ পিছত নতুন-পুৰুষলৈ বুলি পুনৰ আগবঢ়ালো—অসম আন্দোলনৰ সামান্য এচেৰেঙা পোহৰেৰে আলোকিত হওক বুলিয়েই।]\nগুৱাহাটীৰ জজ খেলপথাৰত সদৌ অসম ভিত্তিত কেন্দ্ৰীয় গণসমাৱেশ, এদল এদলকৈ মানুহ আহিছে, সমৱেত হৈছে জজ খেলপথাৰত, তিলমানো নাই ঠাই, ইতিমধ্যে আৰম্ভ হৈ গৈছে বক্তৃতা, নিৰৱে মানুহে শুনিছে, শুনি গৈছে, দেখা কথা শুনি গৈছে—অসমলৈ হাজাৰে হাজাৰে বিদেশী আহিছে, অবৈধভাৱে আহিছে, বাংলাদেশৰপৰা আহিছে, নেপালৰপৰা আহিছে, নাম ভৰাইছে ভোটাৰ তালিকাত, বে-দখল কৰিছে মাটি, লভিছে নাগৰিকত্ব; শুনি গৈছে মানুহে—অসমত অবৈধ বিদেশী থাকিব নোৱাৰে, অবৈধ বিদেশীয়ে ভোট দিব নোৱাৰে, আনকি ভাৰতীয় সংবিধানেও কৈছে ভোট দিব নোৱাৰে অবৈধ বিদেশীয়ে, থাকিবও নোৱাৰে, অবৈধ বিদেশী অসমৰপৰা যাবলৈ বাধ্য, যাবই লাগিব, শুনি গৈছে মানুহে, শুনি গৈছে—অসমত থকা অবৈধ বিদেশীক চৰকাৰে চিনাক্তকৰণ কৰিব লাগে, ভোটাৰ তালিকাৰপৰা অবৈধ বিদেশীৰ নাম খাৰিজ কৰিব লাগে, অসমৰপৰা অবৈধ বিদেশীক অবিলম্বে বহিষ্কাৰ কৰিব লাগে, কাণ পাতি শুনি গৈছে জজ খেলপথাৰৰ মানুহে, বুজিছে, ভালদৰেই বুজিছে, সমর্থন জনাইছে, দিছে চাপৰিয়ে চাপৰিয়ে হাতচাপৰি, পিছদিনা বাতৰি-কাকতত ওলাইছে ডাঙৰ ডাঙৰ হৰফেৰে গণ-সমাৱেশৰ বাতৰি; আন্দোলন, গণ-আন্দোলন, হাজাৰ-বিজাৰ মানুহ আহিছে, লাখে লাখে মানুহ আহিছে বিভিন্ন ঠাইৰপৰা, নগৰৰ গলিবোৰৰপৰা, গাঁৱৰ চুবাবোৰৰপৰা, সত্যাগ্ৰহ, গণ-সত্যাগ্ৰহ, বিৰ দি বাট পাবলৈ নাই, কি অভূতপূৰ্ব ঐতিহাসিক গণ-সত্যাগ্ৰহ, কি বিৰাট বিৰাট মিছিল, শ্ল’গান দিছে হৰদম্—অসমৰপৰা বিদেশী নাগৰিক বহিষ্কাৰ কৰক, ভোটাৰ তালিকাৰপৰা অবৈধ বিদেশীৰ নাম বাদ দিয়ক, অবৈধ বিদেশীৰ নামেৰে ঠাহ খাই থকা ভোটাৰ তালিকাৰে অসমত নিৰ্বাচন অনুষ্ঠিত কৰাটো বন্ধ কৰক; ভাৰত চৰকাৰো দৃঢ়, ব্ৰহ্মদৃঢ়, নিৰ্বাচন হ’বই, হ’বই নিৰ্বাচন; সংগ্ৰামী জনতাও দৃঢ়, নিৰ্বাচন নহ’ব, হ’ব নোৱাৰিব; আন্দোলন, পিকেটিং, নিৰ্বাচনী প্ৰাৰ্থীৰ মনোনয়ন পত্ৰ দাখিলত বাধাদান, অকাল মৃত্যু, খৰ্গেশ্বৰ তালুকদাৰৰ অকাল মৃত্যু, আন্দোলন, মৃত্যুসংকল্প দিৱস, অসহযোগ আন্দোলন, খৰ্গেশ্বৰৰ আদ্যশ্ৰাদ্ধ, অসহযোগ, ৮৫ ঘণ্টীয়া অসম বন্ধ, মাত্ৰ দুটা সমষ্টিতহে নিৰ্বাচন হ’ল, লোকসভাৰ নিৰ্বাচন, বাকীবোৰত নহ’ল, আন্দোলন, আন্দোলন, গণ-আন্দোলন, তৈলক্ষেত্ৰ অৱৰোধ, উত্তৰ কামৰূপৰ নলবাৰী মহকুমাত অসভ্য ভাৰতীয় সৈন্যৰ নাৰীধৰ্ষণ, নাৰী নিৰ্যাতন, প্ৰতিবাদ দিৱস, হঠাৎ বতৰা আহিছে হিলদল ভাঙি—ঝাঁক ঝাঁক গুলীবৰ্ষণ তেলনগৰী দুলীয়াজানত, মৃত্যু, মৃত্যু, অকাল মৃত্যু, আঘাত, গুলীৰ আঘাত, উফৰি গৈছে দ্ৰোণকান্ত দাসৰ যৌনাংগ…চিকিৎসালয়ৰ ভিতৰ সোমাই গাৰ নোম শিয়ৰি উঠিছে, ইমান নিৰ্মম, ইমান বৰ্বৰ, মূৰত গুলী, হাতত গুলী, আঁঠুত গুলী, তপিনাত গুলী, সকলোতে গুলী, মাথোঁ গুলী, গুলী, তেজ, যন্ত্ৰণাত মানুহে কেঁকাইছে, বাতৰি-কাকতত ওলাইছে ‘তেজৰ নগৰী’ দুলীয়াজানৰ নিৰ্মম বতৰা, ওলাইছে উত্তৰ কামৰূপৰ নাৰীধৰ্ষণৰ বতৰা, ৮ বছৰীয়া ভণ্টি ৰীণা হাজৰিকাই কৈছে—তাইক মিলিটাৰীয়ে কি অত্যাচাৰ কৰিছে, কৈছে ৮৫ বছৰীয়া আইতা দৈব্য ডেকাই, কৈছে বহু নাৰীয়ে—কিদৰে মিলিটাৰীয়ে হৰিলে তেওঁলোকৰ সুৰক্ষিত সতীত্ব; আন্দোলন, উত্তৰ কামৰূপ-দুলীয়াজানৰ নিৰ্যাতিতসকলৰ সহানুভূতিত ক’লা দিৱস, পতাকা দিৱস, গণতন্ত্ৰ দিৱস বৰ্জন, সুকীয়াকৈ গণতন্ত্ৰ দিৱসৰ কাৰ্যসূচী পালন, গণ-অনশন, আদ্যশ্ৰাদ্ধ পালন, আন্দোলন সফল হ’বই লাগিব, চাৰিওপিনে যেন মাথোঁ ‘পোহৰ’, ভুটুংকৈ তেনেতে আহিছে খবৰ—হ’ব আলোচনা, ‘পোহৰ’ৰ মাজতে উজ্জ্বল আশা—দিল্লী আলোচনা; আন্দোলন, অনিৰ্দিষ্ট কাললৈ গণ-সত্যাগ্ৰহ, অসমত অশান্ত অঞ্চল ঘোষণা, ইন্দিৰা গান্ধীৰ অসম ভ্ৰমণ, ইন্দিৰা গান্ধীৰ লগত পুনৰ আলোচনা ব্যৰ্থ, আলোচনা বাৰম্বাৰ ব্যৰ্থ, গুৱাহাটীত সান্ধ্য আইন, আন্দোলন, চৰকাৰৰ সান্ধ্য আইন, হঠাৎ, হঠাৎ উত্তাল সমুদ্ৰৰ দৰে মৰিয়া হৈ ওলাই আহিছে আইন অমান্যকাৰী লক্ষ লক্ষ জনতাৰ বিৰাট বিৰাট স্বতঃস্ফূৰ্ত ঢৌ, উটি গৈছে ৰজাঘৰৰ সান্ধ্য আইন, আন্দোলন, আন্দোলনৰ বিভিন্ন কাৰ্যসূচী, চিন্তাৰ আঁত হেৰাই যায়, তাৰ পিছত কি হৈছিল, কোনটো আগত, কোনটো পিছত, সকলোবোৰ মনত নাথাকে মানুহৰ, মানুহ-মানুহ, মানুহ অত্যাধুনিক কম্পিউটাৰ নহয়; আন্দোলনৰ বিভিন্ন কাৰ্যসূচী, পিকেটিং, ৰণশিঙা দিৱস—ঢোল, খোল, মৃদংগ, পেঁপা, চাইকেলৰ বেল, ঘণ্টা, শংখ, বিস্কুটৰ টিং, ম’হৰ শিঙা, হুইছেল, মটৰৰ হৰ্ন, হাৰমনিয়াম, গীটাৰ আদিৰ কাণ কঁপোৱা খিচিমিচি বিৰাট কোৰ্হাল, সেয়াই ৰণশিঙা দিৱস—ৰজনজনাই গৈছে সমগ্ৰ অসম, মানুহ উদ্বেল—ৰণ হ’ব, ৰণ হ’ব, ৰণশিঙা বজাবলৈ ছাত্ৰ সন্থা আৰু গণ-সংগ্ৰাম পৰিষদে এনেয়ে নকয়, ৰণ হ’বই; অসহযোগ, চাইকেলেৰে শোভাযাত্ৰা, শান্তি-সম্প্ৰীতি দিৱস, ক’লাবেজ পৰিধান, ৰণ হ’ব, ৰণ হ’ব, হাতত জোঁৰ লৈ শোভাযাত্ৰা—সৰ্বত্ৰ জুইশিখাৰ জলমল পোহৰ, হাতবোৰ উঠিছে-নামিছে, উঠিছে-নামিছে, শ্ল’গানেৰে মুখৰিত হৈছে বতাহ—এই জুই জ্বলিছে, জ্বলিবই, এই জুই জ্বলিছে, জ্বলিবই, অসম বন্ধ, অসহযোগ, সৰ্বাত্মক অসহযোগ, অনশন, স্বেচ্ছাসেৱক বাহিনী গঠন—ৰাতিপুৱা ৰাতিপুৱা স্বেচ্ছাসেৱকৰ কি দৌৰ, কি কুচকাৱাজ, কি নিয়মানুৱৰ্তিতা (!!), কৰ্মচাৰী নিৰ্যাতন, কৰ্মচাৰী নিৰ্যাতনবিৰোধী দিৱস, তাম্ৰপত্ৰ প্ৰত্যৰ্পণ, দিনে-নিশাই আকাশবাণী কেন্দ্ৰত পিকেটিং, সমন্বয় সপ্তাহ, ছাত্ৰ সংহতি দিৱস, ষড়যন্ত্ৰবিৰোধী সপ্তাহ, ৰাষ্ট্ৰপতিৰ শাসন ৬ মাহলৈ বৃদ্ধি, কৰ্মচাৰীৰ ঐক্য-সংহতি সপ্তাহ, আত্মৰক্ষা দিৱস, অসম বন্ধ, স্কুল-কলেজ বন্ধ, দোৰেন্দ্ৰ সিঙৰ আৱিৰ্ভাৱ, দোৰেন্দ্ৰ সিঙৰ লগত আলোচনা, মাক’ৱানাৰ আৱিৰ্ভাৱ, মাক’ৱানাৰ লগতো মকমকনি, আলোচনা, পুনৰ দিল্লী আলোচনা, দিল্লী আলোচনা ব্যৰ্থ, পুনৰ দিল্লী আলোচনা, পুনৰ দিল্লী আলোচনা ব্যৰ্থ, অসম বন্ধ, দিছপুৰ চলো, আদ্যশ্ৰাদ্ধ, কটনৰ ছাত্ৰাৱাসত চি-আৰ-পিৰ নিৰ্মম অত্যাচাৰ, পাঁচশৰো অধিক গ্ৰেপ্তাৰ, যোৰহাট-ডিগবৈত পুলিচৰ সন্ত্ৰাস, নাহৰকটীয়াত, শিৱসাগৰত, নলবাৰীত, বহুতত; আলোচনা, দিল্লী আলোচনা, আহিছে, গৈছে, আহিছে, গৈছে, মানুহে ভাবিছে—কিবা হ’ব ! কিবা এটা হ’ব, একো নহ’ল, একো এটা নহ’ল, তথাপি চলিছে দিল্লী আলোচনা, মানুহ ৰৈ আছে, বাতৰি-কাকতে সম্ভাৱনা দেখিছে ‘দিল্লী আলোচনা সফল হ’ব, দিল্লী আলোচনা সফল হ’ব, একো হোৱা নাই, আহ-যাহ, আহ-যাহ, আহ-যাহ, মাছ বজাৰৰ দৰ-দাম, ’৫১ নে ৭১, ’৫১ নে ৭১, আন্দোলন, অসম বন্ধ, প্ৰতিবাদ দিৱস, গুলীচালনা, মৃত্যু, ‘সংখ্যালঘু’ৰ আক্ৰমণত মৃত্যু, অকাল মৃত্যু, দিল্লী আলোচনা, আন্দোলন যেন সেমেকিছে, দুৰ্গাপূজা, ফাকুৱা, শিৱৰাত্ৰি, ঝুলনযাত্ৰা, বিশ্বকৰ্মা পূজা, লক্ষ্মী পূজা, সৰস্বতী পূজা, খেল, ফুটবল খেল, ক্ৰিকেট খেল, জুৱাখেল (…ৰিণিকি ৰিণিকি মনত পৰে দুলীয়াজান), তীৰখেল (…খৰ্গেশ্বৰৰ শ্ৰাদ্ধ কেতিয়াবাই গ’ল), ৰঙালী বিহু—মঞ্চত পপছং, কিছু গায়কক সামাজিকভাৱে বহিষ্কাৰ, ডিস্কো ডেঞ্চ, বিট্ কনটেষ্ট্, ৰঙালী বিহুত দৌৰ প্ৰতিযোগিতা, ঊষা উত্থুপ সন্ধিয়া, এপল’ চাৰ্কাছ, ঊষা উত্থুপ সন্ধিয়াত গাড়ীৰ শাৰী (…উত্তৰ কামৰূপৰ নাৰীধৰ্ষণ বহুদিন হ’ল); আলোচনা, তাঁত-বাটি কাঢ়া, দিল্লী আলোচনা, বিবৃতি, সামাজিকভাৱে বহিষ্কাৰ, দিছপুৰত কিনা-বেচা খেল, দাসপ্ৰথা এতিয়া নাই, এতিয়া এম-এল-এৰ যুগ, এতিয়া এম-পিৰ যুগ, এম-এল-এ কিনা-বেচা খেল, এম-পি কিনা-বেচা খেল, ইন্দিৰা কংগ্ৰেছত জাম্বুবান জাঁপ মৰা খেল, ভঙা-পতা খেল, ভাগ ভাগ কৰা খেল, তেল গৈ আছে, চাহপাত গৈ আছে, প্লাইউড গৈ আছে, উস্ উস্ উস্, তীব্ৰ প্ৰতিবাদ কৰা হৈছে, গৰিহণা দিয়া হৈছে, বিদেশী আহি আছে, দিল্লী আলোচনা, আন্দোলন, পথ বন্ধ, মৃত্যু, মৃত্যু, চৰকাৰ জঁপিয়াই পৰিছে, ইন্দিৰা কংগ্ৰেছ জঁপিয়াই পৰিছে, ভঙা-পতাৰ খেল, অসমীয়া এক নহয়, আহোম-বামুণ, আহোম-কলিতা, বামুণ-কলিতা, আহোম-কছাৰী, ৰাভা-কলিতা, উচ্চবৰ্ণ-নিম্নবৰ্ণ, জনজাতি-অজনজাতি, আৰ্য-অনাৰ্য, মিচিং-কাৰ্বি, কাৰ্বি-বড়ো, চাহ-শ্ৰমিক অসমীয়া, ভাগ-ভাগ, ভাগ-ভাগ, উজনি অসম-নামনি অসম, উদয়াচল, জিলা লাগে, মহকুমা লাগে; আন্দোলন, সত্যাগ্ৰহ, আপেল বিলাইছে মাৰোৱাৰীয়ে, বাহ্ বাহ্ বাহ্, মাৰোৱাৰীবোৰ বৰ ভাল, বৰ ভাল, স্কুল খুলিছে, কলেজ খুলিছে, নতুনকৈ ল’ৰা সোমাইছে, ৰেগিং, ছিনিয়ৰ-জুনিয়ৰ, ছিনিয়ৰৰ সাহ বেছি, জানে বেছি, ৰেগিং কৰিছে, ছাত্ৰাবাসলৈ এনেতে চি-আৰ-পিৰ প্ৰৱেশ, ছিনিয়ৰৰ তৰানৰা ছিঙা লৰ, জুনিয়ৰ পিছে পিছে লৰিবই, নহ’লে অত্যাচাৰ, হয়তো গুলী, গুলী মানেই মৃত্যু, মৃত্যু, মৃত্যু হৈ আছে অহৰহ, দীৰ্ঘৰপৰা দীৰ্ঘতৰ হৈ আছে ছহিদৰ তালিকা, পি-ডি এক্ট, এন-এছ-এ, জে’ল, জে’লত পি-ডি এক্টত গ্ৰেপ্তাৰ হৈ মানুহ সোমাইছে, বিভিন্ন আইন ওলাইছে, মানুহ সোমাইছে, ক্ৰিমিন্যাল এক্টত গ্ৰেপ্তাৰ হৈ মানুহ সোমাইছে, এন-এছ-এ ওলাইছে, মানুহ সোমাইছে, একেই মানুহ, একেই আন্দোলনকাৰী, একেই উদ্দেশ্য, একেই লক্ষ্য, ভাগ ভাগ, ভাগ ভাগ, ভাগ ভাগ, ভাগ ভাগ, এন-এছ-এত গ্ৰেপ্তাৰ হোৱাবোৰে (পি-ডিবোৰেও) পাইছে কাপোৰ, মাখন, মাছ, কণী, জোতা, মাংস, ট্ৰাংক, ছিলাইছে কিছুৱে জেইলত কোট-পেণ্ট, ক্ৰিমিন্যেলবোৰ ক্ৰিমিন্যেল, ক্ৰিমিন্যেলবোৰে পোৱা নাই, ভাগ ভাগ, ভাগ ভাগ, এন-এছ-এত এৰেষ্ট হোৱা কিছুৱে মাখন খাইছে লেপালেপে, ক্ৰিমিন্যেলবোৰেও খাইছে—চৰ, ঠাপ্পৰ, গোৰ, কোব, ঘোচা, খোঁচ—অপৰ্যাপ্ত; আন্দোলন, অসমৰপৰা অবৈধ বিদেশীৰ বহিষ্কাৰ হ’ব লাগে, নিৰ্বাচন হ’ব নোৱাৰে, মন্ত্ৰীসভা ভাঙি আছে, গোলাপ বৰবৰা, যোগেন হাজৰিকা, আনোৱাৰ টাইমুৰ, কেশৱ গগৈ, মন্ত্ৰীসভা ভাঙিছে, বিধানসভা ভাঙিছে, ৰাষ্ট্ৰপতিৰ শাসন, ৰাষ্ট্ৰপতিৰ শাসন, বাতৰি-কাকতৰ কণ্ঠৰোধ, অশান্ত অঞ্চল আইন, পাইকাৰী জৰিমনা, দিন গৈ আছে, দিনবোৰ গৈ আছে, ভাৰতীয় সংবিধানৰ আয়ুস টুটি আহিছে, সৰহকাল ৰাষ্ট্ৰপতিৰ শাসন চলি থাকিব নোৱাৰে, ১৯৮৩ চনৰ ১৮ মাৰ্চৰ পূৰ্বে অসমত নিৰ্বাচন হ’বই লাগিব, চৰকাৰ গঠন হ’বই লাগিব, নহ’লে জৰুৰী অৱস্থা, নহ’লে অসম ভাৰতীয় সংবিধানৰ হাতৰ মুঠিৰপৰা গুচি যাব, আলোচনা, দিল্লী আলোচনা, একো হোৱা নাই, একো এডাল হোৱা নাই, আন্দোলন, অসম বন্ধ, অফিচলৈ যোৱা নাই অসমক ভালপোৱা ‘অসমপ্ৰেমী’ ইঞ্জিনিয়াৰ, বিষয়া, মণ্ডল, কামলৈ যোৱা নাই ঠিকাদাৰ, অন্ধকাৰ দিৱসত লাইট জ্বলোৱা নাই ডাক্তৰে, মাৰোৱাৰীৰ দোকানবোৰো বন্ধ, দিন গৈছে, একেজন ইঞ্জিনিয়াৰেই টকা খাই আছে দুমদাম্, একেজন ঠিকাদাৰেই বনোৱা মথাউৰি ভাঙি উটি গৈছে গাঁৱৰ পিছত গাঁও, উটিছে পানীত মানুহৰ মৃতদেহ, ভোঁহফুলা ছাগলী, গৰু, আকাশত উৰিছে শগুন, মণ্ডলে ঠিক কৰি আছে বিদেশীৰ পট্টা, ডাক্তৰৰ বেজিৰ খোঁচ, ভিজিট, মৰি গৈছে বেমাৰী, তেজ, ৰেঞ্জাৰ, বনাঞ্চল হৈ আছে শূন্যাঞ্চল, ৰেঞ্জাৰেও পালিছে সৰ্বাত্মক অসহযোগ, আন্দোলন, জনতা সান্ধ্য আইন, আলোচনা, বহু কাৰ্যসূচী, বহু ঘটনা, সাহিত্য সভা, বিখ্যাত হৈছে ৰাংছিনা নগৰ, ভূপেন হাজৰিকা, সাহিত্য সভাত হাজাৰে হাজাৰে মানুহ, প্ৰতিনিধি সভাত প্ৰতিনিধিৰ বান্দৰ জাঁপ, আন্দোলন; বোমা বিস্ফোৰণ, গুলীচালনা, মৃত্যু, মৃত্যু, মৃত্যু, অকাল মৃত্যু, চৰকাৰে হত্যা কৰি গৈছে অবিৰাম, এৰিছে গুলীৰ পিছত গুলী, মৃত্যু, মৃত্যু, চৰকাৰে চেপি-খুন্দি গৈছে অহৰহ, অত্যাচাৰ, অত্যাচাৰ, অত্যাচাৰ, চৰকাৰ, অত্যাচাৰী চৰকাৰ, হত্যাকাৰী চৰকাৰ, আলোচনা চলিছে দিল্লীত চৰকাৰৰ লগত, আন্দোলন, বহু কথা, বহু পৰ্যায়, বহু দিন, একাদিক্ৰমে মনত নাথাকে মানুহৰ, ওলট-পালট হৈ যায়, চাই গৈছে মানুহে, কৰি গৈছে মানুহে, বৰ্জন কৰা এম-এল-এক ঘেৰাও, চৰম পত্ৰ দিয়া চৰকাৰৰ ওপৰত আশা, সকলো কথা মনত নৰয়, …., ভূপেন হাজৰিকা, ভূপেন হাজৰিকাৰ গান—‘আজি ব্ৰহ্মপুত্ৰ হ’ল বহ্নিমান’, জোৱাৰ আহিছে, ভাটা পৰিছে, হু হুকৈ ওলাই আহে এটা এটা নতুন আৱেগিক দৃশ্যপট—চৰিত্ৰ য’ত হাজাৰটা, এনেহেন অভিনয়—অসম যেন দুদিনতে সলনি হৈ যাব, স্বাৱলম্বী, স্বাৱলম্বী, স্বাৱলম্বী, গুৱাহাটীৰ পাণবজাৰত অসমীয়া গাভৰুৱে বিহাৰী মুচিক প্ৰত্যাহ্বান জনাই চিকচাক জোতা পালিচ কৰিছে—কি সুন্দৰ দৃশ্য, জোতাই জোতা, জোতাই জোতা, চিকচিক চিকচিক, ৫০ পইচাৰ ঠাইত পাইছে গাভৰুৱে দহটাকৈ টকা, হয়তো বেছি, ইপিনে জাগিছে লাচিতৰ দল—ঠেলাত এপোৱা আলু, তিনিটা কবি, এপাচি বেঙেনা—স্বাৱলম্বী হোৱাত সহায় কৰক, বাহ্, কি অপূৰ্ব অভূতপূৰ্ব দৃশ্য, এয়াহে ডেকা অসম; অইনপিনে জাগিছে আকৌ হিন্দুৰ দল—অসমত ইমানগাল মুছলমান (গৰীয়া, গৰুখোৱা), বহুত হ’ল, আৰু নোৱাৰি, হিন্দু সন্মিলন, বিশ্ব হিন্দু সন্মিলন, গণ সমাৱেশ হোৱা জজখেল পথাৰত বিশ্বৰ হিন্দু সন্মিলন, বাজপেয়ী, বাজপেয়ী, বি-জে-পি, আৰ-এছ-এছ, বালাচাহেব, ৰেকৰ্ড ঘূৰিছে সোঁ সোঁকৈ, মাইকৰপৰা ভাহি আহিছে সেই বিখ্যাত গান—‘ৰাম্ভা হ’ হ’ হ’, চাম্ভা হ’ হ’ হ’…’; বাজপেয়ী অসমত, দৌৰিছে হিন্দুৰ দল; অইনপিনে চিঞৰিছে চি. পি. এম, চি-পি-আই, চি-পি-এম-এল আদিয়ে—‘অসম আন্দোলন উগ্ৰ জাতীয়তাবাদী, অসম আন্দোলন, প্ৰতিক্ৰিয়াশীল,…’, কৈছে—চি-আই-এৰ হাত আছে, বিদেশী কিয় যাব লাগে, ভোটাৰ তালিকাৰপৰা বিদেশীৰ নাম কিয় বাদ দিব লাগে (চি-পি-আই, চি-পি-এম, চি-পি-এম-এল, আৰ-চি-পি-আই, এছ-ইউ-চি আদিয়ে ভোট বিপ্লৱ কৰিব লাগে সংসদৰ মজিয়াত, লেনিন—মাওহঁতেও ভোট বিচাৰি ঘূৰি ফুৰিছিল!!); ছাত্ৰ সন্থা, গণ সংগ্ৰাম, কাৰ্যনিৰ্বাহকত নতুন নতুন কাৰ্যসূচী, বিবৃতি; দিন গৈ আছে—, আন্দোলন, গুলীবৰ্ষণ, মৃত্যু, ছহিদ, শোকসভা, সাহায্য, ছহিদস্তম্ভ; দিন গৈ আছে, সকলোৱে কিবা নহয় কিবা এটা কৰি আছে, সৰ্বভাৰতীয় ৰাজনৈতিক দল জঁপিয়াই পৰিছে, চিঞৰিছে অসম আন্দোলনৰ বিৰুদ্ধে, কিন্তু আন্দোলনৰ প্ৰভাৱ সৰ্বত্ৰ, বিৰাট ব্যাপক গণ-আন্দোলন, কণ কণ মইনাহঁতেও ধ্বনি দিছে—‘খেদ ঐ খেদ, বিদেশীক খেদ’, নব্বৈ বছৰীয়া বৃদ্ধায়ো মাৰ খাইছে; উচ্ছেদ, বাংলাদেশী—নেপালী নহয়, থলুৱা উচ্ছেদ, থলুৱা উচ্ছেদ চলিছে, সৰ্বত্ৰ সন্ত্ৰাস, চি-আৰ-পি, চি-আৰ-পি, চি-আৰ-পি, মুখ মেলিলেই লাঠীৰ কোব, ৰাস্তাত থিয় দি থাকিলেও লাঠীৰ কোব, আহিছে এটা নতুন হাৱা—এছিয়ান গেমছ, এছিয়ান গেমছ—হ’ব নতুন দিল্লীত, আপ্পু, মৰম লগা হাতী পোৱালি, চলিছে দিল্লীত আলোচনা, এইপিনেও চলিছে আলোচনা—‘আবে, তই এচিয়াড চাবলৈ যাবিনে নাই বে’, উত্তৰ ভাহি আহিছে—‘আন্দোলনে বৰবাদ্ কৰিলে বে’, ঘৰতে টি-ভি চাম’, টি-ভি, টি-ভি, টি-ভি, টি-ভিৰ হাৱা আহিছে, এচিয়াডৰ হাৱা আহিছে, চলি আছে গ্ৰ্যাণ্ড চাৰ্কাছ, উৰিছে জাগুৱাৰ, চলি আছে দিল্লী আলোচনা, চাই আছে মানুহে, থিয়েটাৰ—কহিনুৰ, আৱাহন, ষ্টাৰ, অনিৰ্বাণ, আৰাধনা, সুৰদেৱী, নটৰাজ, পূবেৰুণ; সৰ্বত্ৰ সন্ত্ৰাস, চি-আৰ-পি আহিছে, মাকে পুতেকক কৈছে—‘বাহিৰলৈ নাযাবি বোপাই, ইঞ্জিনিয়াৰ দুৱৰাৰ পুতেকহঁত নাযায়, তই কিয় যাৱ,….’ পুতেকেও উত্তৰ দিছে—‘যামেই মই, দুৱৰাৰ পুতেক—দুৱৰাৰ পুতেক, মই মই,…’, ক’ৰবাত বাপেকে কৈছে পুতেকক—‘পঢ়, ডিগ্ৰী ল, পঢ়া ঠিক কৰিহে আন্দোলন কৰ, তেতিয়াহে মানুহ—’, পুতেকে কৈছে—‘খৰ্গেশ্বৰ তেন্তে কি, খৰ্গেশ্বৰৰ ডিগ্ৰী নাই বাবে মানুহ নহয় নে—’; চলিছে দিল্লীত আলোচনা, মানুহে চাহ খাই আছে, মৃদু গুঞ্জন ধ্বনি—‘এইবাৰ আলোচনাত, অমুকক কিয় নিয়া নাই, তমুকক কিয় নিছে’, উত্তৰ দিছে আলোচনাকাৰীয়ে, মানুহে শুনিছে, মানুহে শুনা নাই মাথোঁ দিল্লীত চলি থাকে কি আলোচনা—তাৰ বিশদ বিৱৰণী; ইন্দিৰা কংগ্ৰেছৰ দালাল নামিছে, নামি পৰিছে বি-জে-পি, চি-পি-এম, চি-পি-আই, চি-পি-এম-এল, আৰ-চি-পি-আই, এছ-ইউ-চি-আই, জনতা, লোকদল; ভাবিছে মানুহে কি হ’ব, কি হ’ব, চি-আৰ-পি, সন্ত্ৰাস, মানৰ দিন আকৌ আহিছে, কেছৰ উপৰি কেছ, অত্যাচাৰ, অনাচাৰ, অধাচাৰ, দিনবোৰ গৈ আছে, চৰকাৰে পটাত পিহাদি পিহিছে মানুহক, আন্দোলনকাৰীক, সত্যাগ্ৰহত আপেল বিলোৱা মাৰোৱাৰীৰ গোলাত বস্তুৰ দাম বাঢ়িছে ঘোঁৰাৰ কদমত ছুটি মেলাদি হু হু কৰে, তেল গৈ আছে, চাহপাত গৈ আছে, মৰাপাট গৈ আছে, কাঠ গৈ আছে, প্লাইউড গৈ আছে, বৈ আছে ব্ৰহ্মপুত্ৰ; ব্ৰহ্মপুত্ৰ উপত্যকাৰ মানুহে পাহৰা নাই—অসমৰপৰা অবৈধ বিদেশীক বহিষ্কাৰ কৰক, মানুহে পাহৰা নাই—নিৰ্বাচন হ’ব নোৱাৰে, মানুহে ভালদৰেই বুজিছে—দিল্লী আলোচনা ল’ৰা-ধেমালি, ভেকো-ভাওনা, সময় অপচয়, দিন গৈ আছে, হৈ আছে অকাল মৃত্যু, ৰাষ্ট্ৰপতিৰ শাসনৰ ম্যাদ কমি আহিছে, প্ৰশ্ন, কৌতূহলী চকুত প্ৰশ্ন, মুখত প্ৰশ্ন, বাতৰি-কাকত মেলিলেও প্ৰশ্ন—নিৰ্বাচন হ’ব নেকি, নিৰ্বাচন হ’ব নেকি, হ’ব জানো, হ’লে কি হ’ব, নিৰ্বাচনটো হ’ব নোৱাৰিব, অবৈধ বিদেশীৰে ভোটাৰ তালিকা ভৰি আছে—কেনেকৈ হ’ব, সংবিধান সংশোধন হ’ব নেকি, জৰুৰী অৱস্থা, জৰুৰী অৱস্থাই বাৰু হ’ব নেকি, নিৰ্বাচন কেনেকৈ পাতিব, ইন্দিৰা গান্ধীয়ে প্ৰথমলানি আলোচনাতেই নকৈছিল নে যে অবৈধ বিদেশী ভোটাৰৰ নাম থকা ভোটাৰ তালিকাৰে নিৰ্বাচন হ’ব নোৱাৰিব, ভোটাৰ তালিকাখনো দেখোন সংশোধন হোৱা নাই, কি হ’ব, কি হ’ব, কি হ’ব, প্ৰশ্ন, প্ৰশ্ন, প্ৰশ্ন, দিন গৈ আছে, দিন গৈ আছে, দিন গৈ আছে, সময়টো ৰৈ নাথাকে, কি হ’ব, নিৰ্বাচন প্ৰতিৰোধ নে বৰ্জন নে অংশগ্ৰহণ, নে অইন কিবা, দিন গৈ আছে এনেদৰে—ৰবি, সোম, মংগল, বুধ, বৃহস্পতি, শুক্ৰ, শনি, ৰবি, সোম, মংগল, বুধ,…, চলি আছে দিল্লী আলোচনা, ৰবি, সোম, মঙ্গল, বুধ,…; নিৰ্বাচন হ’ব, নতুন দিল্লীয়ে ঘোষণা কৰিলে—নিৰ্বাচন হ’ব, অসমত নিৰ্বাচন হ’ব, হ’ব ১৪-১৭-২০ ফেব্ৰুৱাৰি (১৯৮৩ চন) তাৰিখে, হ’বই লাগিব, যিকোনো প্ৰকাৰে হ’বই লাগিব, নহ’লে সাংবিধানিক সংকট (সংবিধানেইতো কৈছে অবৈধ বিদেশীয়ে ভোট দিব নোৱাৰিব, অবৈধ বিদেশীয়ে ভোট দিয়াটো সাংবিধানিক অসংকট নেকি, নে…), মানুহ উচাপ খাই উঠিল, আন্দোলনৰ কিছু নেতা গ্ৰেপ্তাৰ হ’ল, মানুহে ভাবিলে—ই কেনে ধৰণৰ প্ৰতাৰণা, ই কেনে ধৰণৰ দিল্লী আলোচনা, ইন্দিৰা গান্ধীৰ এয়া কেনে কৰ্ম, প্ৰতিৰোধ হ’ব, প্ৰতিৰোধ কৰা হ’ব, নিৰ্বাচন হ’ব নোৱাৰিব, মানুহ মৰিয়া হৈ পৰিল, দৃঢ়, কঠোৰ আন্দোলন অবিচলিত, আন্দোলন, আন্দোলনৰ কাৰ্যসূচী—সৰ্বাত্মক অসহযোগ, নিৰ্বাচন হ’ব নোৱাৰিব, কৰ্মচাৰীয়ে কৰিলে অসহযোগ, নতুন দিল্লীয়ে ক’লে—নিৰ্বাচন হ’ব, হ’বই লাগিব, যিকোনো প্ৰকাৰে হ’বই লাগিব; উৎফুল্লিত শৰৎ সিংহ, হেমেন দাস, ফণী বৰা, ড০ হীৰেন গোহাঁই, হোমেন বৰগোহাঞি, উদয়াদিত্য ভৰালী আদিকে ধৰি বহুজন…, উৎফুল্লিত ইন্দিৰা কংগ্ৰেছে কঁকাল ঘূৰাই নাচিবলৈ ধৰিলে; মানুহ লৌহদৃঢ়, ছাত্ৰ সন্থা—গণসংগ্ৰামৰ বিবৃতি স্পষ্ট—নিৰ্বাচন হ’ব নোৱাৰিব; সুবিধা নহ’ব দেখি ইতিমধ্যে নেগুৰ কোঁচালে বি-জে-পি, লোকদল, জনতা, অসম জনতা, এ-আই-চি-পি আদিয়ে; ক’ৰবাৰপৰা আৱিৰ্ভাৱ হ’ল এটা সংগঠন—আই-পি-এফ, লগালে মাত—নিৰ্বাচন পাতিলে ফল বেয়া হ’ব পাৰে; নতুন দিল্লী আঁকোৰ-গোজ, দিল্লী আলোচনা কৰা শতজনৰ হত্যাকাৰী ভাৰত চৰকাৰে আৰম্ভ কৰি দিলে গ্ৰেপ্তাৰ, চেঞ্চৰ, অত্যাচাৰ, অত্যাচাৰ, অবিৰাম অত্যাচাৰ, জধে-মধে গুলীবৰ্ষণ, অসম হৈ পৰিল যেন এখন যুদ্ধক্ষেত্ৰ, নিৰ্বাচনৰ দিন চমু চাপিল, আৰম্ভ হ’ল থলুৱা প্ৰতিৰোধ, আঞ্চলিক ছাত্ৰ সন্থাৰ কান্ধত বিৰাট দায়িত্ব, যিমান পাৰে কৰিলে—অনস্বীকাৰ্য, জৰ্জৰিত হ’ল অত্যাচাৰত, মানুহ আগবাঢ়ি আহিল, আহিল বিভিন্ন ঠাইৰপৰা হাজাৰ হাজাৰ চি-আৰ-পি, বি-এছ-এফ, ৰাজস্থান পুলিচ, মহাৰাষ্ট্ৰ পুলিচ, অসভ্য ভাৰতীয় সৈন্য, আহিল বিহাৰৰপৰা কৰ্মচাৰী, দিন-ৰাতি সন্ত্ৰাস, আন্দোলনৰ কিছু নেতা জে’লত, কিছু মানুহে ভাবিছে—জেইলৰ ভিতৰত নিৰ্বাচনটোৰ বিৰোধিতা কৰি তেওঁলোকে আমৰণ অনশন কৰিছে নেকি বাৰু; নিৰ্বাচন, নিৰ্বাচন হ’ব নোৱাৰিব, নিৰ্বাচনী বিষয়া আহিব নোৱাৰিব, দলং জ্বলিল, প’লিং বুথ (ভোট গ্ৰহণ কেন্দ্ৰ) জ্বলিল, হ’ল বহু বোমা বিস্ফোৰণ, অবিৰাম অত্যাচাৰ, বুঢ়া-ল’ৰা সকলোকে অবিৰাম আঘাত, গ্ৰেপ্তাৰ, অহৰহ গুলীৰ হিড়িক, কাণ তালফলা প্ৰচণ্ড আৱাজ গুৰুম্ গুৰুম্, মৃত্যু, অকাল মৃত্যু, ৰেডিঅ’ৰ ছুইচ টিপিলেও মৃত্যুৰ বতৰা, সকলোপিনে অকাল মৃত্যু, অকাল মৃত্যু, ৰঙা হৈ গ’ল সমগ্ৰ অসম, ছাত্ৰৰ মৃতদেহ গেলি গ’ল তিতাবৰত, তিনিজনক জুইত দলিয়াই দিয়া হ’ল ছিপাঝাৰত, চাবুৱাত মৃত্যু, ডিগবৈত মৃত্যু, মৰাণত মৃত্যু, নগাঁৱত মৃত্যু, শিৱসাগৰত মৃত্যু, নলবাৰীত মৃত্যু, মঙলদৈত মৃত্যু, তেজপুৰত মৃত্যু—লখিমপুৰত মৃত্যু, কেন্দুগুৰিত মৃত্যু, গোৱালপাৰাত মৃত্যু, কাৰবি আংলঙত মৃত্যু, সকলোপিনে মৃত্যু—অকাল মৃত্যুৰ বতৰা, লেখ-জোখ নাই, কিমান গণিব ঝাঁক ঝাঁক গুলী, তপত গুলী, কিমান বিদীৰ্ণ হৈ গ’ল দেহ, অভাৱনীয় অত্যাচাৰ, নতুন দিল্লীৰ চৰিত্ৰ কেনে, দিল্লী আলোচনা কৰা ভাৰত চৰকাৰৰ চৰিত্ৰ কেনে, এছিয়ান গেমছ পতা ভাৰত চৰকাৰৰ চৰিত্ৰ কেনে, অসমৰ ছাত্ৰ-ছাত্ৰী মোৰ সন্তানৰ দৰে বোলা ইন্দিৰা গান্ধীৰ চৰিত্ৰ কেনে; নিৰ্বাচনী সভাত গণি খানৰ ভাষণ, ইন্দিৰা গান্ধীৰ ভাষণ; বি-জে-পিও নামি পৰিছে নিৰ্বাচন বিৰোধিতাত (সমগ্ৰ ভাৰতবৰ্ষত বি-জে-পিয়ে প্ৰচাৰ পাবলৈ হ’লে সবল যুক্তিযুক্ত ন্যায্য অসম আন্দোলনক সমৰ্থন জনোৱাৰ বাহিৰে বিকল্প একো নাই বুলি বাজপেয়ীয়ে জানে), বাজপেয়ী দৌৰিছে ইপিনৰপৰা সিপিনলৈ, বাজপেয়ী হৈ পৰিছে বাজপেয়ীদা, হিন্দুৰ ধ্বজাধাৰী মহান আত্মা; চি-পি-এমৰ উচটনি, আৰম্ভ হৈছে দলীয় সংঘৰ্ষ, গহপুৰত, নেলীত শ শ জনৰ মৃত্যু হৈছে, বিয়পিছে দলীয় সংঘৰ্ষ, মানুহ মৰি আছে, প্ৰতিদিনে অজস্ৰ মৃত্যু, অকাল মৃত্যু, গাঁওবোৰ আক্ৰান্ত, নিৰ্বাচন হৈ গ’ল, এক প্ৰচণ্ড প্ৰহসন, চৰকাৰো গঠন হ’ল, সংবিধানত বিশ্বাসী চৰকাৰৰ বিশ্বাসৰ নমুনা, গান্ধীবাদী ভাৰত চৰকাৰৰ গান্ধীবাদৰ নমুনা, অহিংসাৰ নমুনা, গণতন্ত্ৰৰ নমুনা, গুলী, হাত-ভৰি বান্ধি গোলাঘাটৰ ৰজাবাৰীত গুলীয়াই সাতজনক হত্যা কৰা হ’ল, মৃত্যু, আঘাত, কেউপিনে মাতৃৰ বুকুভঙা কৰুণ বিননিৰ অহৰহ প্ৰতিধ্বনি, অকাল মৃত্যু, অতুল সম্ভাৱনাপূৰ্ণ বহু জীৱনৰ অকাল মৃত্যু, তেজ, তেজৰ চেকুৰা, বুলেট, উফৰি যোৱা মাংসপিণ্ড, লাওখোলাৰ টুকুৰা, চিতাজুই, চিতাজুইৰ ধোঁৱা, যুদ্ধহে চলিছে, মৃত্যু কিমানৰ হ’ল লেখ-জোখ নাই, হিচাপ ওলোৱা নাই, এই পৰ্যন্ত হিচাপ ওলোৱা নাই, ভাৰতবৰ্ষৰ কোনো ঠাইৰপৰাই সমৰ্থন নাহিল অসমৰ সংগ্ৰামীলৈ (যি আহিল—সেয়া অসৎ উদ্দেশ্যপ্ৰণোদিত), অবৈধ বিদেশীয়ে ভোট দিবলৈ পালে, ৰাইফলৰ বেৰেলত তেজ, ট্ৰিগাৰত তেজ, হেমাৰত তেজ, বুটজোতাত তেজ, হেণ্ডকাফত তেজ, লক্আপত তেজ; ‘জনপ্ৰিয় চৰকাৰ’ গঠন হ’ল, হিতেশ্বৰ শইকীয়া ‘মুখ্যমন্ত্ৰী’ হ’ল, এতিয়া চি-আৰ-পিৰ জেপত ‘জনপ্ৰিয়’ চৰকাৰৰ জয়জয়কাৰ; মৃত্যু, সংঘৰ্ষ চলি আছে, চলিছে পুনৰ নাৰীধৰ্ষণ, যন্ত্ৰণা, নিপীড়ন, শোষণ, নতুন দিল্লীয়ে অসমক কি বুলি ভাবে, ভাৰতবৰ্ষই, সৰ্বভাৰতীয় ৰাজনৈতিক দলবোৰে… কি বুলি ভাবে অসমৰ মানুহক; দিল্লী আলোচনাৰ উদ্দেশ্য কি, হিতেশ্বৰ শইকীয়া দৰাচলতে ক’ৰ ‘মুখ্যমন্ত্ৰী’ —অসমৰ নে বাংলাদেশৰ, ‘জনপ্ৰিয়’ চৰকাৰখন কাৰ, ভাবিছে মানুহে কি হ’ব, কি হ’ব, এতিয়া এক বিৰাট ব্যাপক অনিশ্চয়তা, অগ্নিময় পৰিৱেশ, পি-এল-পি আৰু জাতীয়তাবাদী ক’ত, এতিয়া প্ৰতিটো খোজতেই যেন বিপদ, এয়া সপোন নে বাস্তৱ, দুঃস্বপ্ন নেকি, আমি হাৰি গ’লো নেকি, আমি হাৰি গ’লো নেকি ভাৰত চৰকাৰৰ লগত, অবৈধ বিদেশীৰ লগত, অবৈধ বিদেশীৰ হৈ ওকালতি কৰাসকলৰ লগত; সৰু হৈ গ’লো নেকি আমি ভাৰতবৰ্ষৰ মানুহৰ চকুত, বিশ্বৰ চকুত, সংগ্ৰামৰ অন্ত পৰিল নেকি, ইয়াৰ পিছত কি, ইয়াৰ পিছত কি, নতুন দিল্লীৰ ভৰিত আমি লেতু-সেতু হৈ পৰিম নেকি, হত্যাকাৰী—অত্যাচাৰী ভাৰত চৰকাৰৰ বন্দনা কৰিম নেকি, ভাৰতবৰ্ষ আমাৰ দেশ বুলি ক’ম নেকি, শুই দিম নেকি; মৃত্যু, মৃত্যু, মৃত্যু, অকাল মৃত্যু; আমাৰ উদ্দেশ্য—লক্ষ্য ধ্বংস হ’ল নেকি, বিদেশী নাযাব নেকি, নতুন দিল্লীক কাবৌ-কাকূতি কৰাতকৈ আমি আমাৰ অস্তিত্ব নিৰ্ধাৰণ নিজে কৰিব নোৱাৰিম নেকি, শত শতজনৰ মৃত্যু হ’ল—ইমান বেছি হেৰুৱালো—হাজাৰজন এতিয়া আহিবনে ওলাই, শত শতজনৰ অকাল মৃত্যুৰ লগত আমাৰ ভৱিষ্যৎ সংগ্ৰামৰ সম্পৰ্ক কেনে ধৰণৰ হ’ব, বৰ্তমানৰ সৈতে ব্যাখ্যা, অতীতৰ লগত; আমি জয়ী হ’ম নে, নতুন দিল্লীৰ অত্যাচাৰৰ বলি চিৰদিন হৈ থাকিম নে, কি হ’ব, আমি ভাৰতীয় হৈ থাকিম নে, সংবিধানখনক পূজা কৰি থাকিম নে, আইন-আদালত মানি চলিম নে, ত্ৰিৰংগ পতাকাক সন্মান জনাই থাকিম নে, আমি জয়ী নহ’ম নে, কি হ’ব, ভাবিছে মানুহে; আকৌ মৃত্যুৰ বতৰা, ইমান বেছি বলিদান, ইমান বেছি আত্মত্যাগ, মানুহ ওলাবনে আকৌ, সন্ত্ৰাস, সন্ত্ৰাস, সন্ত্ৰাস, বাৰুদ, গুলী, তেজ, মৃত্যু; আমি পিছুৱাই যাম নে, আমাৰ সংগ্ৰাম সফল নহ’ব নে, ইমান মৃত্যু, ইমান অত্যাচাৰ, ইমান প্ৰহসন, সফল নহ’বনে আমাৰ সংগ্ৰাম—বহু প্ৰশ্ন, প্ৰশ্ন—ভাৰত চৰকাৰে উন্নত অস্ত্ৰ-শস্ত্ৰৰে নিৰস্ত্ৰ শত শতজনক গুলীয়াই হত্যা (মুক্তহত্যা) কৰি নিৰ্বাচন অনুষ্ঠিত কৰি ‘জনপ্ৰিয়’ চৰকাৰ গঠন কৰিলে বুলিয়েই আমাৰ সংগ্ৰাম অন্ত পৰিবনে, ১৯৮৩ চনৰ ১৪-১৭-২০ ফেব্ৰুৱাৰি তাৰিখকেইটাই অসমৰ সংগ্ৰামী মানুহৰ বাবে সংগ্ৰামৰ শেষ তাৰিখ আছিল নে, বীভৎস হত্যালীলাই, নাৰকীয় অত্যাচাৰে, হিচাপবিহীন অকাল মৃত্যুৱে ৰোধ কৰিব পাৰিবনে আমাৰ সংগ্ৰাম (কেনে ধৰণৰ সংগ্ৰাম হ’ব ভৱিষ্যতে), আমি সফল নহ’ম নে, আমি সফল নহ’ম নে, সফল নহ’ম নে আমি;…, অজস্ৰ ঘটনা, অজস্ৰ প্ৰশ্ন;…, কাণত বাজি থাকে এতিয়া এই প্ৰশ্নটোও, শত শতজনৰ অকাল মৃত্যুৰ লগত আমাৰ সংগ্ৰামৰ সম্বন্ধ কেনে, অকাল মৃত্যুৱে ৰুধিব পাৰিব নেকি আমাৰ সংগ্ৰাম, পাৰিব নেকি, পাৰিব নেকি ৰুধিব আমাৰ সংগ্ৰামক?\nকেঁচুৱা ৰূপত মানুহৰ ব্যক্তিগত জীৱনে পাতনি মেলে আৰু বৃদ্ধ ৰূপত মানুহৰ ব্যক্তি-জীৱনৰ সমাপ্তি ঘটে। ব্যক্তি-জীৱনৰ স্বাভাৱিক চিৰপৰিণতিৰ নামেই হ’ল মৃত্যু। জন্মৰ পিছত, ব্যক্তি-জীৱনত মৃত্যু স্বাভাৱিক, মৃত্যুয়েই আনে ব্যক্তি জীৱনলৈ পৰিপূৰ্ণতা। আৰু মানৱ জীৱনলৈ কোনো ব্যক্তিৰ, বা দেশ আৰু দেশৰ সভ্যতা-সংস্কৃতিলৈ কোনো ব্যক্তিৰ অৱদান কিমান, তেওঁৰ ব্যক্তিগত জীৱনে মানৱ জীৱনলৈ, দেশলৈ, দেশৰ অহৰহ সংগ্ৰামস্থলীলৈ অৰিহণা যোগালেই বা কিমান, সেই অৱদান বা অৰিহণা—মৃত্যুয়েই কৰে নিৰ্ধাৰণ। লগতে পিছে এই কথাও ঠিক যে কাৰোবাৰ ব্যক্তিগত জীৱনে মানৱ জীৱনলৈ বা দেশলৈ বা দেশৰ অহৰহ সংগ্ৰামস্থলীলৈ অৱদান কিম্বা অৰিহণা যোগাওকেই বা নোযোগাওকেই, মৃত্যু আহিবই, মৃত্যু নিৰ্মম, মৃত্যু অনিবাৰ্য, মৃত্যুই আজি পৰ্যন্ত হাৰ মনা নাই মানুহৰ ওচৰত, মানুহৰ বুদ্ধিমত্তা বা বিজ্ঞানৰ ওচৰত। মৃত্যু, যি মৃত্যু ব্যক্তি-জীৱনৰ বাবে অতি স্বাভাৱিক—সেই অতিকে স্বাভাৱিক মৃত্যু আমাৰ এই নিবন্ধৰ আলোচ্য বিষয়বস্তু নহয়, আমাৰ আলোচ্য বিষয়বস্তু হৈছে অকাল মৃত্যু আৰু আমাৰ সংগ্ৰাম।\nমৃত্যু নহয়, অকাল মৃত্যু !\nঅকাল মৃত্যুৰ নিৰ্মম তাণ্ডৱলীলাই প্ৰায় প্ৰতিদিনে দুদিনে এই বিশ্বৰ কিমান অচিনাকি (আমাৰ অচিনাকি) পৰিয়ালত সৃষ্টি কৰে শোকৰ উত্তুংগ পাহাৰ, প্ৰায় প্ৰতিদিনে অতুল সম্ভাৱনা নিহিত হৈ থকা কিমান অমূল্য জীৱন কৰি পেলায় স্পন্দনহীন, আৰু প্ৰায় প্ৰতিদিনে কিমান সংসাৰৰপৰা কিমানক আঁজুৰি নি কিমানক প্ৰিয়হাৰা, পুত্ৰহাৰা, মাতৃহাৰা অথবা পিতৃহাৰা আদি কৰিবলৈ সক্ষম হয়—সেই সকলোবোৰৰ হিচাপ জানো আমি পাওঁ? আমি নাপাওঁ। তথাপি, মানুহৰ মুখে মুখে বাগৰি আহি আমাৰ কাণত পৰাৰ ফলত, অকাল মৃত্যুৰ যি বতৰা আমি পাওঁ, যি গাৰ নোম শিয়ৰা বিৱৰণ আমি পাওঁ, সেই নিৰ্মম বতৰা আৰু সেই বিৱৰণে বা নিদাৰুণ সেই সম্বাদে আমাৰ হৃদয়জগতত যি পৰিমাণৰ আলোড়ন তোলে, আমাৰ মনৰ গভীৰত যি পৰিমাণৰ আঘাত কৰে, আমাৰ মুখমণ্ডললৈ যি পৰিমাণৰ কৰুণতা আনি দিয়ে—সঁচা অৰ্থত সেই পৰিমাণবোৰে আমাৰ ওপৰত স্থায়ীভাৱে বৰ্তিব নোৱাৰে, মাথোঁ ক্ষণিকৰ বাবেহে সেই পৰিমাণবোৰে আমাৰ ওপৰত ক্ৰিয়া কৰে; অৰ্থাৎ এই বিশাল বিশ্বৰ বিভিন্ন প্ৰান্তৰপৰা অহা বিভিন্ন ধৰণৰ অকাল মৃত্যুৰ বতৰা শুনাৰ বা দেখাৰ ক্ষন্তেক পিছতেই আমি সেই অকাল মৃত্যুৰ বতৰা শুনাৰ বা দেখাৰ আগৰ অৱস্থালৈ উভতি আহো, মই ‘মই’ হৈ পৰো, আপুনি ‘আপুনি’ হৈ পৰে, তেওঁ ‘তেওঁ’ হৈ পৰে; মুঠতে সামগ্ৰিকভাৱে আমি পুনৰ ‘আমি’ হৈ পৰো—আমি পুনৰ ‘আমি’ হৈ পৰো সমস্যা জৰ্জৰিত আমাৰ মাতৃভূমি এইখন অসম দেশত, আমাৰ বৰ্তমানত, বৰ্তমানৰ কৰ্মক্ষেত্ৰত। আমি অকাল মৃত্যুৰ নিৰ্মম বিৱৰণী পাহৰি যাওঁ; যেনেঃ ক’ত হাতীৰ গচকত কাৰ পেটৰ নাড়ী ভুঁড়ি কেনেদৰে বাজ হৈ মৃত্যু হ’ল বা ক’ত ভূঁইকঁপটো কেতিয়া আৰম্ভ হৈ কেনেদৰে মানুহবোৰৰ মৃত্যু হ’ল অথবা বিষাক্ত ফেঁটীসাপৰ দংশনত কাৰ শৰীৰ নীলা-ক’লা হৈ মৃত্যু হ’ল, ইত্যাদি; আমি সেইবোৰ দুদিনতে সমূলি পাহৰি যাওঁ, আমাৰ যদি খুব বেছি মনত থাকে কিবা, সেয়া হ’ল পৰিসংখ্যা, এটা বা কেইটামান নিৰ্জীৱ সংখ্যা।\nপুনৰ উল্লেখিছো, মৃত্যু নহয়, অকাল মৃত্যু। আমাৰ বিষয়বস্তু বীভৎস নিৰ্মম অকাল মৃত্যু। এনে অকাল মৃত্যুৰ বিৱৰণী বা নিৰ্মমতাক আমি কোনোপধ্যেই হাতীৰ গচকত পেটু ওলাই বা ভূঁইকঁপৰ ফলত মাটিৰ তলত পোত খাই অথবা বিষাক্ত সাপৰ দংশনত দেহ ক’লা-নীলা হৈঅকাল মৃত্যুবৰণ কৰাসকলৰ স’তে ৰিজাব নোৱাৰো, বিচ্ছিন্ন ঘটনা বুলি অতীতৰ গৰ্ভত নিক্ষেপিবও নোৱাৰো।\nকেনেনো সেই অকাল মৃত্যু?\nসেই অকাল মৃত্যু অতি নিৰ্মম, সেই অকাল মৃত্যুৰ বিৱৰণী অতি দীৰ্ঘ, আৰু সেই নিৰ্মমতা, সেই নিদাৰুণ বার্তাবাহী বিৱৰণী, এই ক্ষুদ্ৰ লেখাত বৰ্ণাই আমি শেষ কৰিব নোৱাৰিম আৰু এই পৰ্যন্ত সমস্তখিনি, সমস্ত নিৰ্মম অকাল মৃত্যুৰ হিয়াবিদৰা কাহিনী—নহয় আমাৰো জ্ঞাত। তথাপি, যিবোৰ মুখ আমি শেষবাৰৰ বাবে দেখিলো, যিবোৰ বাতৰি আমি শ্বাসৰুদ্ধ হৈ পঢ়িলো, যিবোৰ ছবি আমি চকু মেলি চালো, যিবোৰ ঘটনা আমি শুনিলো আমাৰ কাণ পাতি পাতি, সেই মুখবোৰৰ আটাইবোৰ মুখ আমি নিচিনো যদিও (মৃত্যুৰ পূৰ্বে লগ পোৱা নাই যদিও বা কথা-বতৰা পাতি পোৱা নাই যদিও), সেইবোৰ ঘটনাস্থলীত দৈহিকভাৱে আমি উপস্থিত নাই যদিও, সেই সমস্ত মুখবোৰে, সেই সমস্ত ঘটনাৰাজিয়ে এই পৰ্যন্ত আমাৰ প্ৰায় প্ৰত্যেকৰে হৃদয়জগত ব্যাপকভাৱে আলোড়িত কৰি আছে, আমাৰ মনৰ গভীৰত মচিব নোৱৰাকৈ গভীৰ সাঁচ পেলাইছে, এক অব্যক্ত অনুভূতিয়ে সৰ্বক্ষণ আমাৰ ওপৰত ক্ৰিয়া কৰি আছে, আৰু ইয়াৰ লগে লগে উখল-মাখল লগাই দিছে আমাৰ তেজ—ধমনীয়ে ধমনীয়ে প্ৰৱাহিত হৈ থকা উত্তপ্ত তেজ; আৰু আজি আমি মুক্তকণ্ঠে এই কথা সাহসেৰে কৈ থ’ব পৰা হৈছো যে আমি যিবোৰ মুখ শেষবাৰৰ বাবে দেখিলো (আৰু যিবোৰ নেদেখিলো), আমি যিবোৰ ৰক্তাক্ত দেহ শেষবাৰৰ বাবে দেখিলো, যি বুকু ফুটা বিননি আমি কাণ পাতি পাতি শুনিলো, সেই মুখবোৰে, সেই দেহবোৰে, সেই বুকু ফুটা কৰুণ বিননিয়ে, সেইবোৰেই অসমৰ জনসাধাৰণক দৃঢ়ৰপৰা দৃঢ়তৰ কৰি তুলিব আৰু আপোচহীন সংগ্ৰামৰ পথাৰলৈ অসমৰ জনসাধাৰণক ঠেলি ঠেলি নি হাতে হাতে তুলি দিব চিকমিক শাণিত অস্ত্ৰ। বৰ্তমানৰ সংগ্ৰাম হৈ পৰিব দীৰ্ঘস্থায়ী সশস্ত্ৰ মুক্তিযুদ্ধ।\nবজ্ৰ পৰি থিতাতে মৃত্যুক অকালতে বৰণ কৰি লোৱা মানুহজনৰ লগত খাবলৈ নাপাই পেটৰ ভোকত তিলতিল যন্ত্ৰণা ভুগি অকালতে মৃত্যুক সাবটি লোৱাৰ মানুহজনৰ যি অৰ্থত এক বিৰাট ব্যৱধান আছে, সেই একেদৰেই বিষাক্ত সাপৰ দংশনত মৃত্যুক অকালতে সাবটি লোৱা মানুহজনৰ লগত ছিপাঝাৰত চি-আৰ-পিয়ে জুইত দলিয়াই দিয়াৰ ফলত গুৱাহাটী মেডিকেল কলেজৰ চিকিৎসালয়ত অকালতে মৃত্যুক সাবটি লোৱা প্ৰহ্লাদ শৰ্মা, চিত্ত বৰুৱা আৰু তপন বৰুৱাৰো এক বিৰাট ব্যৱধান আছে। ভূঁইকঁপৰ ফলত ঘৰ-দুৱাৰ ভাঙি মাটিৰ চেপা খাই অকাল মৃত্যুবৰণ কৰা শ শ মানুহক আমি সোনকালেই পাহৰি যাওঁ সঁচা, কিন্তু এইখন অসমত এই বছৰৰ ১৪,১৭,২০ ফেব্ৰুৱাৰিত অনুষ্ঠিত হোৱা বলপূৰ্বক অবৈধ নিৰ্বাচনক কেন্দ্ৰ কৰি অকাল মৃত্যুক সাবটি ইতিমধ্যে যিসকলে আমাৰ মাজৰপৰা আঁতৰি গ’ল সৃষ্টি কৰি শোকৰ বিশাল সাগৰ আৰু সাহসৰ উত্তুংগ পাহাৰ—সেইসকলক আমি পাহৰিব পাৰিম নে? আমি কাহানিবা ভাবিব পাৰিম নে যে অসমত ভাৰত চৰকাৰে সংঘটিত কৰা ব্যাপক নাৰকীয় হত্যালীলা আৰু বীভৎস অত্যাচাৰক এক ভয়াৱহ দুঃস্বপ্ন বুলি? নোৱাৰো, আমি পাহৰিব নোৱাৰো, আমি ভাবিব নোৱাৰো। আমি এইবাবেই পাহৰিব বা ভাবিব নোৱাৰো, যিহেতু আমি জানো কাৰবাবে তেওঁলোকৰ সেই মহান আত্মবলিদান, কিয়ইবা সেই যুগজয়ী সৰ্বোচ্চ ত্যাগ। সেইবাবেই এই অসম দেশত আন্দোলনত জড়িত হৈ অকালতে যিসকলে মৃত্যুবৰণ কৰিলে, তেওঁলোকৰ লগত বজ্ৰ পৰি, সাপে খুঁটি, হাতীৰ গচক খাই মৃত্যুক অকালতে সাবটি লোৱাসকলৰ এক বিৰাট ব্যৱধান আছে বুলি পূৰ্বেই উল্লেখিছো।\nআৰু সেইবাবেই, অঁ, সেইবাবেই, জয়ী হৈছে বুলি যদি অসমত হাজাৰে হাজাৰে সশস্ত্ৰ বাহিনীৰ মানুহ নমাই ৰক্তবন্যা সৃষ্টি কৰা হত্যাকাৰী ভাৰত চৰকাৰ উৎফুল্লিত হৈ আছে, তেন্তে ভাৰত চৰকাৰে কোদো বৰলৰ বাহত তবলা বজাইছে। অসমৰ জনমতৰ বিপৰীতে গৈ বিহাৰৰপৰা কৰ্মচাৰী আনি, বিমানেৰে চি-আৰ-পি আনি, অসমৰ মানুহক গুৰুলা-গুৰুলকৈ কোবাই, নিৰ্মমভাৱে হত্যা কৰি, বলপূৰ্বক নিৰ্বাচন পাতি অসমত এখন জনপ্ৰিয় চৰকাৰ গঠন কৰিবলৈ সক্ষম হোৱা বুলিয়েই গপতে বুকু ফিন্দাই যদি ভাৰত চৰকাৰে এইদৰে ভাবি আছে যে অসমৰ মানুহে সংগ্ৰামৰ পথৰপৰা আঁতৰি গৈ ভয়তে ভাৰত চৰকাৰৰ জয়গান গাবলৈ আৰম্ভ কৰিব তেন্তে প্ৰতিক্ৰিয়াশীল ভাৰত চৰকাৰে সংগ্ৰামৰ ইতিহাসৰ দুৰ্জেয় অধ্যায়বোৰ পাহৰি গৈছে। দিল্লী আলোচনাৰ নামত ভেকো-ভাওনা পাতি থকা আৰু এতিয়াও পাতিবলৈ ইচ্ছা কৰি থকা অসমৰ চৰম শত্ৰু ভাৰত ৰাষ্ট্ৰই নিউটনৰ সেই বিশ্ববিয়পা সূত্ৰটো (‘‘সকলো ক্ৰিয়াৰে এক সমান আৰু বিপৰীতমুখী প্ৰতিক্ৰিয়া আছে’’ — সেই সূত্ৰটো)ও পাহৰি গৈছে বুলি আমি ক’ম, যদিহে ভাৰত চৰকাৰে এই কথা ভাবিছে যে শ শজনক অকালতে অসমৰপৰা চিৰদিনৰ বাবে বিদায় দি অসমৰ মানুহৰ সাহসক কবৰ দিবলৈ ভাৰত চৰকাৰ সক্ষম হ’ল! থ্ৰি-নট্-থ্ৰি, ৰাইফল, এছ-এল-আৰ, ষ্টেনগান, কাৰবাইন, লাইট মেচিনগান, গ্ৰেনাইড্, টেংক, মাইন, জাগুৱাৰ, মিৰেজ, মেচিনগান, এল-এম-জি, গ্ৰেনাইড্ লাঞ্চাৰ, টি-এন-টি, ডিনামাইট, হেলিকপ্টাৰ, বহু হাজাৰ ভাৰতীয় সেনা, বহু হাজাৰ বি-এছ-এফ, চি-আৰ-পি আদিৰ ওপৰত নিৰ্ভৰ কৰিয়েই যদি ভাৰত চৰকাৰে ভাবিছে যে অসমত সংগ্ৰামৰ পতন ঘটোৱাটো ভাৰত চৰকাৰৰ বাবে একো ডাঙৰ কথা নহয়, তেন্তে ভাৰত চৰকাৰে শূন্যত বিচৰণ কৰি আছে।\nমানুহ, তেজ-মঙহৰ মানুহ, মানুহ মৰে; মানুহ দৈহিকভাৱে মৰণশীল। অসমত সংগ্ৰামী যিসকলে ইতিমধ্যে অকালতে মৃত্যুবৰণ কৰিলে তেওঁলোক দৈহিকভাৱে আমাৰ সন্মুখৰপৰা চিৰদিনৰপৰা আঁতৰি গ’ল সঁচা, কিন্তু তেওঁলোকৰ সেই দৈহিক চিৰপ্ৰস্থান অসমৰ সংগ্ৰামীসকলৰ বাবে এক উজ্জ্বল দৃষ্টান্ত, উদ্দেশ্য, লক্ষ্য বচাই ৰাখিব পৰা অমূল্য ইন্ধন। অকাল মৃত্যুৰ ফলত তেওঁলোক আঁতৰি গ’ল, কিন্তু তেওঁলোকৰ দেহপতনে দুৰ্বল নকৰে সংগ্ৰাম, কৰিব সবল, জোৰদাৰ। উদ্দেশ্য—লক্ষ্য পূৰণ কৰিবলৈ মানুহে ত্যাগ কৰিব লাগে, এইক্ষেত্ৰত সৰ্বোচ্চ ত্যাগেই হৈছে আত্মত্যাগ, উদ্দেশ্য-লক্ষ্য পূৰণাৰ্থে মহান আত্মত্যাগ। উদ্দেশ্য—লক্ষ্য পূৰণাৰ্থে ইতিমধ্যে যিসকলে ব্যক্তি-জীৱনৰ সৰ্বোচ্চ ত্যাগ আত্মত্যাগ কৰিলে, সেই আত্মত্যাগেই ভৱিষ্যতৰ সংগ্ৰামৰ পথাৰত অইন সহস্ৰজনকো উদ্বুদ্ধ কৰিব উদ্দেশ্য-লক্ষ্য পূৰণাৰ্থে আত্মত্যাগ কৰিবলৈ, সহস্ৰজন আগবাঢ়ি আহিব মোহমুক্ত হৈ সংগ্ৰাম কৰিবলৈ, ছহিদৰ তেজত উঠিব ক্ৰান্তিৰ লহৰ। ছহিদৰ তেজত ক্ৰান্তিৰ লহৰেই এই কথা সুন্দৰকৈ প্ৰমাণ কৰিব দৈহিকভাৱে এশ, দুশ, হাজাৰজনক সংগ্ৰাম ক্ষেত্ৰৰপৰা অকালতে চিৰদিনৰ বাবে আঁতৰাই পঠিয়ালেই সংগ্ৰামী চিন্তাধাৰা নিঃশেষ হ’ব নোৱাৰে, উদ্দেশ্য বা লক্ষ্যও ধ্বংস হ’ব নোৱাৰে। অত্যাচাৰী শাসকৰ ৰাইফলৰ বেৰেলৰপৰা ওলাই অহা বুলেটে অকালতে মৃত্যুৰ মুখলৈ ঠেলি দিয়া এজনৰ ৰক্তাক্ত মৃতদেহ দেখিয়েই মানুহৰ ক্ৰোধ উথলি উঠে, দৃঢ় হয় মন, শত্ৰুৰ বিৰুদ্ধে জাগি উঠে প্ৰতিশোধৰ স্পৃহা; শতজনৰ ৰক্তাক্ত মৃতদেহ দেখা মানুহেও সেয়ে অসমত নাকত তেল দি শুই নাথাকিব, থাকিব নোৱাৰিব। মানুহৰ অমূল্য জীৱনক থ্ৰি-নট্-থ্ৰি (৩০৩) ৰাইফলৰ খোৰাক জ্ঞান কৰা জঘন্য নগ্ন অত্যাচাৰী ইন্দিৰা গান্ধী আৰু ইন্দিৰা গান্ধীৰ চেলা-চামুণ্ডাবোৰে আজি এই কথা জানি থোৱা ভাল যে সংগ্ৰামৰ পথাৰত অত্যাচাৰী শাসকে কোনো এজন সংগ্ৰামীক দৈহিকভাৱে নিঃশেষ কৰিলেই যদি চিন্তাধাৰা নিঃশেষ হ’লহেঁতেন বা উদ্দেশ্য-লক্ষ্য ধ্বংস হ’লহেঁতেন, তেন্তে অসমৰ এই সংগ্ৰাম খৰ্গেশ্বৰ তালুকদাৰৰ অকাল মৃত্যুৰ লগে লগেই স্তব্ধ হৈ গ’লহেঁতেন; আৰু পৃথিৱীৰ কোনো দেশতেই বিপ্লৱ নহ’লহেঁতন, কোনো দেশতেই নহ’লহেঁতেন স্বাধীনতা সংগ্ৰাম; গেৰিলা যুদ্ধৰো পতন ঘটিলেহেঁতেন চে-গুৱেভাৰাৰ মৃত্যুৰ পিছত। মুঠতে অত্যাচাৰী শাসকে সংগ্ৰাম ক্ষেত্ৰত দৈহিকভাৱে কোনোজনক নিঃশেষ কৰিলে সংগ্ৰামৰ পথাৰত দুখৰ বন্যাই চিন্তাধাৰাৰ বীজ ফাটি ওলোৱা সাহসৰ কঠীয়া মাৰি নেপেলায়, বৰং পলসহে পেলায়, সাৰুৱা পলস।\nসংগ্ৰামত সংগ্ৰামীৰ অকাল মৃত্যু আছেই। এই অকাল মৃত্যুৰ লগত সংগ্ৰামৰ কেনে ধৰণৰ ওতপ্ৰোত সম্বন্ধ আছে—আমি সংক্ষেপে ওপৰত উল্লেখ কৰি আহিছো। যোৱা ১৪, ১৭ আৰু ২০ ফেব্ৰুৱাৰি তাৰিখৰ বলপূৰ্বক নিৰ্বাচনত অসমৰ জনতাই যি কালজয়ী প্ৰতিৰোধ কৰি দেখুৱালে, তাৰবাবে আমাৰ সকলোৰে অন্তৰ অনুপ্ৰেৰণাত এই পৰ্যন্ত ওফন্দি আছে। যিসকলে তিলতিলকৈ নিজৰ জীৱন বিসৰ্জন দিলে, সেইসকলেই আমালৈ থৈ গ’ল উত্তাল গৰ্জনমুখৰ সমুদ্ৰতো বাব পৰা সাহসৰ নাও। কিন্তু তথাপি আমাৰ প্ৰাণে কান্দে। আমাৰ প্ৰাণে কান্দে এয়া ভাবিলেহে যে সংগ্ৰাম ক্ষেত্ৰত আমাৰ মাজৰ যিসকলে মৃত্যুক অকালতে সাবটি ল’লে তেওঁলোকক দৈহিকভাৱে আমি আৰু কাহানিও নেদেখিম, আমি নেদেখিম তেওঁলোকৰ দীপ্ত চকুবোৰ, নুশুনিম কাহানিও তেওঁলোকৰ কণ্ঠস্বৰ, পথত নাপাম কাহানিও আৰু তেওঁলোকৰ সান্নিধ্য; দৈহিকভাৱে তেওঁলোকে সম্পূৰ্ণভাৱে আমাৰ মাজৰপৰা বিদায় ল’লে, বিদায় ল’লে এই দেশৰ বাবে, এই দেশৰ মানুহৰ বাবে, সংগ্ৰামৰ বাবে।\nযিসকলৰ অকালতে মৃত্যু হ’ল, তেওঁলোক নিৰস্ত্ৰ আছিল। যিসকলৰ অকালতে মৃত্যু হ’ল, তেওঁলোক কোনো ৰাজনৈতিক আৰু গণতান্ত্ৰিকভাৱে পৰিপক্ব শক্তিৰ পতাকাতলত সুসংগঠিত হৈ ওলাই অহা নাছিল। তেওঁলোকৰ সৰহভাগেই জানিছিল, যি অগ্নিময় সময়ত, যি ধৰণৰ বৰ্বৰ পুলিচী সন্ত্ৰাসৰ সময়ত তেওঁলোক প্ৰতিৰোধ কৰিবলৈ ওলাই আহিছে; সেই সময়ত ‘অহিংস গান্ধীবাদী’ ভাৰত চৰকাৰৰ নিৰ্দেশত চি-আৰ-পি (অথবা বি-এছ-এফ, আৰ-এ-চি আদি)ৰ থ্ৰি-নট্-থ্ৰি (৩০৩) ৰাইফলৰ বেৰেলেৰে কিম্বা এছ-এল-আৰৰ বেৰেলেৰে হেমাৰৰ খুন্দা খাই ওলাই অহা এটা বা ততোধিক তপ্ত বুলেটে যিকোনো মুহূৰ্ততে তেওঁলোকৰ হৃৎপিণ্ডৰ স্পন্দন বন্ধ কৰি দিব পাৰে, যি কোনো মুহূৰ্ততে তেওঁলোকৰ অকাল মৃত্যু হ’ব পাৰে। তথাপি তেওঁলোক স্বতঃস্ফূৰ্তভাৱে ওলাই আহিছিল। কিহে উদ্বুদ্ধ কৰিছিল তেওঁলোকক? তেওঁলোকক উদ্বুদ্ধ কৰিছিল এটা পূৰঠ উদ্দেশ্যই, এটা স্পষ্ট লক্ষ্যই, চিন্তাধাৰাই। অবৈধ বিদেশীৰ ভোটেৰে অসমত এখন চৰকাৰ গঠন হোৱাটো তেওঁলোকে বিচৰা নাছিল। তেওঁলোক সফল নহ’ল, কিন্তু তেওঁলোকৰ অকাল মৃত্যুৱে অসমৰ সংগ্ৰামী জনসাধাৰণৰ কান্ধত ন্যস্ত কৰি গ’ল এক ঐতিহাসিক দায়িত্ব আৰু সেই ঐতিহাসিক দায়িত্ব পালন কৰিবলৈ হ’লে আপোচহীন সংগ্ৰামৰ বাহিৰে বোলেগ একো বিকল্প নাই। পলায়নৰ পথ আজি ৰুদ্ধ, অসমৰ জনসাধাৰণে সংগ্ৰাম কৰিবই লাগিব আপোচহীনভাৱে। সেয়ে অসমৰ সংগ্ৰামী জনসাধাৰণক এতিয়া প্ৰয়োজন এনে এটা ৰাজনৈতিক আৰু গণতান্ত্ৰিকভাৱে পৰিপক্ব শক্তি, যি শক্তিয়ে সমস্যাজৰ্জৰ ‘অৰ্থনৈতিক উপনিৱেশ’ অসমত ভাৰতীয় ৰাষ্ট্ৰযন্ত্ৰৰ বিৰুদ্ধে আপোচহীন সংগ্ৰামৰ সূচনা কৰিব, যি শক্তিয়ে দিল্লীত আলোচনা কৰি সময় অপচয় কৰাৰ সলনি অসমৰ জনসাধাৰণক ৰাজনৈতিক আৰু গণতান্ত্ৰিকভাৱে পৰিপক্ব কৰি সু-সংগঠিত কৰি তুলিব, যি শক্তিয়ে কেৱল বিবৃতি প্ৰেৰণতেই ব্যস্ত নাথাকিব, যি শক্তিয়ে সংগ্ৰামী জনসাধাৰণৰ মস্তিষ্কৰ কোঁহে কোঁহে সুমুৱাই দিব পাৰিব এক কালজয়ী মহান আদৰ্শ, আৰু যি শক্তিৰ পতাকাতলত ঐক্যবদ্ধ হৈ অসমৰ সংগ্ৰামী জনসাধাৰণে ভাৰত চৰকাৰৰ নিৰ্দেশত বৰ্বৰ সৈন্যবাহিনীয়ে কিম্বা অসভ্য চি-আৰ-পিয়ে ৰাইফল—এছ-এল-আৰৰ ট্ৰিগাৰ টিপি বেৰেলেৰে উলিয়াই পঠিওৱা উত্তপ্ত বুলেটক বুকুত সাবটি লোৱাৰ সলনি সাহসেৰে প্ৰত্যাহ্বান জনাব পাৰিব।


শংকৰদেৱে লিখা পদ্য\nকৰতল কমল কমলদল নয়ন।\nভৱ দৱ দহন গহন বন শয়ন।।\nনপৰ নপৰ পৰ শততৰ গময়।\nসভয় মভয় ভয় মমহৰ শতভয়।।\nখৰতৰ বৰ শৰ হত দশ বদন।\nখগচৰ নগধৰ ফণধৰ শয়ন।।\nজগদঘ মপহৰ ভৱভয় ভৰণ।\nপৰ পদ লয়কৰ কমলজ নয়ন।।\nPosted by বুলজিৎ at 10:46 AM2comments:\nঅ' মোৰ আপোনাৰ দেশ -লক্ষ্মীনাথ বেজবৰুৱা ( Jatiya Sangeet of Assam )\nঅ' মোৰ আপোনাৰ দেশ\nঅ' মোৰ চিকুণি দেশ\nএনেখন মৰমৰ দেশ।\nঅ' মোৰ সুৰীয়া মাত\nঅসমৰ সুৱদি মাত\nপৃথিৱীৰ ক'তো বিচাৰি জনমটো\nনোপোৱা কৰিলেও পাত ।\nঅ' মোৰ ওপজা ঠাই\nঅ' মোৰ অসমী আই\nচাই লওঁ এবাৰ মুখনি তোমাৰ\nহেঁপাহ মোৰ পলোৱা নাই ।\nPosted by বুলজিৎ at 10:15 AM 1 comment:\nবিশ্বৰ সৰ্বপ্ৰথম আৰু একমাত্ৰ ইংৰাজী-অসমীয়া সতাঁৰ অভিধান\n(World’s First And The Only English-Assamese Online Dictionary)\nশব্দ (http://www.xobdo.net) বিশ্বৰ সৰ্বপ্ৰথম আৰু একমাত্ৰ ইংৰাজী-অসমীয়া সতাঁৰ (online) অভিধান| ইন্টাৰ্নেটৰ মাধ্যমত সমগ্ৰ বিশ্বতে বিনামূল্যে উপলব্ধ এই অভিধান অসমীয়া ভাষাৰ বাবে এক অভূতপূ্ৰ্ব পদক্ষেপ| কোনো মুষ্টিমেয় পণ্ডিতে এই অভিধান ৰচনা কৰা নাই, বৰং ১২,০০ৰো অধিক সাধাৰণ অসমীয়াভাষীৰ এক বিশ্বজোৰা সহযোগিতামূলক প্ৰচেষ্টাত এই অভিধানখনে গঢ় লৈ উঠিছে| অসমীয়াৰ বাহিৰেও উত্তৰ-পূৰ্বাঞ্চলৰ বিভিন্ন ভাষা, যেনে- বড়ো, খাছী, মিচিং, টাই, ডিমাচা, কুকি, চাকমা, গাৰো, মনপা, নাগামিজ আদিও এই অভিধানখনত সামৰি লোৱাৰ প্ৰয়াস কৰা হৈছে|\nআন অসমীয়া অভিধানৰ তুলনাত শব্দ-ই অত্যাধুনিক তথ্যপ্ৰযুক্তিৰ সহায় লৈ বহুতো সুফল লাভ কৰিছে –\nইন্টাৰ্নেটৰ সহায়ত সমগ্ৰ বিশ্বতেই মূহুৰ্ততে প্ৰকাশ পায়| শকত অভিধান এখন কঢ়িয়াই ফুৰা আৰু তাৰ পৰা কোনো শব্দ বিচাৰি উলিওৱাৰ বিপৰীতে, শব্দ-ই কেই ছেকেণ্ডমানৰ ভিতৰতে বিশ্বৰ যিকোনো প্ৰান্ততে অসমীয়া শব্দৰ অৰ্থ, তাৰ সমাৰ্থক বা বিপৰীত অৰ্থৰ শব্দ যোগান ধৰিব পাৰে|\nইয়াক অবিৰতভাৱে সংশোধন/সংযোজন কৰি থকা হয়| সেয়ে আন অভিধানৰ দৰে নতুন সংকলনৰ বাবে বহু বছৰ অপেক্ষা কৰাৰ প্ৰয়োজন নাই|\nভিডিঅ’, আলোকচিত্ৰ অথবা ধ্বনি সংযোজন কৰিব পৰা যায়|\nসবিশেষ তথ্য থকা আন কোনো জালস্থানৰ (website) পৰাসংযোগ (hyperlink) সন্নিবিষ্ট কৰিব পৰা যায়|\nছাইবাৰ-গণতন্ত্ৰৰ (cyber-democracy) প্ৰয়োগ: ইতিমধ্যে উল্লেখ কৰা হৈছে যে আন অভিধানৰ দৰে এই অভিধান মুষ্টিমেয় পণ্ডিতে ৰচনা কৰা নাই| যুগান্তকাৰী ইন্টাৰনেট-প্ৰযুক্তিৰ সহায়ত বিশ্বৰ বিভিন্ন প্ৰান্তত সিচঁৰতি হৈ থকা ১২,০০ৰো (এই সংখ্যা বৃদ্ধি পাই আছে) অধিক অসমীয়া-ভাষী স্বেচ্ছাসেৱকে ভাগ লৈছে এক গঠনমূলক গণতান্ত্ৰিক প্ৰণালীত, য’ত সহযোগিতাৰে সকলোৱে অভিধানখনৰ প্ৰতিটো শব্দ আৰু তাৰ অৰ্থৰ ওপৰত নিজ মত প্ৰকাশ কৰে, আলোচনা-সমালোচনা আগবঢ়ায় আৰু অৱশেষত এক উমৈহতীয়া সিদ্ধান্ত লয়|\nশব্দৰ বিভিন্নতা(Word Variation): এই অভিধানত অসমীয়া ভাষাৰ বিভিন্ন উপভাষা যেনে – কামৰূপীয়া, গোৱালপৰীয়া, দৰঙীয়া আদি সন্নিবিষ্ট কৰাৰ ব্যৱস্থা কৰা হৈছে| তদুপৰি এই অভীধানখনত শব্দবোৰক প্ৰাচীন অসমীয়া, কাব্যিক, কথিত, লিখিত, slang, বৈজ্ঞানিক আদি বিভিন্ন ব্যৱহাৰভিত্তিক শ্ৰেণীত শ্ৰেণীভূক্ত কৰা হয়|\nবহুভাষিক (Multi-Lingual): শব্দ-ৰ অভ্যন্তৰীণ গাঁঠনি এনেধৰণে তৈয়াৰ কৰা হৈছে যে ই অৰ্থটোক মূল ভেঁটি হিচাপে লৈ সেই অৰ্থ প্ৰকাশ কৰা আন-আন ভাষাৰ শব্দও নথিভূক্ত কৰি ৰাখিব পাৰে| এই গাঁঠনিৰ সুযোগ লৈ উত্তৰ-পূৰ্বাঞ্চলৰ আন ১২টা ভাষাৰ শব্দ সংযোজন কৰাৰ পৰিকল্পনা কৰা হৈছে| ইয়াৰ বাবে এই অন্যান্য আঞ্চলিক ভাষা জনা স্বেচ্ছাসেৱকৰ সহায় বিচৰা হৈছে|\nসাধাৰণ শব্দৰ বাহিৰেও এই অভিধানত “Encyclopedic Entry” বিশ্বকোষৰ দৰে খ্যাতনামা ব্যক্তি, স্থান, পুথি, চলচিত্ৰ আদিৰ বিষয়ে সবিশেষ অন্তৰ্ভূক্ত কৰাৰো ব্যৱস্থা কৰা হৈছে|\nশব্দ-ই কোনো বিশেষ অভিধান বা চৰকাৰী পৰিভাষাৰ তালিকা মানি চলিব নিবিচাৰে| ই এনে এখন স্বতন্ত্ৰ অভিধান ৰূপে নিজকে সাব্যস্ত কৰিব বিচাৰে, যি ভাষাটিৰ বৰ্তমান ৰূপৰ সঠিক প্ৰতিবিম্ব দাঙি ধৰিব পাৰে| সেয়ে বৰ্তমান সময়ত প্ৰচাৰ-মাধ্যম, কাগজ-আলোচনী, বিখ্যাত লেখক-লেখিকাৰ উপন্যাস, প্ৰবন্ধ আদিত শব্দবোৰৰ কেনেভাৱে প্ৰয়োগ কৰা হৈছে তাক বিশ্লেষণ কৰি শব্দাৰ্থবোৰ সংযোজন কৰে|\nবহুতে প্ৰশ্ন কৰে এই অভিধানৰ মালিক বা স্বত্বাধিকাৰী কোন? উত্তৰত ক’ব পাৰি যে ‘Open Source’ নীতিৰ সদৃশ এই অভিধানৰ যি অংশ যি ব্যক্তিয়ে অৰিহণা যোগাইছে তেওঁৱে সেই অংশৰ স্বত্বাধিকাৰী| আনকি প্ৰতিটো শব্দৰ স্বত্বাধিকাৰী সেই শব্দ অৱদান কৰা ব্যক্তিজন| যিহেতু প্ৰত্যেক অসমীয়া জনা ব্যক্তিয়ে ইয়াত শব্দ যোগ দিব পাৰে, সেয়ে প্ৰত্যেকেই ইয়াৰ স্বত্বাধিকাৰী হ’ব পাৰে|\nআন এটি প্ৰশ্ন সঘণে শুণা যায় - এই অভিধানৰ কাম সমাপ্ত হবলৈ কিমান দিন লাগিব? আমাক ১০০০০(দহ-হাজাৰ) অসমীয়া শব্দ সংযোজন কৰিবলৈ প্ৰায় দুবছৰ সময় লাগিল| এখন অসমীয়া অভিধানত সাধাৰণতে ৫০০০০ মান শব্দ থাকে| সেই হিচাপে শব্দ এখন পূৰ্ণঙ্গ আভিধানৰ সমকক্ষ হ’বলৈ আৰু কমেও আঠ বছৰ সময় লাগিব| অসমীয়াৰ বাহিৰে আন ভাষাবোৰৰ কথা চিন্তা কৰিলে, এই উত্তৰ দিয়া সহজ নহয়| কিন্তু শব্দ-ক অসমীয়া আৰু আন ভাষা কেইটাৰ এখন খিৰিকি যাৰ সহায়ত আমি ভাষাকেইটিৰ জীৱন্ত ৰূপ চাব বিচাৰোঁ বুলি যদি গণ্য কৰা হয়, তেনেহ’লে ভাষাকেইটি যিমান দিনলৈ এই ধৰণীত থাকিব, সিমান দিন ধৰি আমি এই অভিধান সংশোধন আৰু সংযোজন কৰি থকিব লাগিব|\nআহক এই অভিলাষী প্ৰকল্পত যোগ দিয়ক|\nXobdo was born on 10-March-2006. This website was inaugurated on 14-April-2006.\nবুলজিৎ বুঢ়াগোহাঁই, প্রচাৰ শাখা, শব্দ\nPosted by বুলজিৎ at 12:09 PM3comments:\nঅ' মোৰ আপোনাৰ দেশ -লক্ষ্মীনাথ বেজবৰুৱা ( Jatiya Sa...\nবিশ্বৰ সৰ্বপ্ৰথম আৰু একমাত্ৰ ইংৰাজী-অসমীয়া সতাঁৰ অ...\nকেৰিয়াৰ আনুষঙ্গিক কথাবোৰৰ বিষয়ে যদি কোনো আগ্রহী ছাত্র-ছাত্রী তথা অভিভাৱকসকলে জানিব বিছাৰে তেন্তে প্রত্যেক শনিবাৰে বিয়লি ৬ বজাৰ পৰা ৯বজাৰ ভিতৰত ফোনত (০৯৪৩৫১-৮৮৬৩০) যোগাযোগ কৰিব পাৰে । ............................................... ২০০০ চনৰ পৰা ইন্টাৰনেট ব্যৱহাৰ কৰি আহিছোঁ । বিভিন্ন ই-মেইল গোট আৰু ছ’চিয়েল নেটৱৰ্কিং চাইটৰ সদস্য । ইন্টাৰনেটৰ যোগেদি সমাজৰ কাৰণে ভাল কাম কৰাজনৰ পৰিচয় ৰাইজৰ আগত দাঙি ধৰিছো আৰু যোগাত্মক খবৰ তথা জানীবলগীয়া তথ্যবোৰ যিমান পাৰিছো ৰাইজৰ মাজত বিলাইছো। এই কামবোৰ কৰি ভাল লাগে। সেইদৰে মনত উদয় হোৱা কিছুমান ভাব বাতৰিকাকত/আলোচনী তথা ইণ্টাৰনেটৰ বিভিন্ন ই-মেইল গোট / ছ’চিয়েল নেটৱর্কিং ছাইটৰ যোগেদি ৰাইজৰ আগত মাজ মাজে দাঙি ধৰিছোঁ আৰু তাৰে কিছুমান নিজেও কার্যকৰী কৰিবলে চেষ্টা কৰিছোঁ। কেতিয়াও ক’তো কোৱা নাই যে এইবোৰ দ্বাৰা অসমখনৰ কিবা সাংঘাতিক পৰির্বত্তন আনিব পাৰিম। ইণ্টাৰনেট পৃথিৱীৰ বাহিৰতো নিজৰ সামর্থ্য , সময় , শক্তি আদি অনুযায়ী যিমান পাৰো মাজ মাজে কৰি আছোঁ আৰু যদি সম্ভৱ হয় আগলৈ নিজৰ ইচ্ছা মতে কৰি যাম বুলি ভাবিছোঁ। --------------------------------- ড° বুলজিৎ বুঢ়াগোহাঁই সহকাৰী অধ্যাপক, যান্ত্রিক অভিযান্ত্রিক বিভাগ, গিৰিজানন্দ চৌধুৰী ইনষ্টিটিউট অৱ মেনেজমেণ্ট এণ্ড টেকন’লজি, গুৱাহাটী-৭৮১০১৭, অসম । ফোন: ৯৪৩৫১-৮৮৬৩০ ৱেবচাইট : http://www.gimt-guwahati.ac.in/


সুৰক্ষিত নহয় বৃটেইনৰ প্ৰধানমন্ত্ৰীৰ ব্যক্তিগত তথ্যও! পঢ়ক সবিশেষ - Prag News\nHomeআন্তঃৰাষ্ট্ৰীয়সুৰক্ষিত নহয় বৃটেইনৰ প্ৰধানমন্ত্ৰীৰ ব্যক্তিগত তথ্যও! পঢ়ক সবিশেষ\nইংলেণ্ডৰ প্ৰাক্তন সুৰক্ষা উপদেষ্টা পিটাৰ ৰিকেটে আন্তৰ্জাতিক সংবাদমাধ্যমত দিয়া এটি সাক্ষাৎকাৰত সদৰি কৰে যে,বিট্ৰিছ প্ৰধানমন্ত্ৰীৰ ফোন নম্বৰটো অনায়াসে অপৰাধী,গেংষ্টাৰসকলৰ হাতলৈ যোৱাৰ আশংকা সৃষ্টি হৈছিল। চলিত সপ্তাহত ব্ৰিটেইন সাংসদে উদ্বেগ প্ৰকাশ কৰিছে জনছনৰ বিৰোধী দলৰ সাংসদ ৰচেল হপকিঙে। বৃটেইনৰ প্ৰধানমন্ত্ৰীৰ নম্বৰ এনেদৰে মুকলিকৈ প্ৰকাশ হৈ যোৱাৰ পৰিপ্ৰেক্ষিতত ৰাষ্ট্ৰীয় সুৰক্ষা বিঘ্নিত হ’ব পাৰে বুলি আশংকা প্ৰকাশ কৰিছে তেওঁ।\nPrevious articleহোজাইত কামনাৰ বলি যুৱতীঃ গোচৰ ৰুজু\nNext articleকপিলী নৈত সন্ধানহীন হোৱা দুই কিশোৰৰ মৃতদেহ উদ্ধাৰ


Home ARTICLE BULON-KR-SAIKIA CURRENT ISSUES বুলন-কুমাৰ-শইকীয়া মুকলি চিন্তা মুকলি চিন্তা\nxukhdukh.com December 04, 2017 ARTICLE, BULON-KR-SAIKIA, CURRENT ISSUES, বুলন-কুমাৰ-শইকীয়া, মুকলি চিন্তা,\nসন্নিকটত সৰ্বানন্দ সোনোৱাল\nসম্ভৱতঃ অসমৰ সামাজিক আৰু ৰাজনৈতিক ইতিহাসৰ আটাইতকৈ সংকটপূৰ্ণ সময়ছোৱাৰ মাজত আমি আৱদ্ধ হৈ পৰিছো ৷ ২০১৭ চনটো শেষ হ’বলৈ হাতত মাথোঁ এটা মাহ ৷ এই মাহটো বহু কাৰণত তাৎপৰ্যপূৰ্ণ হৈ উঠিছে অসমৰ ভৱিষ্যতৰ কাৰণে ৷ হয়তো মুখ্যমন্ত্ৰী ডাঙৰীয়াৰ ৰাজনৈতিক ভৱিষ্যতৰ প্ৰতিও ৷ ডিচেম্বৰ শীতৰ মাহ যদিও এনে লগা নাই যে এইবাৰ আমাৰ সামাজিক -ৰাজনৈতিক পৰিস্থিতিক শীতে কোবাই যাবলৈ সক্ষম হ’ব ৷ কাৰণ মহামান্য উচ্চতম ন্যায়ালয়ে নাগৰিক পঞ্জীৰ খচৰা প্ৰকাশৰ বাবে নৱেম্বৰৰ শেষৰ দিনটোতে নিৰ্দেশনা জাৰি কৰিছে ৷ কোনো কাৰণতেই যাতে এন.আৰ.চিৰ খচৰা প্ৰকাশত পলম নহয় ৷ ৩১ ডিচেম্বৰেই এন.আৰ.চি খচৰা প্ৰকাশৰ শেষ সীমা ৷ কেন্দ্ৰ চৰকাৰে খচৰা প্ৰকাশৰ বাবে সময়সীমা পিছুৱাবলৈ লৈছিল ২০১৮ ৰ জুলাই পৰ্যন্ত ৷ ন্যায়ালয়ে সেয়া নাকচ কৰিছে ৷ ইতিমধ্যে চৰ্চিতও হৈছে কেন্দ্ৰই খচৰা প্ৰকাশ পিছুৱাই থকাৰ আঁৰৰ কাৰণ ৷ কাৰণ হিন্দু শৰণাৰ্থীক সংস্থাপিত কৰিবলৈ কেন্দ্ৰৰ অহৰহ প্ৰচেষ্টা ৷ নাগৰিক আইন সংশোধনী বিধেয়ক গ্ৰহণ নকৰা পৰ্যন্ত কেন্দ্ৰই এন.আৰ.চিৰ খচৰা সম্পূৰ্ণ হোৱাটো বিচৰা নাছিল বুলি অভিযোগো উঠিছে ৷ ৩০ নৱেম্বৰৰ উচ্চতম ন্যায়ালয়ৰ স্থিতিয়ে কেন্দ্ৰক দস্তুৰমত কৌশল সলনি কৰিবলৈ বাধ্য কৰিব ৷\nকেন্দ্ৰই শেহতীয়া ঘটনাক্ৰমত কি কৌশল গ্ৰহণ কৰিছে তাৰ ওপৰতে নিৰ্ভৰ কৰিছে মুখ্যমন্ত্ৰী সৰ্বানন্দ সোনোৱালৰ ৰাজনৈতিক ভৱিষ্যতো ৷ মুখ্যমন্ত্ৰী সোনোৱালৰ ওপৰত ৰাইজৰ আছিল অপাৰ বিশ্বাস ৷ সেই বিশ্বাসৰ সামান্য এটা অংশ এ.পি.এচ.চি কেলেংকাৰীৰ বিপক্ষে গ্ৰহণ কৰা স্থিতিৰ বাবে মুখ্যমন্ত্ৰীগৰাকীয়ে ধৰি ৰাখিবলৈ সক্ষম হৈছিল যদিও আমচাং কাণ্ডই তাৰো পৰিমাণ কমাই পেলালে ৷ আচলতে নব্বৈ দশকৰ অসমৰ দুৰ্যোগপূৰ্ণ সময়ৰ সংগ্ৰামী নেতা সৰ্বানন্দ সোনোৱাল, ২০০৪ চনত সংসদলৈ নিৰ্বাচিত হোৱা সৰ্বানন্দ সোনোৱাল আৰু এতিয়াৰ সৰ্বানন্দ সোনোৱালজনৰ মাজত বিস্তৰ পাৰ্থক্য আছে ৷ মুখ্যমন্ত্ৰী হোৱাৰ পাচত অসমৰ থলুৱা স্বাৰ্থ বিঘ্নিত হোৱা বহুবোৰ কথাত, যিবোৰৰ প্ৰকৃত নিয়ন্ত্ৰণ আছিল ১১, অশোকা ৰোড অথবা ৭, ৰেচ কোৰ্চ ৰোডৰ অথবা নাগপুৰৰ পৰা... সেইবোৰ কথাত মুখ্যমন্ত্ৰীৰ শুভাকাংক্ষীমহল সোনোৱালৰ ভূমিকাৰ ওপৰত নাৰাজ হৈছিল ৷ ইয়াত ইন্ধন যোগাইছিল কংগ্ৰেছৰ পৰা বিজেপিলৈ অহা হিমন্ত বিশ্ব শৰ্মাৰ আগ্ৰাসীৰূপত নিস্তেজ হৈ পৰা সোনোৱালৰ ভাৱমূৰ্তিয়েও ৷\nঅসমৰ আটাইতকৈ জনপ্ৰিয় বিবেচিত হ’ব পৰা মুখ্যমন্ত্ৰীগৰাকীক কেন্দ্ৰই এনে এটা অৱস্থা কৰি দিলে যে তেওঁ নিজৰ মন্ত্ৰীসভাৰ সম্প্ৰসাৰণৰ বিষয়ে সিদ্ধান্তটো ল’ব নোৱাৰেই বৰঞ্চ বিষয়টোলৈ সংঘ পৰিবাৰৰ নেতাৰ সৈতে আলোচনাহে কৰিবলগীয়া হ’ল ৷ সৰ্বানন্দ সোনোৱালৰ সন্নিকটৰ পৰ্বও হয়তো সেইখিনিৰ পৰাই আৰম্ভ হৈ গৈছে ৷ এসময়ত অবৈধ বাংলাদেশী বিতাড়নৰ শ্লোগানত অভ্যস্ত সৰ্বানন্দ সোনোৱাল আজি কেন্দ্ৰৰ কৌশল অনুসৰি হিন্দু শৰণাৰ্থীৰ প্ৰবক্তা হ’বলগীয়াত পৰিছে ৷ তেওঁৰ অসহায় অৱস্থা অসমৰ মানুহে উপলদ্ধি কৰিব পাৰে ৷ কিন্তু এইষাৰ কথা পোনপটীয়াকৈ কোৱাই উচিত হ’ব যে, ৰেচ কোৰ্চ বা অশোকা ৰোড অথবা নাগপুৰৰ চকুত "গুড বয়" হ’বলৈ গৈ অভ্যাস কৰা নিৰ্লিপ্ততাই মুখ্যমন্ত্ৰীগৰাকীৰ অসহায় অৱস্থাৰ মূল কাৰক ৷ তেওঁ কিমান অসহায় সেয়া দেখুৱাই দিছে ভাৰত চৰকাৰৰ এটৰ্নি জেনেৰেল কে বেণুগোপালে ৩০ নৱেম্বৰত উচ্চতম ন্যায়ালয়ত প্ৰদৰ্শন কৰা স্থিতিয়ে ৷ আৰ্ছাদ মাদানী বোলাজনে অসমৰ পৰিস্থিতি ৰক্তাক্ত হ’ব বুলি ক’লে সোনোৱালে গুজৰি গুমৰি হুংকাৰ দিব পাৰে ৷ কিন্তু বেণুগোপাল ৰাষ্ট্ৰ ব্যৱস্থাৰ অন্দৰৰ মানুহ ৷ অসমত এখন নিৰ্বাচিত চৰকাৰ থকাৰ পিছতো এন.আৰ.চিৰ খচৰা প্ৰকাশ ডিচেম্বৰতে হ’লে ৰাজ্যখনত নৈৰাজ্যৰ সৃষ্টি হ’ব বুলি ব্যক্ত কৰিবলৈ তেওঁ কি ধৰণৰ "ইনপুট" পালে সেয়া অতি সন্দেহজনক ৷ উচ্চতম ন্যায়ালয়ৰ নিৰ্দেশৰ লগে লগে সৰ্বানন্দ সোনোৱালে সেয়া আদৰণি জনাইছে আৰু ৰাজ্য প্ৰশাসনক তাৰ বাবে সাজু হ’বলৈ দিছে ৷ ভাল কথা, অত্যন্ত ভাল কথা ৷ কিন্তু কি তথ্যৰ আধাৰত দেশৰ এটৰ্নি জেনেৰেলে খচৰা প্ৰকাশৰ বিষয়টোত বিধি পথালি দিবলৈ কেৰেপ কৰা নাই সেই সম্পৰ্কতো এটা অনুসন্ধান হোৱা উচিত ৷\nমাথোঁ কিছুদিনৰ আগতে কেন্দ্ৰৰ নিৰ্দেশ আহিছিল - ৰেচন কাৰ্ডকো এন.আৰ.চিৰ প-পত্ৰত তথ্য প্ৰমাণ হিচাপে গ্ৰহণ কৰিব লাগিব ৷ মুখ্যমন্ত্ৰীগৰাকীয়ে সেই কথাৰ আপত্তি কৰা দেখা নগ’ল ৷ লগত আছে হিন্দু শৰণাৰ্থী সংস্থাপনৰ বিষয়টোৱো ৷ আছে নাগৰিক আইন সংশোধনী বিধেয়কৰ প্ৰসংগটোৱো ৷ আশ্চৰ্যকৰ কথা যে সেইবিলাকত মুখ্যমন্ত্ৰী এতিয়াও নিশ্চুপ ৷ সম্ভৱতঃ এনেবোৰ বিষয়ত অসমীয়া মাত্ৰকেই তেওঁক সমৰ্থন দিব বুলি ধৰি লৈছে ৷ সোনোৱাল ডাঙৰীয়াৰ শুভবুদ্ধি উদয় হওক বা নহওক সেয়া আমাৰ বিচাৰ্য বিষয় নহয় ৷ কিন্তু একাংশই তেওঁক এতিয়াও অন্তঃকৰণেৰে বিশ্বাস কৰে ৷ সেইখিনিৰ মূল্য তেওঁ দিবলৈ চেষ্টা কৰা উচিত ৷ ডিচেম্বৰত নাগৰিক পঞ্জীৰ খচৰা ন্যায়ালয়ৰ নিৰ্দেশমতেই প্ৰকাশ কৰা হ’ব বুলি সোনোৱালে ঘোষণা কৰিছে হয় কিন্তু তেওঁ নিশ্চয় পাহৰি যোৱা নাই খচৰা সময়মতে প্ৰকাশ নকৰাৰ গুৰিতে আছিল দিল্লী ৷ সেই দিল্লী যাৰ বিপক্ষে যোৱাৰ সাহস দেখুৱাবলৈ পৰাটো বাদেই বৰঞ্চ ৰাজ্যখনৰ স্বাৰ্থৰ পৰিপন্থী দিল্লীৰ নিৰ্দেশক বিগত সময়ছোৱাত এবাৰলৈও তেওঁ অংগুষ্ঠ দেখুৱাব পৰা নাছিল ৷ এক কোটিৰো অধিকৰ নথি পত্ৰ পৰীক্ষা কৰিবলৈ বাকী থাকিল ৷ অথচ এন.আৰ.চিৰ ৰাজ্যিক সমন্বয়কে ঘোষণাই কৰিল ২৯ লাখ মুছলিম মহিলাৰ স্থায়ী বাসিন্দাৰ প্ৰমাণপত্ৰ নাই ৷ আচৰিত কথা নহয় নে ? কিয় দাঙি ধৰা হৈছিল অসম্পূৰ্ণ প্ৰক্ৰিয়া এটাৰ আধৰুৱা হিচাপ ? মাদানীৰ দৰে কে বেণুগোপালে কেনেকৈ আগতীয়াকৈ অনুমান কৰিবলৈ পাৰিছে অসম জ্বলিব ? আৰু যদি জ্বলে সঁচাকৈ ? সৰ্বানন্দ সোনোৱালে কাক দূষিব নে বেণুগোপাল যিটো ব্যৱস্থাৰ অংশীদাৰ সেই ব্যৱস্থাটোৱে দূষিব সোনোৱালক ? এই প্ৰশ্নবোৰ কিন্তু আমাৰ চিন্তাত বাগৰি ফুৰিব ধৰিছে ৷\nTags # ARTICLE # BULON-KR-SAIKIA # CURRENT ISSUES # বুলন-কুমাৰ-শইকীয়া # মুকলি চিন্তা\nBy xukhdukh.com on December 04, 2017\nLabels: ARTICLE, BULON-KR-SAIKIA, CURRENT ISSUES, বুলন-কুমাৰ-শইকীয়া, মুকলি চিন্তা


ডিঙি বেঁকা কৰি দাঁত নিকটাই ঢেকঢেকাই হাঁহি থকা মানুহজন কোন…. - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nডিজিটেল ডেস্কঃ ছ’চিয়েল মিডিয়াত খুবেই ব্যৱহৃত এখন অঁকা ছবি। ফেচবুক, হোৱাটছএপ, টুইটাৰ আদি সকলোতে ব্যৱহাৰ কৰা হৈ আহিছে ছবিখন। সুখ, দুখ, ধেমালি, কৌতুক সকলোতে সমানে ব্যৱহাৰ হৈ আহিছে এই ছবিখন। আনকি কাৰোবাক ট্ৰ’ল দিবলৈও ব্যৱহাৰ কৰা হৈছে ইয়াক। এজন যুৱকে ডিঙি বেঁকা কৰি দাঁত নিকটাই হাঁহি থকাৰ ছবি এয়া। ছবিখন জনপ্ৰিয় হোৱাৰ মূল কাৰণ হৈছে যুৱকজনৰ মুখত লাগি থকা সেই অদ্ভূত হাঁহিটো। যি হাঁহিৰ অৰ্থ বহুত…।\nছ’চিয়েল মিডিয়াত বহুল ব্যৱহৃত এই ছবিখনে এতিয়া ন ন আকৃতি লাভ কৰিছে। মূল ছবিখনৰ বিপৰীতে এতিয়া বিভিন্নী চিত্ৰশিল্পীয়ে একেখন ছবিকেই দিছে নতুন নতুন ৰূপ। ক’ৰবাত যদি কান্দি থকা, ক’ৰবাত আকৌ মুখ বিকটাই থকা। কিন্তু ছবিখনৰ আঁৰত প্ৰকৃত মানুহ এজন আছে। যাৰ এটা মুহূৰ্তক অংকন কৰি এতিয়া তেওঁক ছ’চিয়েল মিডিয়াত বিখ্যাত বা কুখ্যাত কৰা হৈছে। পিছে তেওঁ সাধাৰণ ব্যক্তিও নহয়।\nখেলৰ মুহূৰ্তত ইয়াও মিং\nইয়াও মিং। চীনৰ এগৰাকী অৱসৰপ্ৰাপ্ত পেছাগত বাস্কেটবল খেলুৱৈ তেওঁ। ছ’চিয়েল মিডিয়াত বহুল প্ৰচলিত ‘মেমে’খন তেওঁৰেই। ইয়াও মিঙৰ এক আনন্দৰ মুহূৰ্তত তেওঁৰ মুখত ফুটি উঠা হাঁহিটো অংকণ কৰি কোনো শিল্পীয়ে প্ৰকাশ কৰিছিল ছ’চিয়েল মিডিয়াত। ডিঙি বেঁকা কৰি এক দাঁত নিকটাই এক অদ্ভূত হাঁহি মাৰি থকা ইয়াও মিঙৰ এই অংকিত চিত্ৰ কম সময়ৰ ভিতৰতে সমগ্ৰ বিশ্বৰ ছ’চিয়েল মিডিয়া ব্যৱহাৰকাৰীৰ চকুত পৰিল আৰু তেওঁলোকে নিজ নিজ ধৰণেৰে ছবিখন ব্যৱহাৰ কৰিবলৈ আৰম্ভ কৰিলে।\n১৯৮০ চনৰ ১২ ছেপ্টেম্বৰত চীনৰ চাংহাইত জন্মগ্ৰহণ কৰিছিল ইয়াও মিঙে। তেওঁৰ পিতৃ-মাতৃ দুয়োগৰাকীয়েই আছিল বাস্কেটবল খেলুৱৈ। কিশোৰ কালতে ইয়াও মিঙে চাংহাই চাৰ্কছৰ হৈ বাস্কেটবল খেলিবলৈ সুযোগ লাভ কৰিছিল। তাৰ পিছত তেওঁ চীনৰ বাস্কেটবল এছ’চিয়েশ্যনৰ হৈও খেলিবলৈ সুযোগ পায় আৰু বিশ্বৰ ভিতৰতে এগৰাকী সুদক্ষ বাস্কেটবল খেলুৱৈ হিচাপে খ্যাতি অৰ্জন কৰে।\n৭.৬ ফুট উচ্চতাৰ ইয়াও মিং হৈছে আমেৰিকাৰ নেশ্যনেল বাস্কেটবল এছ’চিয়েশ্যনৰ হৈ খেলা একমাত্ৰ চীনা খেলুৱৈ। লগতে এন বি এত খেলা একমাত্ৰ ওখ খেলুৱৈগৰাকীও তেওঁ। ২০০২ চনত তেওঁ আমেৰিকাৰ হৈ বাস্কেটবল খেলিছিল। ২০১১ চনত ইয়াও মিঙে তেওঁৰ অৱসৰৰ কথা ঘোষণা কৰে।\nভৰি আৰু আঁঠুৰ আঘাতৰ বাবেই ইয়াও মিঙে পেছাগত বাস্কেটবলৰ পৰা অৱসৰ গ্ৰহণৰ সিদ্ধান্ত লৈছিল। কিন্তু অৱসৰৰ পিছতো তেওঁ ৰৈ যোৱা নাছিল। পেছাগত অৱসৰ গ্ৰহণ কৰিলেও তেওঁ ঘৰুৱা দলৰ সৈতে বাস্কেটবল খেলা অব্যাহত ৰাখে। অৱশ্যে সেয়া নিয়মিয়াকৈ খেলাৰ পৰা বিৰত থাকে ইয়াও মিং।\nচীনৰ বহুজাতিক কোম্পানীৰ স্পনছৰশ্বিপ লাভ কৰা এথলিটসকলৰ ভিতৰত ইয়াও মিঙ অন্যতম। তেওঁৰ ওপৰত ইতিমধ্যে নিৰ্মাণ হৈছে এখন তথ্য চিত্ৰ। ‘ইয়াওঃ এ লাইফ ইন টু ৱৰ্ল্ড’ নামৰ এই তথ্যচিত্ৰখনত খেলুৱৈগৰাকীয়ে এনবিএত প্ৰদৰ্শন কৰা সফলতাক তুলি ধৰা হৈছে। চীনৰ এইগৰাকী প্ৰসিদ্ধ খেলুৱৈৰ ওপৰত লিখি উলিওৱা হৈছে দুখনকৈ গ্ৰন্থ। চীনত ‘ইয়াও মিং ফেন’মেনন’ আৰু আমেৰিকাত ‘মিং ডাইনেষ্টি’ নামৰ গ্ৰন্থ দুখনত মিঙৰ জীৱন আৰু খেল যাত্ৰা প্ৰকাশ কৰা হৈছে।\n২০১৬ চনৰ এপ্ৰিল মাহত ইয়াও মিঙক নাইছমিথ মেম’ৰিয়েল বাস্কেটবল হল অৱ ফেমত অন্তৰ্ভূক্ত কৰা হয়। তেওঁৰ লগতে হল অৱ ফেমত অন্তৰ্ভূক্ত হয় আন দুগৰাকী প্ৰসিদ্ধ বাস্কেটবল খেলুৱৈ ছাকুৱেল অ’নীল আৰু এলেন ইভাৰছনক। ২০১৭ চনৰ ফেব্ৰুৱাৰীত আশা কৰা ধৰণেই চীনৰ বাস্কেটবল এছ’চিয়েশ্যন অৰ্থাৎ চিবিএৰ অধ্যক্ষৰূপে নিৰ্বাচিত হয় ইয়াও মিং।\nছ’চিয়েল মিডিয়াত বহুল ব্যৱহৃত ইয়াও মিঙৰ হাঁহি থকা ফটোখন আচলতে আছিল এটা ভিডিঅ’ৰ স্থিৰ শ্বট। ২০০৯ চনৰ মে’ত এনবিএৰ এখন খেলৰ অন্তত সংবাদ মেল সম্বোধন কৰিছিল ইয়াও মিং আৰু তেওঁৰ সহযোগী খেলুৱৈ ৰন আৰ্টিষ্টে। খেলৰ বিজয় উল্লাসৰ মাজতে সংবাদ মেলত এটা খুহুতীয়া মন্তব্য কৰে ৰন আৰ্টিছে। সেই কথাতে আমোদ পাই ইয়াও মিঙে হাঁহিছিল। যি হাঁহি এতিয়া ছ’চিয়েল মিডিয়াত বহুল প্ৰচলিত।\nইয়াও মিঙৰ সংবাদ মেলৰ ভিডিঅ’টোত ৰন আৰ্টিছে এক অভিজ্ঞতাৰ কথা সুঁৱৰি কৈছিল যে তেওঁ এখন খেল খেলি থকা সময়ত ষ্টেডিয়ামৰ ভিতৰতে তেওঁক দৰ্শকে বীয়েৰ অফাৰ কৰিছিল। উৎকট গৰমত যদি সেই সময়ত ষ্টেডিয়ামৰ চাৰিওফালে কেমেৰা নাথাকিলহেঁতেনে, তেন্তে তেওঁ বীয়েৰ পান কৰিলেহেঁতেন।\nসহযোগী খেলুৱাগৰাকীৰ এনে খুহুতীয়া অভিজ্ঞতাৰ কথা শুনি ঢেকঢেকাই হাঁহে ইয়াও মিঙে। ভিডিঅ’টোৰ ১৮ ছেকেণ্ডত তেওঁ ডিঙিটো ঈষৎ বেঁকা কৰি হাঁহি থকাৰ স্থিৰ চিত্ৰখনেই কোনো শিল্পীয়ে অংকন কৰিছিল।\n২০১০ চনৰ ১১ জুলাইত এখন ৰগৰ গ্ৰন্থৰ বাবে এগৰাকী শিল্পীয়ে অংকন কৰা ধেমেলীয়া ফটোৰ ছবিৰ মাজত সন্নিৱিষ্ট হৈছিল ইয়াও মিঙৰ সেই ছবিখনো। সেয়াই আৰম্ভণি। এই ছবিখন প্ৰকাশ পোৱাৰ পিছতে বিশেষ সমাদৃত হয় আৰু কম সময়ৰ ভিতৰতে সমগ্ৰ বিশ্বই ছবিখন নিজৰ নিজৰ ধৰণেৰে ব্যৱহাৰ কৰিবলৈ আৰম্ভ কৰে। পৰৱৰ্তী সময়ত ছবিখন বিভিন্ন শিল্পীয়ে নিজৰ নিজৰ ধৰণে অংকন কৰি সুখ, দুখ, ধেমালি, ট্ৰ’ল আদিত ব্যৱহাৰ কৰে।\nঅনলাইনত পিণ্ডদান! জীয়াই থাকোতেই কৰিব পাৰিব মৃত্যুৰ পাচৰ যা-যোগাৰ…\nউদ্বোধন নহওঁতেই গোৱালপাৰাত ভূত বাংলাত পৰিণত পৰ্যটন বিভাগৰ অতিথিশালা…


OPINION: একেটা ফ্ৰেমতে প্ৰফুল্ল-ভৃগু-বালক হিমন্ত, টুইটাৰত আন্দোলনৰ সময়ৰ ফটো দি কি বার্তা দিব বিচাৰিছে হিমন্ত বিশ্বই?|himanta-biswa-shared-assam-movement-days-old-childhood-picture-here-s-reason-tv-partha– News18 assam\nOPINION: একেটা ফ্ৰেমতে প্ৰফুল্ল-ভৃগু-বালক হিমন্ত, টুইটাৰত আন্দোলনৰ সময়ৰ ফটো দি কি বার্তা দিব বিচাৰিছে হিমন্ত বিশ্বই?\nশিশু অৱস্থাতে ৰাজনীতি শিকোৱা ভৃগু ফুকনকে ২০০১ চনৰ অসম বিধান সভা নিৰ্বাচনত পৰাজিত কৰিছিল হিমন্ত বিশ্ব শৰ্মাই । আনহাতে অসম আন্দোলনৰ অৱসান ঘটাই সদৌ অসম ছাত্ৰ সন্থাই অসম চুক্তি স্বাক্ষৰ কৰাই আজি ৩৫বছৰত ভৰি দিলে ।\nLast Updated : March 15, 2021, 18:23 IST\nনিৰ্বাচনৰ বতৰত হঠাৎ হিমন্ত বিশ্ব শৰ্মাৰ অফিচিয়েল টুইটাৰ একাউন্টত স্থান পালে তেওঁৰ অসম আন্দোলনৰ সময়ৰ দুখন ক’লা-বগা ফটো । এখনত শৰ্মাক দেখা পোৱা গ’ল আন্দোলনৰ নেতা সদৌ অসম ছাত্ৰ সন্থাৰ তেতিয়াৰ সভাপতি আৰু সাধাৰণ সম্পাদক ক্ৰমে প্ৰফুল্ল কুমাৰ মহন্ত আৰু ভৃগু কুমাৰ ফুকনৰ সৈতে । ফটোখন দি তেওঁ লিখিলে “জেষ্ঠ সতীৰ্থৰে অসম আন্দোলনৰ সময়ৰ স্মৃতি ।" নিৰ্বাচনৰ বতৰত মন্ত্ৰী হিমন্ত বিশ্ব শৰ্মাৰ ‘প্ৰফুল্ল-ভৃগু’ৰ সৈতে এন নিৰ্বাচিত স্মৃতি ৰোমন্থনে স্বাভাৱিকতে ৰাজনৈতিক বিশ্লেষকক আলোচনাৰ মহলা মাৰিবলৈ খোৰাক প্ৰদান কৰিছে ।\nহিমন্ত বিশ্ব শৰ্মাৰ জন্ম ১৯৬৯ চনত । অসম আন্দোলনৰ (১৯৭৯-৮৫) ভৰপকত শৰ্মা ১২-১৩ বছৰীয়া বালক – এক প্ৰকাৰৰ পখিলা খেদাৰ বয়স । কিন্তু এই কম বয়সীয়া শিশুজন প্ৰত্যক্ষ ভাৱে জড়িত হৈ আছিল অসম আন্দোলনৰ সৈতে । অতি ঘনিষ্ঠ আছিল আন্দোলনৰ শীৰ্ষ নেতৃত্বৰ । বিস্ময় বালকৰ উপাধি পাইছিল বর্তমানৰ প্ৰতাপী মন্ত্ৰী গৰাকীয়ে ।\nজেষ্ঠ সাংবাদিক প্ৰকাশ মহন্তই এই সন্দৰ্ভত মন্তব্য প্ৰদান কৰি কয় – “প্ৰফুল্ল, ভৃগুৰ যথেষ্ট মৰমৰ আছিল শিশু হিমন্ত বিশ্ব শৰ্মাৰ । দুয়ো তেওঁক ঘৰুৱা নামেৰে সম্বোধন কৰিছিল । সম্ভৱতঃ মোমায়েকৰ যোগেদি হিমন্ত প্ৰফুল্ল কুমাৰ মহন্ত আৰু ভৃগু ফুকনৰে সংযুক্ত হৈছিল ।“ সেই সময়ৰ কথা মনত পেলাই মহন্তই কয় – “হিমন্তৰ অধ্যয়নৰ প্ৰতি থকা আগ্ৰহ আৰু আন্দোলনৰ বিভিন্ন দিশ সমূহৰ প্ৰতি থকা অনুসন্ধিৎসু মনোভাৱে মোহিত কৰিছিল বিশেষকৈ ভৃগু ফুকনক । ফুকন নিজেও এজন অধ্যয়নশীল ব্যক্তি আছিল । তেওঁৰ বিশ্ববিদ্যালয়ৰ হোষ্টেলৰ কোঠাত থকা বিশাল গ্ৰন্থৰ ভাণ্ডাৰ প্ৰায়ে লিৰিকি বিদাৰি চাইছিল বালক হিমন্তই । সেয়ে ফুকনে এক প্ৰকাৰ groom কৰিছিল বৰ্তমানৰ প্ৰৱল প্রতাপী মন্ত্ৰী জনক । "\nসেই ঠুনুকা বয়সতে ‘প্ৰফুল্ল-ভৃগু’ৰ পৰা ৰাজনীতিৰ আদি পাঠ গ্ৰহণ কৰিছিল শর্মাই । ছাত্ৰ সন্থাত সেই সময়ত চলা লবী কেন্দ্ৰিক ৰাজনীতিৰ হিমন্ত প্ৰথম শাৰীৰ দর্শক আছিল; কেৱল দর্শকেই নহয়, সেইবোৰৰ পৰা তীক্ষ্ণ হিমন্তই আয়ত্ত কৰিছিল ৰাজনীতিৰ আদি পাঠ বুলি ক’ব খোজে মহন্তই ।\nশিশু অৱস্থাতে হিমন্ত বিশ্ব শৰ্মাৰ অসমৰ সামাজিক আৰু ৰাজনৈতিক অৱস্থাৰ বোধ-শক্তিৰ বিষয়ে অনুধাৱন কৰি ভৃগু ফুকনে হিমন্তক পৰৱৰ্তী পৰ্যায়ত গুৰুত্বপূৰ্ণ দায়িত্বৰ কাৰণে প্ৰক্ষেপ কৰিছিল । মহন্তৰ মতে তাৰে পৰিপ্ৰেক্ষিততে শৰ্মা কটন কলেজত একাধিক বাৰ নিৰ্বাচন জয়ী হৈ সাধাৰণ সম্পাদকৰ পদত অধিষ্ঠিত হৈছিল । সদৌ গুৱাহাটী ছাত্ৰ সন্থাটো তেওঁক গুৰু দায়িত্ব অপৰ্ণ কৰা হৈছিল । হিমন্তৰ ৰাজনৈতিক পৰিপক্কতাৰ উমান পাই পিছত সেয়ে হিতেশ্বৰ শইকীয়াই তেওঁক আঁকোৱালি লৈছিল ।\nনিৰ্বাচনৰ বতৰত অসম আন্দোলনৰ ফটো ৰাজহুৱা কৰাৰ কি উদ্দেশ্য ?\nউল্লেখযোগ্য যে, শিশু অৱস্থাতে ৰাজনীতি শিকোৱা ভৃগু ফুকনকে ২০০১ চনৰ অসম বিধান সভা নিৰ্বাচনত পৰাজিত কৰিছিল হিমন্ত বিশ্ব শৰ্মাই । আনহাতে অসম আন্দোলনৰ অৱসান ঘটাই সদৌ অসম ছাত্ৰ সন্থাই অসম চুক্তি স্বাক্ষৰ কৰাই আজি ৩৫বছৰত ভৰি দিলে । শৰ্মাই এই সময়ছোৱাত কংগ্ৰেছ; বিজেপি দুয়ো দলৰ ৰাজ্য চৰকাৰৰ মন্ত্ৰী হ’ল । অসম চুক্তি ৰূপায়ণ বিভাগো তেওঁক দিয়া হ’ল । কিন্তু এতিয়াও চুক্তি ৰূপায়ণ সুদূৰপৰাহত । আগন্তুক অসম বিধান সভা নিৰ্বাচনত দ্বিতীয় বাৰৰ বাবে বিজেপিক জয়ী কৰোৱাৰ দায়িত্বও তেওঁৰ হাততে । তাৰ মাজতে কৌশল গত ভাৱে তেওঁ প্ৰক্ষেপ কৰিছে আন্দোলনৰ ফটো ।\nমহন্তৰ মতে – শৰ্মাই সমাজৰ খাটি খোৱা শ্ৰেণীক যি ধৰণে সহজ ভাষাত বার্তা প্ৰেৰণ কৰাৰ প্ৰয়াস কৰে ঠিক তেনেধৰণে বৌদ্ধিক মহলকো কৰ্ম-কাণ্ডৰে engage কৰি ৰাখিব বিচাৰে । মহন্তই কয় – শৰ্মাই চাগৈ ক’ব বিচাৰিছে তেওঁক জাতীয়তাবাদ কোনেও শিকাব নালাগে; অসম আন্দোলনৰ ৮৫৫জন শ্বহীদৰ বলিদান এতিয়াও তেওঁৰ মনত সজীৱ; সেই স্মৃতি তেওঁ এতিয়াও বুকুত লৈ ফুৰিছে ।\nআজিও বহু জনে প্ৰফুল্ল মহন্ততকৈ ভৃগু ফুকন কাৰ্যক্ষম মুখ্যমন্ত্ৰী হ’লহেতেনে বুলি ক’ব খোজে । গতিকে এই ফটোৰ যোগেদি হিমন্তই অসমৰ ৰাইজক এইবাৰ সেই ঐতিহাসিক ভুল নকৰিবলৈও আহ্বান জনোৱাৰো থল আছে বুলি মন্তব্য কৰিব বিচাৰে মহন্তই ।\nউল্লেখযোগ্য যে, ২০২০চনৰ ১০ ডিচেম্বৰ তাৰিখে গুৱাহাটীত অনুষ্ঠিত হোৱা শ্বহীদ দিৱসৰ কাৰ্যসূচীত মন্ত্ৰী হিমন্তই অসম আন্দোলনৰ সময়ত ভাৰত চৰকাৰ আৰু অসম চৰকাৰৰ মাজত হোৱা গোপন যোগাযোগ সমূহ ৰাজহুৱা কৰিবলৈ দাবী জনাইছিল । চুক্তি ৰূপায়ণত তৎপৰতা প্ৰদৰ্শন নকৰিলেও বা নিৰ্বাচনী প্রচাৰত প্ৰতিশ্ৰুতি নিদিলেও সেই সময়ৰ স্মৃতি ৰাজহুৱাকৈ ৰোমন্থন কৰাত কিন্তু কোনো ধৰণৰ কৃপনালি কৰা নাই শৰ্মাই । উজনি অসম দখল কৰিবলৈ তেওঁৰ এইয়া আৱেগি সৰ্বস্ব কৌশলে বুলিও বহু জনে ক’ব বিচাৰে ।\nFirst published: March 15, 2021, 18:23 IST\nBhrigu Kumar kashyapHimanta Biswa SarmaPrafulla Mahanta


অসমৰ বৰষুণ - অসমীয়া ৱিকিপিডিয়া\nসমগ্ৰ অসমত গড়ে প্ৰতি বছৰে ১৫০০ – ২০০০ মিলিমিটাৰ বৰষুণ হয়। সাধাৰণতে ডিচেম্বৰ মাহৰপৰা ফেব্ৰুৱাৰী মাহলৈকে বৰষুণৰ পৰিমাণ যথেষ্ট কমি থাকে। মাৰ্চ মাহৰ মাজভাগৰপৰা ৰাজ্যখনত বৰষুণৰ পৰিমাণ ক্ৰমশঃ বৃদ্ধি পাবলৈ ধৰে। জুলাই মাহৰপৰা ছেপ্টেম্বৰৰ শেষৰপৰা বৰষুণৰ পৰিমাণ লাহে লাহে কমি আহে আৰু আকাশ ফৰকাল হ’বলৈ ধৰে।\nবৰষুণৰ পৰিমাণৰ ওপৰত নিৰ্ভৰ কৰি বছৰটোক চাৰিটা ঋতুত ভাগ কৰিব পাৰি। এইবোৰ হ'ল-\nপ্ৰাক-মৌচুমী কাল বা গ্ৰীষ্ম কাল (Pre-monsoon season)\nমাৰ্চ মাহৰপৰা মে’মাহলৈকে। প্ৰাক-মৌচুমী কালত অসমত যথেষ্ট পৰিমাণে বৰষুণ হয়। এইখিনি সময়ত উত্তৰ-পশ্চিম দিশৰপৰা অতি বেগেৰে বলা ধুমুহা-বৰষুণে অসমৰ বিভিন্ন অঞ্চলত বিস্তৰ ক্ষতি সাধন কৰে। খন্তেকতে সৃষ্টি হোৱা এই অতি বেগী ধুমুহাবোৰক বৰদৈচিলা (Nor’wester)বোলা হয়। এই সময়ছোৱাত পশ্চিম দিশৰপৰা অসমত প্ৰবেশ কৰা দুই-এজাক পছোৱা বা-মাৰলীৰ ফলতো পাতলীয়া বৰষুণ হয়।\nমৌচুমী কাল বা শৰৎ কাল (Monsoon season)\nজুন মাহৰপৰা চেপ্তেম্বৰ মাহলৈকে। বৰ্ষাকালত অসমত মৌচুমী বতাহৰ প্ৰভাৱত প্ৰচুৰ বৰষুণ হয়। নমছুন ট্ৰাফৰ(Monsoon trough) অৱস্থান আৰু বংগোপসাগৰত সৃষ্টি হোৱা ঘূৰ্ণি বতাহ বা বা-মাৰলী (Monsoon depression) আৰু এইবোৰৰ গতিৰ দিশেও এই সময়ত অসমত হোৱা বৰষুণৰ ওপৰত প্ৰভাৱ বিস্তাৰ কৰে।\nপশ্চাৎ-মৌচুমী কাল বা শৰৎ কাল (Post-Monsoon season)\nঅক্টোবৰ আৰু নৱেম্বৰ মাহ। পশ্চাৎ মৌচুমী কালত বংগোপসাগৰত সৃষ্টি হোৱা ক্ৰান্তীয় ধুমুহাবোৰ(Tropical Cycolone) আৰু দুই-এজাক পছোৱা বা-মাৰলী প্ৰবেশ কৰাৰ বাবে অসমত যথেষ্ট বৰষুণ হয়।\nশুকান ঋতু বা শীত কাল (Winter or Dry season\nডিচেম্বৰ মাহৰপৰা ফেব্ৰুৱাৰি মাহলৈকে। শীতকালত অসমত বৰষুণৰ পৰিমাণ অতি নগন্য যদিও পছোৱা বা-মাৰলীৰ বাবে কেইবাদিনো ধৰি বতৰ ডাৱৰীয়া হৈ থাকি দুই-এজাক পাতলীয়া বৰষুণ হোৱা দেখা যায়।\nঅসমৰ বৰষুণ নিৰ্ভৰশীল হোৱা কাৰকসমূহ[সম্পাদনা কৰক]\nদক্ষিণ-পশ্চিম মৌচুমী বতাহ (South-West monsoon)\nদক্ষিণ-পশ্চিম মৌচুমী বতাহ প্ৰায় এশদিন সক্ৰিয় হৈ থাকি গোটেই ভাৰততে যথেষ্ট বৰষুণ দিয়ে। বংগোপসাগৰৰপৰা যথেষ্ট পৰিমাণে জলীয় বাষ্প কঢ়িয়াই আনি অসমত পোনে পোনে প্ৰৱেশ কৰাৰ উপৰিও হিমালয়ত বাধা প্ৰাপ্ত হৈ আগবাঢ়িব নোৱাৰৰ ফলত অসমত প্ৰচুৰ পৰিমাণে বৰষুণ হয়।\nমনছুন ট্ৰাফৰ অৱস্থান (Position of monsoon trough\nমে-জুনমাহত উত্তৰ-পশ্চিম ভাৰতত অত্যধিক গৰম পৰাৰ ফলত এটা নিম্নচাপ অঞ্চল সৃষ্টি হয়। এই নিম্নচাপ অঞ্চল ইয়াৰ সাধাৰণ অৱস্থানত থাকিলে ভাৰতৰ মধ্যম অঞ্চলত বৰষুণৰ সমবিতৰণ হয়। যদিহে মনচুন ট্ৰাফ অঞ্চলে ইয়াৰ সাধাৰণ অৱস্থানৰ পৰা সোঁফালে অৰ্থাৎ উত্তৰলৈ গতি কৰে, হিমালয়ৰ পাদদেশ আৰু উত্তৰ-পূৰ্বাঞ্চলত প্ৰচুৰ মাত্ৰাত বৰষুণ হয়।\nমৌচুমীকালত বংগোপসাগৰত সৃষ্টি হোৱা বা-মাৰলী((Tropical cyclone)\nমৌচুমী বতাহ সক্ৰিয় হৈ থকাৰ সময়ত বংগোপসাগৰত প্ৰতি বছৰে গড়ে ৭-৮টা ঘূৰ্ণিবতাহ বা বা-মাৰলীৰ সৃষ্টি হয়। এই নিম্নচাপ কেন্দ্ৰীয় ঘূৰ্ণিবতাহবোৰৰ গতিপথত প্ৰচুৰ বৰষুণ হয়। এই ঘূৰ্ণিবতাহবোৰ কেতিয়াবা উত্তৰ-পশ্চিমমুখীহৈ উৰিষ্যা আৰু পশ্চিমবংগৰ ফালে গতি কৰে। এনে পৰিস্থিতত অসমকে ধৰি উত্তৰ-পূৰ্বাঞ্চলত যথেষ্ট পৰিমাণে বৰষুণ হয়।\nপছোৱা বা-মাৰলী (Westerely disturbances)\nপছোৱা বা-মাৰলীবোৰ মধ্য অক্ষাংশত পশ্চিম এছিয়াত উৎপত্তি হয়। এই বা-মাৰলীবোৰ এটাৰ পিছত এটাকৈ ভূমধ্য সাগৰ, ইৰান, আফগানিস্তান আৰু পাকিস্তান পাৰ হৈ উত্তৰ ভাৰতত প্ৰবেশ কৰে। এই পছোৱা বা-মাৰলীবোৰৰ প্ৰভাৱত অসমত কেইবাদিনো ধৰি বতৰ ডাৱৰীয়া হৈ থাকি পাতলীয়া বৰষুণ হোৱাৰ লগতে তাপমাত্ৰাও যথেষ্ট হ্ৰাস হয়।\nসাধাৰণ ধুমুহা-বৰষুণ আৰু বৰদৈচিলা (Thunder storms and Nor’wester)\nমৌচুমী বায়ু আগমনৰ প্ৰাকমুহূৰ্তত আৰু প্ৰস্থানৰ সময়ত সৃষ্টি হোৱা ক্ৰান্তীয় সাগৰীয় ধুমুহাবোৰৰ প্ৰভাৱত অসমত গাজনি-ঢেৰেকনিৰে ধুমুহা-বৰষুণ হয়।\n↑ 1.0 1.1 1.2 ড° প্ৰশান্ত নেওগ,নিখিলেখ বৰুৱা (১ - ১৫ আগষ্ট ২০০৮). "অসমৰ বৰষুণ". প্ৰান্তিক খণ্ড ২৭শ বছৰ (১৭শ সংখ্যা): ২৯ -৩১.\n"https://as.wikipedia.org/w/index.php?title=অসমৰ_বৰষুণ&oldid=182972"ৰ পৰা সংকলিত\nএই পৃষ্ঠাখন ১৪ ছেপ্টেম্বৰ, ২০১৮ তাৰিখে ১৩:০৫ বজাত অন্তিম সংশোধন কৰা হৈছিল।


ভাৰত-চীন সংঘাতৰ সুযোগতে পাকিস্তানে নিয়ন্ত্ৰণ ৰেখাত মোতায়েন কৰিছে পাকসেনা\nগুৱাহাটী , June 28, 2020 5:19 pm\nলাডাখ সীমান্তত চীন-ভাৰতৰ সংঘাত অব্যাহত থকাৰ মাজতে পাক-ভাৰত সীমান্তৰ নিয়ন্ত্ৰণ ৰেখাত পাকিস্তানে সেনা মোতায়েন কৰিছে। এই কথা জনাইছে ভাৰতীয় সেনা সূত্ৰই।\nপাক-ভাৰত সীমান্তৰ এই পাকিস্তানী সেনাৰ মোতায়েনৰ ওপৰত তীক্ষ্ম নজৰ ৰাখিছে ভাৰতীয় সেনা বাহিনীয়ে।\nভাৰতৰ ১৫ নং ক’ৰ কামাণ্ডাৰ লেফ্টেনেন্ট জেনেৰেল পি ৰাজুৱে পাকিস্তানে কোনো আক্ৰমণ কৰিলে তাৰ যথোচিত প্ৰত্যুত্তৰ দিয়া হ’ব জানিবলৈ দিছে।\n“লাডাখৰ পৰিস্থিতিৰ কোনো প্ৰভাৱ এতিয়াও কাশ্মীৰত পৰা নাই। ১৪ নং ক’ৰ-এ তাত পৰিস্থিতি চম্ভালিছে। কাশ্মীৰ হৈ ভাৰতৰ অতিৰিক্ত সেনা বাহিনীক লাডাখলৈ প্ৰেৰণ কৰা হৈছে। কাৰণ সেইটো হৈছে লাডাখলৈ যোৱা মূল পথ। সেয়ে পাকিস্তানেও সেনা মোতায়েন কৰিছে।” লেঃ জেনেৰেল ৰাজুৱে কয়।\nতেওঁ লগতে আৰু কয়, “পাকিস্তানে ভাবিছে ভাৰতে পাকিস্তানক আক্ৰমণ কৰিব পাৰে! হয়তো নিজৰ সুৰক্ষাৰ বাবেই সেনা মোতায়েন কৰিব পাৰে! কিন্তু আমি সতৰ্ক হৈ আছো।”\nআনহাতে পাকিস্তানে অস্ত্ৰবিৰতি ভংগৰ সন্দৰ্ভত কৰা এক প্ৰশ্নৰ উত্তৰত কয়, “সন্ত্ৰাসবাদী অনুপ্ৰৱেশৰ যোগেদি পাকিস্তানে সীমান্তত অস্ত্ৰবিৰতি ভংগ কৰি আহিছে। অৱশ্যে বিগত বৰ্ষতকৈও এইবাৰ এনে ঘটনা কম। ইয়াৰ সৈতে লাডাখৰ পৰিস্থিতিৰ সৈতে কোনো সম্পৰ্ক নাই।”\nইফালে জম্মু আৰু কাশ্মীৰৰ কামাণ্ডাৰৰ যৌথ বৈঠকত সেনাই নিয়ন্ত্ৰণ ৰেখাৰ ওচৰত বাংকাৰ নিৰ্মাণত জোৰ দিয়া হৈছে বুলিও তেওঁ কয়।\nইফালে জন্মু-কাশ্মীৰ আৰক্ষীয়ে জনাইছে যে, দক্ষিণ কাশ্মীৰৰ কোকেৰনাগ, ত্ৰাল আৰু খ্ৰুত ২৯ জন বিদেশী সন্ত্ৰাসবাদী সক্ৰিয় হৈ আছে।


দিল্লীত সকাম খাবলৈ নামাতিলে -কমলা দাস – ফটাঢোল\nJuly 1, 2021 ভিন্নস্বাদ\t2 Comments\nদিল্লীত সকাম খাবলৈ নামাতিলে -কমলা দাস\nআগৰ ক্যাটব্যৰিয়া চৰায়ৰ ভাড়াঘৰটো সলনি কৰি নৰ্থ দিল্লীৰ ফালে ভাৰাঘৰ এটা ল’লোঁ আমি। এইখিনি ঠাই ঘন জনবসতি প্ৰধান অঞ্চল। এশ শতাংশ হিন্দু মানুহৰ বসতিস্থল। এই অঞ্চলটোৰমানুহ বোৰ হেনো ভাৰত-পাকিস্তান ভাগ হওঁতে, পাকিস্তানত থকা পাঞ্জাৱী হিন্দু মানুহখিনি ভাৰতলৈ অহা। তেতিয়াৰ চৰকাৰে সেই মানুহবোৰক হেনো ইয়াতে থাপিছিল! সেয়ে খুব পৰিকল্পনা কৰি, এক আঙুল মাটিও এনেয়ে নোযোৱাকৈ ঘৰবোৰ সজা হৈছিল। বাৰী বুলিবলৈ একো নাই। আগফালে ৰাস্তা আৰু বাকী তিনিওফালে সীমা বুলিবলৈ দুঘৰৰ মাজৰ পকী দেৱালখনেই আছে। তাতেই মানুহবোৰে দুই এজোপা আম গছ, মধুৰী আদি লগাইছে। ফুল আদিও লগায়। চৌহদৰ জপনা খুলিলেই ৰাস্তা পোৱা যায়।\nঘাই ৰাস্তাৰ ইটো পাৰে, সিটো পাৰে বহুতো কলনি। কলনিৰ প্ৰথম ঘৰটো ঘাই ৰাস্তাৰ কাষতে। তাৰপিছত এটা এটাকৈ ঘৰ পিছুৱাই বিশ ঘৰমান গৈ ভাজ এটা লৈ দুঘৰমান, তাৰপাছত পুনৰ আগুৱাই আহি থাকি শেষৰ ঘৰটো আহি ঘাই ৰাস্তাত লাগেহি। মানে কলনিখনে ইউ আকৃতি এটা লয়। ইউ আকৃতিৰ মাজত এখন পাৰ্ক থাকে আৰু পাৰ্কৰ দুয়োফালে ৰাস্তা। পুৱা, গধুলি তাতেই মানুহবোৰে খোজ কাঢ়ে। আবেলি হ’লেও ল’ৰা-ছোৱালীবোৰ লৈ আনি তাতেই খেলিবলৈ দিয়ে। ডাঙৰবোৰে খেলে, খোজ কাঢ়ে। আনকি মহিলা সকলোৰ পৰচৰ্চাৰ স্থলীও সেই পাৰ্কখনেই। প্ৰায়বোৰ কলনি দেখিবলৈ একেই। প্ৰায় সকলোবোৰ ঘৰেই চাৰি, পাঁচ মহলীয়া। প্ৰতিখন কলনিৰে নিজা নিজা ছ’চাইটি আছে।\nতেনেকুৱা এখন কলনিতেই, মানুহ এঘৰৰ তিনি মহলাত আমাৰ ভাড়াঘৰটো। নতুন ঠাই এখনলৈ গ’লে সেই ঠাইখনৰ পৰিবেশ, মানুহবোৰৰ আচাৰ-ব্যৱহাৰ, ভাষা আদি জানিবলৈ চেষ্টা কৰাটো মোৰ পুৰণি অভ্যাস আৰু সেইবোৰ জানিবলৈ হ’লে, স্থানীয় বাসিন্দাৰ লগত মিলামিছা কৰাটো প্ৰয়োজনীয় হৈ পৰে। সেয়ে ঠাইখনৰ বিষয়ে ভালদৰে জানিবলৈ মই প্ৰথমেই আমাৰ ভাড়াঘৰৰ মালিকনীৰ লগত মিলামিছা কৰিবলৈ ধৰিলোঁ। আবেলি হ’লে তললৈ নামি আহি তেওঁৰ লগত আড্ডা দিবলৈ ধৰিলোঁ। প্ৰথমে তেওঁ মোৰ লগত অলপ সংকোচেৰে কথা-বতৰা পাতিছিল! এদিন কথাই কথাই ধৰ্মৰ কথা উলিয়াই, আমাৰ ধৰ্ম কি, জানি ল’লে। (দিল্লীত থাকোঁতে, দিল্লীবাসীৰ জনজীৱনত হিন্দু আৰু মুছলমানৰ কাঢ়া নিয়মবোৰ অনুভৱ কৰিছিলোঁ) আমি হিন্দু বুলি জনাৰ পাছতহে তেখেতসকলে আমাৰ লগত ভালদৰে মিলামিছা কৰিছিল!\nমই দেখা দিল্লীৰ প্ৰায়বোৰ শাহুয়েই হিন্দী চিৰিয়েলত দেখা শাহুবোৰৰ নিচিনা! যেতিয়াই দেখোঁ, আগফালৰ চোতালৰ নিচিনা ঠাইখিনিত খাটিয়া এখনত বহি থাকে শাৰী নাইবা চেলোৱাৰ কামিজ পিন্ধি। কেতিয়াবা বেজী সূতা লৈ কিবা চিলাই কৰি থাকে, খোৱা-বোৱাও তাতেই কৰে। হেনা লগাই লগাই মটিয়া বৰণ ধৰা চুলিখিনি, খাবলৈ নাপাই কেৰকেৰিয়া হোৱা টাইপ, খীণ-মীন বেণী এডাল গুঠি থৈ দিয়ে! চেলোৱাৰ বনাই ৰৈ যোৱা কাপোৰেৰে ঘৰতে বনোৱা, ৰচী লগোৱা সৰু বেগ এখন হাতৰ কিলাকুটিৰ সেই শখিনিতে ওলোমাই লৈ থাকে। সেই বেগখন হৈছে, ভাড়াতীয়াৰ ভাড়া, পুতেকৰ দৰ্মহাৰ টকা, গিৰিয়েকৰ দৰ্মহাৰ টকা, আদিৰ মিলন থলী! ঘৰখনৰ সকলো খৰচ, আয় দায় আদি তেওঁৰ সেই বেগৰ পৰাই কৰা হয়। তেওঁ ঘৰখনৰ সৰ্বেসৰ্বা বুলি ক’লেও ভুল নহয়।\nগধূলি হ’লেই প্ৰায় এঘণ্টামান সদায় শাহুয়েকৰ ভৰি টিপি দিব লাগে বোৱাৰীজনীয়ে। বোৱাৰীজনী চাকৰি কৰায়ে হওক বা গৃহিনীয়েই হওক, শাহুৰ ভৰি টিপি দিবই লাগিব! মই আবেলি শাহুয়েকৰ লগত বহিলে, বোৱাৰীজনীয়ে প্ৰায়েই মোক এগিলাচ চাহ খাবলৈ দিছিল। ইলাচি দিয়া চাহ গিলাচ গাখীৰ, চেনী আৰু চাহপাতৰ মিশ্ৰণটো ইমানেই পাৰফেক্ট (অসমীয়া শব্দটো মনলৈ অহা নাই) হয় যে, চাহকাপ খালে মন ভৰি যায়।\nময়ো হিন্দু বাবে তেওঁৰ লগত মাজে মাজে মোক মন্দিৰলৈ লৈ যায়। দিল্লীত যিমানবিলাক মন্দিৰলৈ গৈছোঁ, সকলোবিলাক মন্দিৰেই খুব ৰমকজমককৈ সজোৱা থাকে আৰু আৰ্থিকভাৱে যথেষ্ট চচ্ছল বুলি অনুমান কৰিব পাৰি। মন্দিৰত হাৰমোনিয়াম আৰু তাল, বাদ্য বজাই সমুহীয়া ভোজন গোৱাৰ পাছত প্ৰসাদ দিয়ে। পেকেট হিচাবে দিয়া প্ৰসাদত প্ৰায়েই আম, আপেল, ঘিউত ভজা চুজি আৰু বুন্দিয়াৰ লাড়ু থাকে। আটাইখিনি টোপোলা বান্ধি ঘৰলৈ লৈ আনো। যিদিনা মন্দিৰলৈ যাওঁ, সেইদিনা গধূলিৰ চাহৰ খোৱাখিনি হৈ যায় আমাৰ।\nআমি তাত থকাৰ এমাহমান পিছত, আমাৰ কলনিৰ মানুহ এঘৰৰ মাক ঢুকাল। আবেলিৰ আড্ডাত মোক মালিকনীয়ে জনালে। তাৰপাছত আমাৰ আলোচনা মানুহ মৰিলে হোৱা নিয়ম-নীতিৰ ওপৰত চলিল। মালিকনীয়ে মোক সুধিলে,\n: আপোনালোক জাতি কি!\nপ্ৰশ্নৰ আকস্মিকতাত মই হতচকিত হ’লোঁ আৰু লগে লগে কৈ দিলোঁ, কলিতা বুলি! তেওঁ আকৌ কলিতা মানে কি বুজি নাপাই নহয়! তেওঁ বাৰে বাৰে কি কি কৈ সুধিছে আৰু ময়ো কৈ আছোঁ! বুজি নাপাই হে নাপায়! এতিয়া খা বাপ্পেকে, এইজনীক কি বুলি বুজাওঁ! আমাৰ ওচৰত তেখেতৰ বোৱাৰীয়েও, তেখেতৰ ভৰি মালিচ কৰি বহি আছিল। শাহুয়েকৰ কথা মই বুজি নোপোৱা বুলি গম পাই, এইবাৰ বোৱাৰীয়ে বুজাব ধৰিলে,\n: চুনিয়ে দিদি, ও এইচা হে কি, হিন্দু ধৰম মে ভি আলগ আলগ জাত হেই না! যেইছে- হামলোগ ক্ষত্ৰিয় হে। ৱো মৰনেৱালী কি ফেমিলি ভি ক্ষত্ৰিয় হ্যে। ৱেইছে আপলোগ কা জাত কিয়া হ্যে!\nতাইৰ কথা শুনি মোৰ লগে লগে দিমাগ কি বত্তী জ্বলি উঠিল। “অঁ মানে ইহঁতে সেই ক্ষত্ৰিয়, ব্ৰাহ্মণ, শূদ্ৰ আদি জাতিৰ কথা হে বুজি পায়! বাৰু বাৰু! মইও আগ পিছ একো নাভাবি আমিও ক্ষত্ৰিয় বুলি কৈ দিলোঁ! (কিবা এটা ক’বহে লাগে!)”\nতেতিয়াহে শাহুয়েকে বুজি পাই পুনৰ সুধিলে,\n: মানুহ মৰা সকাম আদি আমি কেইদিনত কৰোঁ!\nমই এনেয়ে কৈ দিলোঁ, পোন্ধৰ দিনত বুলি! (যদিও আমাৰ তেৰদিনৰ পৰাই আৰম্ভ হয়!) তেতিয়া বোৱাৰীয়ে শাহুয়েকক ক’লে,\n: কিয়া মাম্মী, আপ ভি! ইনলোগ ভি ক্ষত্ৰিয় হ্যে, তো পোন্দ্ৰোহ দিন মে হি কৰেঙ্গে না!\nমনলৈ এনেয়ে আহিল বাবে আমিও ক্ষত্ৰিয় বুলি কৈ দিয়া বাবে অৱশ্যে পিছলৈ মোৰ লাভেই হ’ল বুলি কব পাৰি। মাক ঢুকুৱা মানুহ ঘৰলৈ খবৰ কৰিবলৈ যাবলৈ, মালিকনীয়ে মোক ল’গ ল’লে আৰু এঘৰ নতুন মানুহৰ ঘৰলৈ যাবলৈ সুবিধা পাই ময়ো সন্মত হ’লোঁ। আমি তেওঁলোকৰ ঘৰলৈ এদিন এৰি এদিন গৈ থাকিবলৈ ল’লোঁ।\nমানুহ ঢুকুৱা ঘৰখন আমাৰ ঘৰৰ পৰা দেখা পায়। মাজে মাজে দেখোঁ তেওঁলোকৰ ঘৰৰ সন্মুখত কাঠৰ বাকচ কিছুমান দ’ম হৈ থাকে আৰু লগুৱাজাতীয় মানুহ এজনে সেইবোৰ এটা এটাকৈ ভিতৰলৈ লৈ গৈ থাকে। সদায় ভাবোঁ, সেইবোৰ বাকচত কি আনে বাৰু!\nআমি তেওঁলোকৰ ঘৰলৈ প্ৰথম দিনাখন যাওঁতেও তেনেকুৱা কাঠৰ বাকচ কিছুমান তেওঁলোকৰ ঘৰৰ সন্মুখত দেখা পালোঁ। মোৰ লগত থকা আমাৰ ঘৰৰ মালিকনীক সেই বিষয়ে সুধি গম পালোঁ যে সেইবোৰ ফলমূলৰ বাকচ। মৃতকৰ পৰিয়ালৰ আত্মীয়সকলে তেনেদৰে তিনি চাৰি বাকচ ফলমূল পঠিয়ায়! মই আচৰিত হৈ গ’লোঁ! বাপৰে, ইমানবোৰ ফলমূল পঠিয়াই নে!\nপ্ৰথমদিনা আমি মৃতকৰ ঘৰলৈ গ’লোঁ। ৰাস্তাৰ লগতে লাগি থকা প্ৰকাণ্ড গেটখনত থকা কলিং বেলটো মালিকনীয়ে টিপি দিলে। লগে লগে ভিতৰৰ পৰা আৱাজ ভাঁহি আহিল,\n: কৌন্ হ্যে!\nমালিকনীয়ে নিজৰ নামটো কোৱাত, স্বয়ংক্ৰিয়ভাৱে গেটখন খোল খালে আৰু আমি সোমাই যোৱাৰ পাছত সেইখন নিজে নিজে বন্ধ হৈ গ’ল! সেইবোৰ দেখি মই আচৰিত হৈছিলোঁ, কাৰণ ইয়াৰ আগলৈকে মই তেনেকুৱা ছিষ্টেমৰ গেট দেখা পোৱা নাছিলোঁ!\nআমি ভিতৰত সোমাই দ্বিতীয় মহলালৈ লিফ্টেৰে উঠি গ’লোঁ! ঘৰৰ ভিতৰত লিফ্ট! মনতে ভাবিলোঁ, দিল্লীৰ মানুহবোৰ বৰ ধনী দেই! ঘৰৰ ভিতৰত সোমাই দেখিলোঁ, আৰু দহজনীমান মহিলা ইতিমধ্যে আহি বহি আছে।\nআমি গৈ পোৱাৰ পাছত, আমাক ঠাণ্ডা এগিলাচ খাবলৈ দিলে। তাৰপাছত আমাক সকলোকে এটা আহল-বহল ৰূমলৈ মাতি লৈ গ’ল। ৰূমটোৰ এটা মূৰত, মন্দিৰত থকাৰ নিচিনাকৈ ওখ বেদী এখন ৰংচঙীয়াকৈ সজাই, তাত ৰাধা কৃষ্ণৰ মূৰ্তি ঝুলাই থোৱা আছে। মহিলা এজনীয়ে বেদীৰ ওচৰত ঘিঁউৰ চাকি এগছ জ্বলাই দিলে। আমি সকলোৱে শাৰী পাতি থিয় হৈ থাকিলোঁ। আন এজনী মহিলাই আমাৰ সকলোৰে হাতে হাতে সৰু পুস্তিকা এখনকৈ দি গ’ল! ময়ো হাত পাতি ল’লোঁ। পুস্তিকাখন মেলি চাই দেখোঁ হিন্দীত কবিতাৰ নিচিনাকৈ কিবা লিখা আছে! সেইখন চাই থাকোঁতে মন কৰিলোঁ, মহিলাসকলে অলপ সুৰ লগাই, বিৰবিৰাই কিবা মাতিবলৈ ধৰিছে! ময়ো কিতাপখন জপাই লৈ তেওঁলোকে কি কৈছে বুজিবলৈ চেষ্টা কৰিলোঁ! আঁৰ চকুৰে সকলোৰে ফালে চাই দেখিলোঁ, কিছুমানে কিতাপখন চাই চাই মাতি আছে। অঁ তাৰমানে তেওঁলোকে কিতাপত থকাখিনিহে মাতি আছে নেকি! ময়ো কিতাপখন মেলি পঢ়িবলৈ যত্ন কৰিলোঁ। পিচে তেওঁলোকে কিনো কৈ আছে আৰু কিতাপৰ কোনটো পৃষ্ঠা পঢ়ি আছে, একো ধৰিব নোৱাৰিলোঁ। তেওঁলোকে পঢ়ি শেষ হোৱালৈ মই কিতাপখন এনেয়ে লুটিয়াই থাকিলোঁ।\nপ্ৰাৰ্থনা শেষ হোৱাৰ পিছত (কিতাপখন পঢ়ি থকা সময়খিনি প্ৰাৰ্থনা বুলিয়েই ধৰি লৈছোঁ!) গৃহস্থই আমাৰ সকলোকে প্ৰায় দুই কেজিমান ওজনৰ একোটা ফলমূলৰ টোপোলা উপহাৰ দিলে। টোপোলাবোৰ লৈ, আমি তেওঁলোকৰ পৰা বিদায় লৈ ঘৰলৈ আহিলোঁ। ( কাৰ্টুনে কাৰ্টুনে পোৱা ফলবোৰ চাগৈ এনেকৈ বিলাই দিয়ে !)\nএদিন এৰি এদিন আমি মৃতকৰ ঘৰলৈ গৈ থাকিলোঁ। প্ৰতিদিনে প্ৰাৰ্থনা শেষ হোৱাৰ পিছত একোটা ফলমূলৰ টোপোলা উপহাৰ দিয়ে। সেই কেইদিন আমি ক্ষত্ৰিয় হোৱাৰ সুবাদতে বিনামূলীয়াকৈ ঠিকছে ফলমূল ভক্ষণ কৰিলোঁ! পিচে আমাৰ ফালৰ নিচিনাকৈ মানুহ মৰিলে তেওঁলোকে ৰাইজক ভোজ-ভাত নুখুৱাই হ’বলা! খুৱালে নিমন্ত্ৰণটো নিশ্চয় পালোহেঁতেন কিজানি! খানাটোও নিশ্চয় জবৰদস্ত হ’লহেতেন! লোভটো অলপ থাকি গ’ল পায়!\n« জোখ-ৰঞ্জু হালৈ মুনি\nজীৱনত লাভ কৰা কিছুমান ৰসাল অভিজ্ঞতা-জিতা ফুকন »\nভাল লাগিল। আকৌ পঢ়িলো।


Librium in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Librium ar byavahar, ppali, parshwakriya, upkaar, kriya-pratikriya aaru satarkatabani\nLibrium ৰ লাভ আৰু ব্যৱহাৰসমূহ- Librium Benefits & Uses in Assamese- Librium ar laabh aaru byavaharsamuh\nLibrium ৰ পালি আৰু সেয়া কেনেদৰে ল'ব- Librium Dosage & How to Take in Assamese - Librium ar paali aaru xeya kenedore lobo\nLibrium ৰ পাৰ্শ্চক্ৰিয়াসমূহ- Librium Side Effects in Assamese- Librium ar parshwakriyasamuh\nLibrium সংক্ৰান্ত সতৰ্কতাবাণীসমূহ- Librium Related Warnings in Assamese- Librium xonkranta xatarkatabanisamuh\nঅইন দৰৱৰ সৈতে Libriumৰ গুৰুতৰ ক্ৰিয়া-প্ৰতিক্ৰিয়া- Severe Interaction of Librium with Other Drugs in Assamese- Oinor xoite Librium ar gurutor kriya-pratikriya\nLibrium মতভেদসমূহ- Librium Contraindications in Assamese- Librium nishedhsamuh\nLibrium ৰ বিষয়ে সততে সোধা প্ৰশ্নসমূহ- Frequently asked Questions about Librium in Assamese- Librium ar bikhoye satate xodha prashnasamuh\nখাদ্য আৰু মদৰ সৈতে Librium ক্ৰিয়া-প্ৰতিক্ৰিয়া- Librium Interactions with Food and Alcohol in Assamese- khadya aaru modor xoite Librium kriya-pratikriya\nLibrium ৰ লাভ আৰু ব্যৱহাৰসমূহ - Librium Benefits & Uses in Assamese - Librium ar laabh aaru byavaharsamuh\nLibrium তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nLibrium ৰ পালি আৰু সেয়া কেনেদৰে ল'ব - Librium Dosage & How to Take in Assamese - Librium ar paali aaru xeya kenedore lobo\nLibrium-ৰ উপাদানসমূহ - Librium Active Ingredients in Assamese - Librium-ar upadaansamuh\nLibrium ৰ পাৰ্শ্চক্ৰিয়াসমূহ - Librium Side Effects in Assamese - Librium ar parshwakriyasamuh\nগৱেষণাৰ ভিত্তিত, Librium ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nLibrium সংক্ৰান্ত সতৰ্কতাবাণীসমূহ - Librium Related Warnings in Assamese - Librium xonkranta xatarkatabanisamuh\nLibrium-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nLibrium এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Librium খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nLibrium-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Librium এ গম্ভীৰ পাৰ্শ্ব-প্ৰতিক্ৰিয়া কৰিব পাৰে, গতিকে এই ঔষধটো চিকিতসকৰ পৰামৰ্শ নোহোৱাকৈ ব্যৱহাৰ নকৰিব।\nবৃক্কত Librium কি প্ৰভাৱ দেখা গৈছে?\nLibriumৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Librium কি প্ৰভাৱ দেখা গৈছে?\nLibriumৰ কলিজাত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই কলিজা ত কেতিয়াও একো প্ৰভাৱ পৰা নেদেখিব।\nহৃদযন্ত্ৰৰ ক্ষেত্ৰত Librium ৰ কি প্ৰভাৱ দেখা গৈছে?\nLibriumএ হৃদয়ত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Libriumৰ গুৰুতৰ ক্ৰিয়া-প্ৰতিক্ৰিয়া - Severe Interaction of Librium with Other Drugs in Assamese - Oinor xoite Librium ar gurutor kriya-pratikriya\nLibrium তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nLibrium মতভেদসমূহ - Librium Contraindications in Assamese - Librium nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Librium লোৱা অনুচিত যাতে -\nLibrium ৰ বিষয়ে সততে সোধা প্ৰশ্নসমূহ - Frequently asked Questions about Librium in Assamese - Librium ar bikhoye satate xodha prashnasamuh\nএই Librium-এ অভ্য়াস বা নিচাৰ সৃষ্টি কৰে নেকি?\nহয়, Libriumসেৱনৰ এটা অভ্যাস গঢ় লৈ উঠিব পাৰে। এয়া লোৱাৰ আগেয়ে ডাক্তৰৰ সৈতে কথা পাতক।\nনহয়, Librium লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, কিন্তু ডাক্তৰৰ পৰামৰ্শ মতেহে Librium লওক।\nহয়, Librium লৈ মানসিক বিসংগতিৰ চিকিত্সা কৰিব পাৰি।\nখাদ্য আৰু মদৰ সৈতে Librium ক্ৰিয়া-প্ৰতিক্ৰিয়া - Librium Interactions with Food and Alcohol in Assamese - khadya aaru modor xoite Librium kriya-pratikriya\nখাদ্য আৰু Libriumৰ ক্ৰিয়া-প্ৰতিক্ৰিয়া\nLibrium য়ে প্ৰভাৱ পেলোৱাৰ ক্ষেত্ৰত কেতোৰ খাদ্যৰ সেৱনে সময়ৰ ওপৰত প্ৰভাৱ পেলাব পাৰে। আপুনি এইবিষয়ে ডাক্তৰৰ সৈতে পৰামৰ্শ কৰি লোৱা উচিত।\nমদ আৰু Libriumৰ মাজৰ প্ৰতিক্ৰিয়া\nLibrium লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nLibrium ৰ অনুকল্প - Substitutes for Librium in Assamese\nআপুনি বা আপোনাৰ পৰিয়ালৰ কোনোবাই Librium লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Librium ব্যৱহাৰ কৰিছিল নেকি?\nআপুনি কিমান পৰিমাণে Librium সেৱন কৰিছিল?\nআপুনি Librium ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Librium সেৱন কৰে?


xukhdukh.com November 16, 2014 goodnews,\n১. কালি গুৱাহাটীৰ সৰুসজাই ষ্টেডিয়ামত অনুষ্ঠিত ইণ্ডিয়ান ছুপাৰলীগ ফুটবলত পুনেৰ বিৰুদ্ধে নৰ্থ ইষ্ট ইউনাইটেড ফুটবল ক্লাৱৰ হৈ এলেন দেউৰীয়ে জয় কৰিলে প্ৰতিভাৱান খেলুৱৈৰ বঁটা।\n২. অসম চৰকাৰৰ সাংস্কৃতিক বিভাগে গুৱাহাটীৰ পাৰ্শ্বৱৰ্তী সোণাপুৰৰ মনোৰম পৰিবেশৰ মাজত নিৰ্মাণ কৰি উলিওৱা "উত্তৰ-পূৱ জনজাতি সংগ্ৰহালয়"টো কালিৰে পৰা দৰ্শনাৰ্থী সকলৰ বাবে মুকলি কৰি দিয়াৰ সুখবৰ।\n৩. উত্তৰ-পূৱ সীমান্ত ৰে'লৱেই শেহতীয়াকৈ সংযোজন কৰা গুৱাহাটী সমীপৰ তেতেলীয়া-বৰ্ণিহাট সংযোগী ৰাষ্ট্ৰীয় ৰে'ল প্ৰকল্পৰ কাম পূৰ্ণগতিত আগবাঢ়িছে আৰু এই প্ৰকল্পৰ কাম অহা ২০১৭ চনৰ ভিতৰতে সম্পূৰ্ণ হৈ উঠিব বুলিও আশাপ্ৰদ খবৰ প্ৰকাশ পাইছে।\n৪. পণ্ডিত বাণীকান্ত কাকতিৰ জন্ম ও মৃত্যুতিথি উপলক্ষে গুৱাহাটীৰ চৰকাৰী বাণীকান্ত শিক্ষক প্ৰশিক্ষণ মহাবিদ্যালয়ত কালি উদযাপিত হয় বাণীকান্ত দিৱস। এই অনুষ্ঠানত অংশ গ্ৰহণ কৰি চিন্তাবিদ ডঃ হীৰেন গোহাঁইদেৱে অসমীয়া ভাষা ৰক্ষা কৰাৰ বাবে কাকতিদেৱৰ অপৰিসীম অৰিহণাৰ কথা সোঁৱৰি তেখেতক এগৰাকী জাতীয় নায়ক বুলিও আখ্যা দিয়ে।\n৫. সংগীত নাটক একাডেমিৰ বঁটাপ্ৰাপ্ত মুকাভিনয় শিল্পী মইনুল হকৰ ছাত্ৰ অসমৰ নলবাৰীৰ জাগাৰাৰ দেৱজিত ডেকাই ভাৰত চৰকাৰৰ সাংস্কৃতিক মন্ত্ৰণালয়ৰ পৰা ২০১৪-১৫ চনৰ বাবে ঘোষিত জলপানি লাভ কৰা দেশৰ পাঁচ গৰাকী মুকাভিনয় শিল্পীৰ মাজৰে হোৱাৰ কৃৰ্তিত্ব লাভ কৰাৰ সুখবৰ।\n৬. বেংগেলুৰুত তথা উত্তৰ-পূৱৰ লোক সকলক একত্ৰিত কৰাৰ উদ্দেশ্যে ভাৰতীয় বিদ্যা ভৱনত অনুষ্ঠিত হয় "নৰ্থ-ইষ্ট কনক্লেভ-২০১৪"। এই অনুষ্ঠানত কেন্দ্ৰীয় মন্ত্ৰী কিৰেণ ৰিজিজু, অনন্ত কুমাৰ, সদানন্দ গৌড়াকে ধৰি ৰাজনৈতিক নেতৃত্বই অংশ গ্ৰহণ কৰি পোনপটীয়া প্ৰশ্নৰো উত্তৰ দিয়ে। বিভিন্ন সাংস্কৃতিক কাৰ্যসূচীও এই অনুষ্ঠানত পৰিবেশিত হোৱা বুলি মুখ্য আহ্বায়ক ডঃ সীমান্ত শৰ্মাই প্ৰকাশ কৰিছে।\n৭. কৰ্কট ৰোগৰ প্ৰতিৰোধৰ বাবে ভাৰতে এটি নতুন লেজাৰ প্ৰযু্ক্তিৰ বিকাশ ঘটাইছে বুলি ভাবা আণৱিক গৱেষণা কেন্দ্ৰৰ ৰসায়ন বিজ্ঞান বিভাগৰ সঞ্চালক ডঃ বি এছ জগটপে প্ৰকাশ কৰিছে। কেৰেলাত হোৱা লেজাৰ বিষয়ক এখন কৰ্মশালাত তেখেতে এই কথা প্ৰকাশ কৰাৰ খবৰ সংবাদ মাধ্যমে প্ৰকাশ কৰিছে।\n৮. কালি অসম কৃষি বিশ্ববিদ্যালয়ৰ সমাবৰ্তনত অংশ গ্ৰহণ কৰিলে কেন্দ্ৰীয় কৃষি ৰাজ্যমন্ত্ৰী ডঃ সঞ্জীৱ কুমাৰ বালিয়ানে। উক্ত অনুষ্ঠানতে বিশ্ববিদ্যালয়খনে অসমীয়া উদ্ভাৱক উদ্ধৱ ভৰালীকো সন্মানীয় ডক্টৰেট অৱ ছায়েন্স উপাধি প্ৰদান কৰাৰ সুখবৰ।\n৯. প্ৰাগজ্যোতিকা, তিতাবৰৰ উদ্যোগত অনুষ্ঠিত হ'ল তৃতীয় সদৌ অসম আন্তঃ মহাবিদ্যালয় প্ৰাইজমানি তৰ্ক প্ৰতিযোগিতা। মুঠ ৪৩হাজাৰ টকাৰ প্ৰাইজমানিৰে পুৰস্কৃত কৰা প্ৰতিযোগিতখনিত তেজপুৰ বিশ্ববিদ্যালয় দলে শ্ৰেষ্ঠ আৰু দ্বিতীয় শ্ৰেষ্ঠ দল ৰূপে গুৱাহাটী বিশ্ববিদ্যালয়ৰ দল বিবেচিত হয়। শ্ৰেষ্ঠ তাৰ্কিকৰ সন্মান লাভ কৰে তেজপুৰ বিশ্ববিদ্যালয়ৰ জ্যোতিষা শইকীয়াই।\n১০. সুধাকণ্ঠ ডঃ ভূপেন হাজৰিকাই সংগীত নাটক অকাডেমিৰ সভাপতি হৈ থকা কালত ১৫নৱেম্বৰৰ দিনটোতে অসমৰ সত্ৰীয়া নৃত্যই সৰ্বভাৰতীয় স্বীকৃতি লাভ কৰিবলৈ সক্ষম হৈছিল। সেয়ে সেই দিনটোক অসম সত্ৰ মহাসভাই অসমৰ বিভিন্ন ঠাইত সত্ৰীয়া সংস্কৃতি দিৱস হিচাবে উদযাপন কৰি আহিছে। কালি তেজপুৰৰ নিকামূল সত্ৰতো এই উদযাপন হোৱাৰ সুখৰ খবৰ।


Search Result of Skin Care\nমুখমণ্ডল“ দাগহীন কৰিবলৈ হালধিৰ সৈতে কি কি মিলাব লাগে জানেনে?\nমানুহবোৰে আটাইতকৈ ব্যয়বহুল সামগ্ৰী ব্যৱহাৰ কৰে, কিন্তু এই সামগ্ৰীবোৰত অধিক ৰাসায়নিক পদাৰ্থ মিহলি হৈ থাকে।\nশীতকালত আপোনাৰ ছালখন কি দৰে কোমল কৰি ৰাখিব?\nআজিকালি পুৰুষ মহিলা সকলোৱে নিজৰ সৌন্দৰ্য্যক লৈ যথেষ্ঠ সচেতন।\nঠাণ্ডা বতৰত মুখমণ্ডলৰ যতন ল'বলৈ প্ৰয়োগ কৰিব লগীয়া ৪ বিধ ঘৰুৱা বস্তু\nছালৰ সমস্যাত সৰ্বাধিক সংখ্যক পিম্পল, দাগ, কলা দাগ পৰা আদি থাকে\nকি কি খাদ্য অত্যধিক খালে ছালখনৰ ক্ষতি কৰে জানেনে?\nকিছুমান খাদ্যৰ অত্যাধিক ভক্ষনে ছালখনৰ বেয়াকৈ ক্ষতি কৰে। কম বয়সতে ছালৰ বিসংগতি ঘটি বৃদ্ধ যেন দেখা হ'ব।\nহালধিৰ সৈতে ২ বিধ সামগ্ৰী মিহলি কৰি ব্যৱহাৰ কৰক, মুখমণ্ডল দাগহীন হৈ পৰিব\nমুখমণ্ডল সৌন্দৰ্য হৈ উঠাৰ পিছত পুনৰ আগৰ দৰে হৈ পৰে মুখৰ প্ৰাকৃতিক উজ্জ্বলতাও নাইকিয়া হৈ পৰে।\nসৌন্দর্য বৃদ্ধিৰ বাবে ফেচ ক্ৰীমৰ পৰিৱৰ্তে ব্যৱহাৰ কৰক এইবিধ তেল\nআপুনি তেল প্ৰয়োগ কৰিও মুখৰ সৌন্দর্য ঘূৰাই আনিব পাৰে\nপুৰুষসকলে আকৰ্ষণীয় মুখমণ্ডলৰ অধিকাৰী হ'বলৈ গ্ৰহণ কৰক এইসমূহ বিশেষ পদক্ষেপ\nপুৰুষসকলেও পুনৰ ছাল আৰু মুখমণ্ডলৰ আকৰ্ষণ আৰু উজ্জ্বলতা ঘূৰাই আনিব পাৰে\nসামান্য পৰিমাণৰ ধনেৰে ব্যৱসায় আৰম্ভ কৰা এগৰাকী ব্যক্তি, যাৰ বাৰ্ষিক আয় ১,১০০ কোটি টকা\n২টকা দৰত বিত্ৰী কৰিছিল\nকৰীণা কাপুৰ খানে প্ৰকাশ কৰিলে চুলিৰ যত্নৰ বিশেষ ৰুটিন\nমই ভাবো যে মই সকলো মহিলাৰ বাবে মাত মাতি আহিছো\nশীতকালত গৰম পানীৰে স্নান কৰাৰ ফলত হ'ব পাৰে ডাঙৰ সমস্যা; এই ১০ টা কথা সদায়ে ৰাখিব মনত\nএই সকলোবোৰ বস্তু অধিক হাৰত গ্ৰহণ কৰিলে শৰীৰৰ ক্ষতিসাধন হ'ব পাৰে\nAll Rights Reserved 2022 © The Janambhumi | Total visits : 71358005


‘পেপাৰ বয়’ৰপৰা সফল লেখক, সংগঠকলৈ… মহানগৰীত কমলাকান্তৰ সংগ্ৰামৰ প্ৰাণস্পৰ্শী কাহিনী… -\nHomeজীৱন শৈলী‘পেপাৰ বয়’ৰপৰা সফল লেখক, সংগঠকলৈ… মহানগৰীত কমলাকান্তৰ সংগ্ৰামৰ প্ৰাণস্পৰ্শী কাহিনী…\n‘পেপাৰ বয়’ৰপৰা সফল লেখক, সংগঠকলৈ… মহানগৰীত কমলাকান্তৰ সংগ্ৰামৰ প্ৰাণস্পৰ্শী কাহিনী…\nমুছফিক হুছেইন : জীৱন…। সংগ্ৰাম আৰু সংঘাতৰ মাজেৰে ফুলা অযুত সপোন। সেই সপোনবোৰৰ বাবেইটো আমি আকোঁৱালি লওঁ ব্যস্ততাৰে ভৰা প্ৰত্যেকটো দিন। এই ব্যস্ততাৰ মাজত নিজক আমি বহুতেই হেৰুৱাই পেলাওঁ নিজৰ অভাৱৰ পৰিসীমা মচি পেলোৱাৰ চেষ্টাত। কিন্তু, তাৰ মাজতো এনেকুৱা ব্যক্তি আছে, যিয়ে নিজৰ জীৱনৰ সংগ্ৰাম আৰু ব্যস্ততাপূৰ্ণ প্ৰতিটো দিনতো হেৰাই যাবলৈ নিদিয়ে নিজক, চেষ্টা কৰে মানুহৰ মনত থৈ যাবলৈ নিজৰ সৃষ্টিক। তেনে এগৰাকী ব্যক্তিৰ কথাই ক’ব বিচাৰিছোঁ। তেওঁ দেখাত তেনেই সাধাৰণ কিন্তু কৰ্মৰ জৰিয়তে তেওঁ হৈ উঠিছে অসাধাৰণ এজন মানুহ। মহানগৰীত তেওঁৰ জীৱন সংগ্ৰাম আৰু সৃষ্টিৰ সাধনা চলিছে হাতত হাত ধৰি।\nআপাতঃ অখ্যাত কিছুমান মানুহৰো থাকে বিৰল ব্যক্তিত্ব।\nআৰু পঢ়ক : দিনত কটনত পঢ়া-শুনা, নিশা ফুড ডেলিভাৰী কাম, মহানগৰীত কিদৰে চলিছে চন্দ্ৰৰ সংগ্ৰাম?\nতেনে এজন লোকৰ কাহিনীয়েই আজি আমি লৈ আহিছোঁ ‘লাইফ ইন এ মেট্ৰ’ত। মানুহজনৰ কান্ধত তথাকথিত কোনো কৃতিত্বৰ বোজা নাই, নাই কোনো ধন-দৌলত টকা পইচাও, আছে কেৱল এটা সু-বিশাল মন যিয়ে আনৰ দুখত দুখ আনৰ সুখত সুখী হৈয়ে জীৱনটো উদ্‌যাপন কৰিব বিচাৰে। সেই বিশেষ ব্যক্তিগৰাকীয়েই হৈছে বাইহাটা চাৰিআলিৰ কমলাকান্ত ডেকা। মানুহজনক আমি বিশেষ বুলি কোৱাৰো আছে বহু কেইটা কাৰণ, কথাখিনি আৰম্ভ কৰাৰ আগতেই আমি পৰিচয় কৰাই দিও কমলাকান্ত ডেকাক। চানমাৰি আকাশবাণী গুৱাহাটী কেন্দ্ৰৰ প্ৰৱেশদ্বাৰৰ সমীপতে তেওঁৰ আছে বাতৰি-কাকত, আলোচনীৰ এখন সৰু দোকান। হাইস্কুল শিক্ষান্ত পৰীক্ষাত ভূগোলত লেটাৰ লৈ সুখ্যাতিৰে মেট্ৰিকৰ দেওনা পাৰ হৈছিল কমলাকান্ত ডেকাই। পাছত চৰকাৰী চাকৰি বিচাৰি হাবাথুৰি নাখাই কমলাকান্ত ডেকাই প্ৰথমে তামোল-পাণ ব্যৱসায়টোকে জীৱিকা অৰ্জনৰ পথ হিচাপে বাছি লৈছিল। চহৰৰ ভোগ- বিলাসিতাক একাষৰে ৰাখি সুন্দৰভাৱে দুজনীয়া সৰু পৰিয়ালটোক তেওঁ চলাই নিছে। পুৱা ৪ বজাতে শোৱা-পাটি এৰি চাইকেলখন লৈ তেওঁ ওলাই আহে চহৰৰ মানুহক খবৰ কাগছ বিলাবলৈ।\nমহানগৰৰ চানমাৰি, উলুবাৰী, গুৱাহাটী ক্লাব, গণেশগুৰিপৰ্যন্ত তেওঁ খবৰ কাগজ বিলায়। তাৰ পাছতে তেওঁ ঢাপলি মেলে চানমাৰিৰ পদপথত থকা দোকানখন খুলিবলৈ। কিন্তু পদপথৰ দোকান আৰু পেপাৰ বিলোৱাতে কমলাকান্ত ডেকাৰ কাম সীমাবদ্ধ হৈ থকা নাই, তেওঁৰ আছে এক সৃষ্টিশালী মন। সময় অজুহাতক দুহাই নিদি সুবিধা পালেই তেওঁ হাতত তুলি লয় কাগজ, কলম। তেওঁৰ হাতত ইতিমধ্যে প্ৰাণ পাই উঠিছে প্ৰায় তিনি হাজাৰ কবিতাই। প্ৰকাশ পাইছে ‘কমল সুবাস’ আৰু ‘লোহিত কমল পাপৰি’ নামৰ স্বৰচিত কবিতা পুথি। তেওঁৰ এই সৃষ্টিৰাজিয়ে জনমানসত যথেষ্ট সঁহাৰি লাভ কৰিছে। এইখিনিতেই থমকি ৰোৱা নাই তেখেতৰ সৃষ্টিশীলতা মনটো। কমলাকান্ত ডেকাৰ প্ৰচেষ্টা আৰু ড° হীৰেন গোঁহাই, হীৰেন ভট্টাচাৰ্য, এলি আহমেদ, ড° সূৰ্য দাস, ইছমাইল হুছেইনৰ সহযোগত ২০০৯ চনৰ ১ জানুৱাৰী তাৰিখে গঢ় লৈছিল ‘পদপথত আবেলিৰ কবিতা’ নামৰ এক কবিতা অনুষ্ঠান।\nজন্মলগ্নৰেপৰা আজি পৰ্যন্ত কমলাকান্তই সেই অনুষ্ঠানটোৰ সম্পাদক হিচাপে প্ৰতি মাহৰ এক তাৰিখে চানমাৰিত সেই অনুষ্ঠানটো অনুষ্ঠিত কৰি আহিছে। চানমাৰি উৰণীয়া সেতুৰ কাষতেই ভালেসংখ্যক বাটৰুৱা কবিয়ে পাঠ কৰে নিজৰ-নিজৰ কবিতা আৰু ক্ষন্তেকৰ বাবে এপলক ৰৈ শুনি যায় বাটৰুৱাই। এই মঞ্চখনৰ জৰিয়তে সকলোকে কবিতাৰ প্ৰকৃত মাদকতা দিবলৈ চেষ্টা কৰিছে কমলাকান্ত ডেকাই। বৰ্তমান এই অনুষ্ঠানটোৱে গুৱাহাটী মহানগৰত যথেষ্ট চৰ্চা লাভ কৰিছে।\nতেওঁৰ বিষয়ে আৰু অধিক কথা জনাৰ মানসেৰে আমাৰ কেইটামান পোনপটীয়া প্ৰশ্ন…\n১) ব্যৱসায়িক ব্যস্ততা, জীৱনৰ কঠিন সংগ্ৰামৰ মাজত কাব্যচৰ্চাও একেলগে চলাই নিয়াটো কিদৰে সম্ভৱ হৈছে?\nকমলাকান্ত : কবিতা মোৰ নিচা আৰু ব্যৱসায়ক মোৰ পেচা হিচাপে পৃথক ৰূপ দি লৈছোঁ। ঘৰখন চলাবলৈ মই ব্যৱসায়ৰ লগত জড়িত হৈছোঁ। কবিতাক মই সদায়ে আগস্থান দিওঁ আৰু সময় পালেই মই দোকানতে কবিতা লিখোঁ, মোৰ সৃষ্টিৰাজিৰ প্ৰায় এহেজাৰটা কবিতা মই দোকানতে লিখা। এই দোকানখনৰ লগত জড়িত হৈ থকাৰ বাবেই বহুতো ভাল মানুহৰ সংগ লাভ কৰিছোঁ, সেয়াই মোৰ প্ৰাপ্তি।\n২) আপোনাৰ কৰ্মৰাজি আন কাৰো লগত আমি তুলনা কৰিব নোৱাৰোঁ, আপুনি একক আৰু পৃথক, এই ক্ষেত্ৰত আপুনি কাৰ অনুপ্ৰেৰণা লাভ কৰিছে?\nকমলাকান্ত : মই নিজকে এতিয়াও প্ৰচাৰ বিমুখ বুলিয়েই ভাবোঁ। প্ৰচাৰ, জনপ্ৰিয়তাতকৈও মোৰ বাবে কাম কৰি যোৱাটো অধিক আৱশ্যকীয়। চৰকাৰী সাহায্যও মই তেনেকে মই বিচৰা নাই বা পোৱা নাই। অৱশ্যে, ‘ভাষা গৌৰৱ আঁচনি’ৰ অধীনত মই চৰকাৰৰ পৰা পঞ্চাশ হাজাৰ টকাৰ এককালীন সাহায্য লাভ কৰিছিলোঁ। ইয়াৰ বাদে আন একো পোৱা নাই। আনকি মোৰ দোকানখনো প্ৰশাসনৰ লোকসকলে উচ্ছেদ কৰিব বিচাৰিছিল। কেৱল মোক ভাল পোৱা মানুহখিনিৰ তৎপৰতাৰ বাবেহে দোকানখন ঘূৰাই পাইছোঁ।\n৩) ‘পদপথত আবেলিৰ কবিতা’ অনুষ্ঠানটোক লৈ আপোনাৰ ভৱিষ্যত পৰিকল্পনা কি?\nকমলাকান্ত : আমি কবিতাক জনমুখী কৰিবৰ কাৰণে চেষ্টা কৰিছোঁ। আৰু এইক্ষেত্ৰত আমি সফল হৈছোঁ কিয়নো এই অনুষ্ঠানটোৰ যোগেদি বহুতো নতুন লেখক মানুহৰ মাজলৈ ওলাই অহাৰ এটা পথ পাইছে। অনুষ্ঠানটোক লৈ যথেষ্ট পৰিকল্পনা আছে প্ৰথমে আমি ইয়াৰ পৰিসৰটো অলপ বহল কৰিবৰ কাৰণে চেষ্টা কৰি আছোঁ যাতে গুৱাহাটীৰ আন প্ৰান্তলৈকো অনুষ্ঠানটোক উলিয়াই নিব পাৰোঁ, ইয়াৰ কাৰণে ৰাইজৰ লগতে চৰকাৰৰ কিছু সঁহাৰি পালে কৃতাৰ্থ হ’ম।\n৪) শেষত, কবিতাৰ মাজেৰে ৰাইজলৈ আপোনাক এষাৰি কথা ক’বলৈ অনুৰোধ জনাইছোঁ?\nকমলাকান্ত: ‘কলম মোৰ যাদুকৰৰ দৰে… অহিংসা আৰু সততাৰ মাজত মোৰ হৃদয়ত জুই থকালৈকে মই মানুহৰ কবি হ’ম।’\nPrevious articleএকেলগে মদ খাম আহা! ছাত্ৰীক অশ্লীল মেছেজ দি পুনৰ ৰঙাঘৰত শিক্ষক\nNext articleডিজিপিৰে ৰাজকন্যা সন্দৰ্ভত কি কথা পাতিছিল নভনীল বৰুৱাই, ভিভাণ্টাত কোনে দিছিল নৈশ পাৰ্টী?\nৰাশিফলত আজিৰ দিনটো! কেনে হ’ব আপোনাৰ?\nৰাশিফলত আজিৰ দিনটো! কেনে যাব আপোনাৰ ?\nসু-স্বাস্থ্যৰ অধিকাৰী হৈ থাকিবলৈ খোৱাৰ সময়ত নিতৌ মানি চলক এইসমূহ নিয়ম! কি ক’লে আয়ুৰ্বেদ বিশেষজ্ঞই?


আমাৰ Website এ নতুন নতুন কিছুমান তথ্যৰ ওপৰত কাম কৰি আহিছে। বিশেষকৈ অসমীয়া ভাষাৰ উন্নতিৰ ক্ষেত্ৰতো বিশেষভাৱে কাম কৰি আহিছে। নতুন নতুন খৱৰ, শিক্ষা বিষয়ক তথ্য, চিকিৎসা সেৱাৰ লগত জড়িত বিভিন্ন তথ্য,মনোৰঞ্জন দিব পৰা কিছুমাম তথ্য, সাহিত্য, অসমীয়া খৱৰ, সংগীত,অভিনয় জগতখনৰ লগত জড়িত তথ্য, অসমীয়া কবিতা,গল্প, প্ৰৱন্ধ,সাধু, অনুবাদ সাহিত্য আদিও প্ৰকাশ কৰি আহিছে।বিজ্ঞান-প্ৰযুক্তিৰ ক্ষেত্ৰখনৰ লগত জড়িত তথ্যসমুহও ইয়াত প্ৰকাশ কৰা হয়। বৰ্তমান সময়ত ডিজিটেল মাধ্যমৰ জনপ্ৰিয়তাৰ লগে লগে সাহিত্যৰ ক্ষেত্ৰত ৱেবচাইট সমুহৰ প্ৰচাৰ আৰু প্ৰসাৰে নতুন মাত্ৰা লাভ কৰিছে। সাহিত্য, সমাজ-সংস্কৃতি আৰু নতুন প্ৰতিভা সৃষ্টিৰ লক্ষ্য কৰিয়েই আমাৰ ৱেবছাইটে বিভিন্ন ধৰনে কাম কৰি আহিছে।অনুগ্ৰহ কৰি আপোনালোকে আমাৰ Website টো আগবঢ়াই নিব বুলি আশা কৰিলোঁ।\nHello readers .. Our website always works on new new things and topics. We always tried to take Assamese language toadifferent level. We post different types of news such as education related, health and fitness, medicine to literature, arts and culture, poem, stories, Assamese news, ...and we focus on topics related to the wonder of scince . This small try will never be successful without everyone's contribution... We hope everyone supports our team to go ahead and post regularly...\nEditor/ Owner/ Publisher


Assamese Book Publications অসমীয়া কিতাপ প্ৰকাশন, BANALATA PRAKASHAN বনলতা প্ৰকাশন, Bishnu Prasad Rabha বিষ্ণুপ্ৰসাদ ৰাভা\nAssamese Book Publications অসমীয়া কিতাপ প্ৰকাশন, Bishnu Prasad Rabha বিষ্ণুপ্ৰসাদ ৰাভা, STUDENTS’ STORE ষ্টুডেণ্টচ্ ষ্ট’ৰচ্\nBANI MANDIR বাণী মন্দিৰ, Bhupen Hazarika ভূপেন হাজৰিকা, Bishnu Prasad Rabha বিষ্ণুপ্ৰসাদ ৰাভা\nBANDHAV বান্ধৱ প্ৰকাশন, Bishnu Prasad Rabha বিষ্ণুপ্ৰসাদ ৰাভা\nBISHNU PRASAD RABHA AND THE CONTEMPORARY ASSAMESE SOCIETY DR. AMIYA KUMAR DAS (BANDHAV)\nAssamese Book Publications অসমীয়া কিতাপ প্ৰকাশন, Bishnu Prasad Rabha বিষ্ণুপ্ৰসাদ ৰাভা, CHANDRA PRAKASH চন্দ্ৰ প্ৰকাশ\nBANI MANDIR বাণী মন্দিৰ, Bishnu Prasad Rabha বিষ্ণুপ্ৰসাদ ৰাভা\nBishnu Ravar Sangrami Abha বিষ্ণু ৰাভাৰ সংগ্ৰামী আভা দেবেন্দ্ৰনাথ বৰা প্ৰকাশক : এছ. এইছ. শৈক্ষিক ন্যাস ( বাণী মন্দিৰ)\nBishnu Prasad Rabha বিষ্ণুপ্ৰসাদ ৰাভা, SAHITYA AKADEMI সাহিত্য অকাদেমি\nBishnu Prasad Rabha বিষ্ণুপ্ৰসাদ ৰাভা, PUBLICATION BOARD ASSAM অসম প্ৰকাশন পৰিষদ\nBishnu Prasad Rabha বিষ্ণুপ্ৰসাদ ৰাভা, JYOTI PRAKASHAN জ্যোতি প্ৰকাশন\nBISHNUPRASAD RAVA RACHANA SAMBHAR PART: I+II বিষ্ণুপ্ৰসাদ ৰাভা ৰচনা সম্ভাৰ (প্ৰথম খণ্ড + দ্বিতীয় খণ্ড) (JYOTI PRAKASHAN)\n₹ 1,200.00 ₹ 1,080.00 Add to cart\nASSAM PUBLISHING COMPANY অসম পাবলিচিং কোম্পানী, Bishnu Prasad Rabha বিষ্ণুপ্ৰসাদ ৰাভা\nBANALATA PRAKASHAN বনলতা প্ৰকাশন, Bishnu Prasad Rabha বিষ্ণুপ্ৰসাদ ৰাভা\nBishnu Prasad Rabha বিষ্ণুপ্ৰসাদ ৰাভা, OTHERS অন্যান্য প্ৰকাশন & প্ৰকাশক\nPherengadao ফেৰেংগাদাও : মেদিনী চৌধুৰী প্ৰকাশক : কিৰণ প্ৰকাশন (Others)\n₹ 150.00 ₹ 135.00 Read more\nBishnu Prasad Rabha বিষ্ণুপ্ৰসাদ ৰাভা, Hiren Gohain হীৰেন গোহাঁই, JOURNAL EMPORIUM জাৰ্ণাল এম্প’ৰিয়াম\n₹ 110.00 ₹ 88.00 Read more


গোলকীয় উত্তাপন নিয়ন্ত্ৰণত উদ্ভিদৰ ভূমিকা কি ? (Project/ Assignment) - Gorajan Goodluck Tutor Centre\nHome class ix নৱম শ্ৰেণী বিজ্ঞান প্ৰজেক্ট স্কুল প্ৰজেক্ট গোলকীয় উত্তাপন নিয়ন্ত্ৰণত উদ্ভিদৰ ভূমিকা কি ? (Project/ Assignment)\nগোলকীয় উত্তাপন নিয়ন্ত্ৰণত উদ্ভিদৰ ভূমিকা কি ? (Project/ Assignment)\nAdmin July 31, 2019 class ix, নৱম শ্ৰেণী, বিজ্ঞান প্ৰজেক্ট, স্কুল প্ৰজেক্ট,\nগোলকীয় উত্তাপন নিয়ন্ত্ৰণত উদ্ভিদৰ ভূমিকা\nবিষয়বস্তঃ ১৷ গোলকীয় উত্তাপন কি ?\n২৷ উত্তাপনৰ কাৰণ\n৩৷ উত্তাপনৰ প্ৰভাৱ\n৪৷ নিয়ন্ত্ৰণত উদ্ভিদৰ ভূমিকা\nগোলকীয় উত্তাপন কি?\n(v) নিৰ্বনানীকৰণ যিয়ে সালোক সংশ্লেষণৰ সময়ছোৱাত উদ্ভিদৰ দ্বাৰা CO2 ৰ ব্যৱহাৰ হ্ৰাস কৰে ৷\nগোলকীয় উত্তাপনৰ বৃদ্ধিৰ প্ৰভাৱ পৃথিৱীৰ সকলো জীৱ-জন্ত্তৰ তথা উদ্ভিদৰ ওপৰত গুৰুতৰভাৱে পৰিব ৷ এই জীৱ-জন্ত্ত তথা উদ্ভিদ মাটি বা পানী বা বায়ুত নাথাকক কিয়, এই উত্তাপৰ প্ৰভাৱ সকলোতে পৰিব ৷ বায়ুমণ্ডলৰ প্ৰতিটো স্তৰৰ উত্তাপৰ পৰিমাণ যথেষ্ট পৰিমাণ বাঢ়ি যাব ৷ এই উত্তাপৰ পৰিমাণ যদি ক্ৰমাগতভাৱে বৃদ্ধি হয় তেন্তে পৃথিৱীৰ জীৱমণ্ডলত থকাটো অনুপযোগী হৈ যাব ৷\nইয়াৰ নিয়ন্ৰণত উদ্ভিদৰ ভূমিকা :\nআমি জানো যে উদ্ভিদৰ খাদ্য প্ৰস্তুতকৰণত CO2 ৰ বৃহৎ ভূমিকা আছে ৷ CO2 ৰ অবিহনে উদ্ভিদে নিজৰ আহাৰ নিজে প্ৰস্তুত কৰিব নোৱাৰে ৷ গতিকে CO2 হ’ল উদ্ভিদৰ এক প্ৰযোজনীয় উপাদান বা যৌগ ৷\nগতিকে CO2 ক প্ৰথমে নিয়ন্ত্ৰণ কৰিবলৈ উদ্ভিদৰ প্ৰযোজন হয় ৷ গছ-গছনিৰ পৰিমান যিমানেই বাঢ়িব সিমানেই CO2 ৰ পৰিমান বায়ুমণ্ডলত ভাৰসাম্যতাত ৰাখিব পৰা যাব ৷ কল-কাৰখনাৰ সংখ্যা তথা উদ্যোগৰ সংখ্যা বঢ়াৰ লগে লগে CO2 ৰ পৰিমানো বাঢ়ি গৈছে , কিন্ত ইয়াৰ অনুসৰি গছ-গছনিৰ সংখ্যা বৃদ্ধি হোৱা নাই বৰঞ্চ কমিছেহে ৷ নগৰ-চহৰ সমূহত গছ-গছনিৰ পৰিমান অতি কম , কিন্তু সেই ঠাইসমূহত যান-বাহনৰ পৰিমান াতি বেছি ৷ গতিকে যান-বাহন বা কাৰাখানসমূহ থকা অঞ্চলত গছ-গছনি ৰোপন কৰিব লাগে ৷\nগছ-গছনিৰ ৰোপনৰ সংখ্যা বৃদ্ধি কৰিবৰ কাৰণে চৰকাৰে তলৰ পদ্ধতিসমূহ অৱলম্বন কৰিব পাৰে :\n(ক) যান-বাহন থকা ব্যক্তিসকলক গছ-গছনি ৰোপন কৰিবলৈ বাধ্য কৰোৱা ৷\n(খ) ফিলিপাইনৰ অনুসৰি গছ-গছনিৰ ৰোপন কৰাৰ সাক্ষ্য দিব পাৰিলেহে স্কুল/কলেজৰ মূখ্য Certificate প্ৰদান কৰা ৷\n(গ) শেহতীয়াকৈ চৰকাৰে বিনামূল্য ছাত্ৰ-ছাত্ৰীৰ নামভৰ্তিৰ ক্ষেত্ৰত , গছ গছনিৰ ৰোপন কৰিলেহে ছাত্ৰ-ছাত্ৰীসকলক বিনামূল্য নাম ভৰ্তি দিয়া ৷\nওপৰত উল্লেখ কৰা আৰু বহুত পদ্ধতি আছ যাৰ দ্ধাৰা গছ-গছনিৰ পৰিমাণ বঢ়াই দিব পাৰি ৷ CO2 ৰ পৰিমাণ ভাৰসাম্যতাত ৰাখিব পাৰি ৷\nTags # class ix # নৱম শ্ৰেণী # বিজ্ঞান প্ৰজেক্ট # স্কুল প্ৰজেক্ট\nTags: class ix, নৱম শ্ৰেণী, বিজ্ঞান প্ৰজেক্ট, স্কুল প্ৰজেক্ট


ৰিক্সা-ভাৰা-মানসী বৰা – ফটাঢোল\nMay 1, 2021 লটিঘটি\t4 Comments\nকলেজলৈ বুলি ঘৰৰ পৰা ওলায়েই ৰিক্সা এখনত উঠিলোঁ। বিএ পঢ়ি থকা দিনৰ কথা এয়া। যিখিনি ঠাইৰ পৰা ৰিক্সাত উঠিলোঁ তাৰ পৰা কলেজলৈ ভাৰা তেতিয়া পাঁচ টকা। ৯:১৫ বজাৰ ক্লাছটো পাবলৈ লৰা-ঢপৰা মোৰ। ক্লাছ চলি থাকোঁতে পিছত গৈ সোমাবলৈ সমুলি ভাল নাপাইছিলোঁ বাবেই সময়ত গৈ পাবলৈ সদায় চেষ্টা কৰিছিলোঁ। পিলিঙা ল’ৰাটোৱে হালি-জালি ৰিক্সাখন চলাই নিলে। মুখেৰে গান গুণগুণাই যিটো কোবত ৰিক্সাখন চলাই নিলে যে, মই ক্লাছ আৰম্ভ হ’বলৈ পাঁচ-ছয়মিনিট সময় বাকী থাকোঁতেই গৈ কলেজৰ গেটৰ সন্মুখ পালোঁগৈ। সময়ত গৈ পোৱাৰ সুখকণে মুহূৰ্ততে চুই গ’ল। সেইকণ সুখৰ অনুভৱ ক্ষন্তেকীয়া বুলি কিন্তু কেতিয়াও ভবা নাছিলোঁ।\nভাৰাটো দিয়াৰ মানসেৰে কিতাপ-বহীৰ বেগটোত হাত ভৰাই পইচা থোৱা সৰু মণিবেগটো লৰালৰিকে খেপিয়ালোঁ। এটা কাষৰ পৰা আন এটা কাষলৈ গৈ গোটেই বেগৰ ভিতৰখন বিচাৰি চলাথ কৰিলোঁ।\nনাই, নোল‍াল। কোনো এটা ফালেও সৰু মণিবেগটো বিচাৰি নাপালোঁ। কি কৰোঁ কি নকৰোঁ লাগি গ’ল। তাতে কলেজলৈ নতুনকৈ গৈছোঁ। নতুন ক্লাছ। পলমকৈ যাবলৈ একেবাৰে মন নাই। কিন্তু উপায় নাই। ৰিক্সাত দিবলৈও ভাৰা নাই। সৰু চেইন লগা খাপটোত কেতিয়াবা খুচুৰা পইচা থাকে। সিদিনা তাকো নাই। নাই যি নাই এটকা মুদ্ৰা এটাও পাবলৈ নাই। মই লাহেকৈ চালক ল’ৰাজনক সেমেনা-সেমেনিকৈ ক’লোঁ,\n: মই পইচা আনিবলৈ পাহৰি থাকিলোঁ। পইচা থোৱা বেগটো ঘৰতেই থাকি আহিল।\nকথাটো ক’বলৈ পালোহে মাত্ৰ। ল’ৰাটো একেবাৰে চকু-তকু কোঁচাই জাঙুৰ খাই উঠিল। গান গুণগুণাই অহা স্ফূৰ্তিবাজ ল’ৰাটো মোৰ সন্মুখত তৎমুহূৰ্ততে লাভা হৈ উফৰিল।\n: তোমালোক ছোৱালীবোৰ এনেকুৱাই। আমাক কি বুলি ভাবাহে? ৰিক্সাত উঠোঁতেও উঠিবা। কিন্তু ভাৰাটো দিবৰ সময়ত হাজাৰটা বাহানা। পইচা আনিবলৈ সদায় সদায় পাহৰি আহিবা। এইসৱ মিছা কথা। ভালকৈ জনা আছে মোৰ।\nল’ৰাটোৰ মুখত সেইকেইটা কথা শুনি ইমানেই লাজ লাগিল যে লগে লগে কৈয়ে দিলোঁ,\n: মোক আকৌ ঘৰলৈ লৈ যাবানে? আকৌ তুমিয়ে কিন্তু লৈ আনিব লাগিব। এতিয়া অহা আৰু ঘৰলৈ যোৱা ভাৰাৰ লগতে মোক আকৌ কলেজলৈ লৈ অনাৰ মুঠ তিনিটা ভাৰা দিম মই।\nমোৰ কথা শুনি ল’ৰাজনে মুখৰ ভিতৰতে কিবা-কিবি ভোৰভোৰাই ৰিক্সাখন ঘূৰাই ল’লে।\nঘৰলৈ গৈ এৰি থৈ অহা সৰু মণিবেগটো কলেজৰ বেগটোত ভৰাই একেখন ৰিক্সাতে কলেজলৈ উলটি আহিলোঁ। নিৰ্দিষ্ট সেই ক্লাছটো আৰম্ভ হৈ ইতিমধ্যে শেষো হ’ল। ৰিক্সাখনত বহি থাকিয়ে দিব লগা ভাৰাকেইটা ল’ৰাটোক দিলোঁ। পাবলগীয়া ভাৰাৰ পৰিমাণটো পাই ল’ৰাটোৱে হাঁহি মাৰি লগে লগে ক’লে,\n: বেয়া নাপাবা দেই। ভাৰা আনিবলৈ পাহৰিলোঁ বুলি কৈ ভাৰা নিদিয়া ছোৱালী মোৰ ৰিক্সাত প্ৰায়ে উঠে বাবে তেনেকৈ কৈছিলোঁ।\nমই গহীনকৈ হাঁহি এটা মাৰি নামি আহি কলেজৰ গেটৰ দিশে আগবাঢ়িলোঁ।\nসেইদিনাৰ লটিঘটিবোৰৰ বাবে মই নিৰ্দিষ্ট ক্লাছটোত উপস্থিত থাকিব নোৱাৰিলোঁ সঁচা কথা। কিন্তু তথাপিও তাতে এটা সুখ আছিল। ৰিক্সা চলোৱা ল’ৰাটোক মই যে মিছলীয়া নহয়, তাক প্ৰমাণ কৰি পোৱা সুখ।\n(বিঃদ্ৰঃ – মনত আছে, সেই দিনবোৰত হাত খৰচৰ বাবদ পোৱা নিৰ্দিষ্ট টকাকেইটাৰে বৰ হিচাপত চলিছিলোঁ। কেৱল নিজৰ ভুলৰ বাবে দহ টকা অবাবত ব্যয় হোৱা যেন অনুভৱ কৰি কলেজ ছুটীৰ পিছত সেইদিনা লগৰ ছোৱালীৰ সৈতে খোজকাঢ়ি হাঁহি-খিকিন্দালি কোবাই ঘৰলৈ উভতিছিলোঁ)\n« ক্ৰচ কানেকচন – দেবজিত শৰ্মা\nঅহা জনমত মিনুক মই বিয়া পাতিম-মৌচুমী বৰি »\nভাল লাগিল। কেতিয়াবা বৰ লাজত পৰিবলগা হয় সঁচাকৈ\nধন্যবাদ বা।সেই কথাটো আজীৱন মনত থাকিব ।\nভাল লাগিল মানসী৷ তোমাৰ সততাৰ বাবে চুপাৰ লাইক\nদাদা, মনত ৰৈ যোৱা কথাটো লিখি দিলোঁ আৰু ।আপোনালৈ কৃতজ্ঞতা।


মিত্ৰতাত চূড়ান্ত মোহৰ! GMCH ত অখিলক সাক্ষাৎ কৰি কি কি আলোচনা কৰিলে লুৰীণজ্যোতিয়ে?\nগুৱাহাটী , February 4, 2021 2:44 pm\nআজি GMCH ত চিকিৎসাধীন হৈ থকা কাৰাৰুদ্ধ ৰাইজৰ দলৰ সভাপতি অখিল গগৈক সাক্ষাৎ কৰিলে অসম জাতীয় পৰিষদৰ সভাপতি লুৰীণজ্যোতি গগৈয়ে।\nবৃহস্পতিবাৰে কৃষক নেতাগৰাকীক সাক্ষাৎ কৰি আহি সংবাদ মাধ্যমৰ আগত অজাপৰ সভাপতি লুৰীণজ্যোতি গগৈয়ে কয়, ‘আজি অখিল গগৈৰ স্বাস্থ্যৰ বুজ লৈছো। আজি আমাৰ মাজত হোৱা আলোচনাৰ পাছত আমি অসমৰ ৰাইজক ক’ব বিচাৰো যে মিত্ৰতাৰ সিদ্ধান্ত চূড়ান্ত হৈছে। অতি সোনকালে ইয়াৰ আনুষ্ঠানিক ঘোষণা হ’ব।‘\nতদুপৰি, ২০২১ ত জাতীয়তাবাদৰ চৰকাৰ এখন হ’ব বুলি উল্লেখ কৰি লুৰীণে লগতে কয়, ‘তাত কোনো শক্তিয়ে আমাক বাধা দিব নোৱাৰে। ৰাষ্ট্ৰীয় ৰাজনৈতিক দল আৰু সাম্প্ৰদায়িক দল এটা ব্লকত থাকিব। তাৰ বিৰুদ্ধে জাতীয়তাবাদী শক্তিৰ ভোটৰ যুদ্ধ হ’ব। দুইকোণীয়া প্ৰতিদ্বন্দিতা হ’ব। এফালে জাতীয়তাবাদ আৰু আনফালে সৰ্বভাৰতীয় ৰাজনৈতিক দল আৰু সাম্প্ৰদায়িক ৰাজনৈতিক দল।‘\nআনহাতে, অখিল গগৈয়ে তেওঁৰ আগত ঐক্যবদ্ধ জাতীয়তাবাদ বা আঞ্চলিকতাবাদৰ কোনো বিকল্প নাই বুলি জনোৱা বুলি তেওঁ সংবাদমাধ্যমৰ আগত কয়।\nইপিনে, চৰকাৰে অতি অগণতান্ত্ৰিক ফেচিষ্ট মানসিকতাৰে তেওঁক আবদ্ধ কৰি ৰাখিছে বুলি গগৈয়ে দাবী কৰে।


জ্যেষ্ঠ আইপিএছ বিষয়া ৰৌনক আলী হাজাৰিকা নিলম্বিত - News in Assam- Career News in India\nজ্যেষ্ঠ আইপিএছ বিষয়া ৰৌনক আলী হাজাৰিকা নিলম্বিত\nSenior IPS Officer Rounak Ali Hazarika Suspended. Governor of Assam, in the exercise of powers conferred by clause (a) of sub-rule (i) of rule3of the All India Services, hereby places Rounak All Hazarika under suspension with immediate effect.\nজ্যেষ্ঠ আইপিএছ বিষয়া ৰৌনক আলী হাজৰিকা, অসম চৰকাৰৰ গৃহ বিভাগৰ কোনো আগতীয়া অনুমতি অবিহনে এপিএছত যোগদান কৰাৰ পিছত অসংখ্য বিদেশ ভ্ৰমণ কৰাৰ বাবে নিলম্বিত।\nঅসমৰ ৰাজ্যপালৰ এক জাননীত কোৱা হৈছে, “আনহাতে প্ৰতিবেদন পোৱা গৈছে যে ৰৌনক আলী হাজৰিকা, আইপিএছে ২০১১ চনৰ পৰা বহুতো বিদেশ ভ্ৰমণ কৰিছিল,\nআনহাতে ৰৌনক আলী হাজৰিকা, আইপিএছে ১৯৯২ চনৰ পৰা আজিলৈকে অসম আৰক্ষী সেৱা (এপিএছ) কেডাৰত যোগদান কৰাৰ পিছৰে পৰা অসম চৰকাৰৰ গৃহ বিভাগৰ পৰা কেতিয়াও অসংখ্য বিদেশ ভ্ৰমণৰ বাবে আগতীয়া অনুমতি লাভ কৰা নাছিল,\nআৰু আনহাতে ওপৰোক্ত ভিত্তিত বিভিন্ন সময়ত চৰকাৰী নিৰ্দেশনা অমান্য কৰা আৰু ঘোৰ অসদাচৰণ ৰৌনক আলী হাজৰিকাৰ বিৰুদ্ধে এক অনুশাসনমূলক প্ৰক্ৰিয়া, আই.পি.এছ. প্ৰয়োজনীয়;\nসেয়েহে, এতিয়া, অসমৰ ৰাজ্যপালে সৰ্বভাৰতীয় সেৱা (অনুশাসন আৰু আপীল) নিয়মৰ নিয়ম 3-ৰ (ক) ধাৰা (ক) দ্বাৰা প্ৰদান কৰা ক্ষমতা প্ৰয়োগত, ইয়াৰ দ্বাৰা উক্ত শ্ৰী ৰৌনক অল হাজৰিকা, আইপিএছক তাৎক্ষণিক প্ৰভাৱৰ সৈতে নিলম্বনৰ অধীনত ৰখা হৈছে।\nএইটো আৰু নিৰ্দেশ দিয়া হৈছে যে এই আদেশটো বলবৎ থাকিব। ৰৌনক আলী নাৰায়ণৰ মুখ্য কাৰ্যালয় আৰক্ষী সঞ্চালক প্ৰধানৰ কাৰ্যালয় হ’ব আৰু উক্ত শ্ৰী ৰৌনক আলী নাৰায়ণে নিম্নস্বাক্ষৰকাৰীৰ অনুমতি নোলোৱাকৈ উক্ত মুখ্য কাৰ্যালয় এৰি নাযাব।”


যমজ সন্তানৰ মাতৃ হ'ল 'ডিম্পল গাৰ্ল' প্ৰীতি জিণ্টা; নৱজাতকৰ নাম ৰাখিলে জয় আৰু জিয়া -\nHomeব্ৰেকিং নিউজযমজ সন্তানৰ মাতৃ হ'ল 'ডিম্পল গাৰ্ল' প্ৰীতি জিণ্টা; নৱজাতকৰ নাম ৰাখিলে জয়...\nযমজ সন্তানৰ মাতৃ হ’ল ‘ডিম্পল গাৰ্ল’ প্ৰীতি জিণ্টা; নৱজাতকৰ নাম ৰাখিলে জয় আৰু জিয়া\nযমজ সন্তানৰ মাতৃ হ'ল 'ডিম্পল গাৰ্ল' প্ৰীতি জিণ্টা; নৱজাতকৰ নাম ৰাখিলে জয় আৰু জিয়া\nডিজিটেল ডেস্কঃ বলীউডৰ মোহময়ী অভিনেত্ৰী প্ৰীতি জিণ্টাৰ জীৱন পৰম সুখেৰে উপচি পৰিছে। যমজ সন্তানৰ মাতৃ হ’ল ডিম্পল গাৰ্ল প্ৰীতি। অভিনেত্ৰীগৰাকীৰ ঘৰত এতিয়া মাথোঁ আনন্দৰ লহৰ। প্ৰীতিয়ে তেওঁৰ জীৱনৰ এই সুখৰ মুহূৰ্তটো অনুৰাগীসকলৰ সৈতে ছ’চিয়েল মিডিয়াত শ্বেয়াৰ কৰিছে। প্ৰীতিয়ে পোষ্টটোত তাইৰ দুয়োটা সন্তানৰ নামো অনুৰাগীসকলক জনায়। প্ৰীতি জিণ্টাই ইনষ্টাগ্ৰাম হেণ্ডেলত স্বামী জেনে গুডেনাফৰ সৈতে উঠা এখন সুন্দৰ ফটো শ্বেয়াৰ কৰি এই ভাল খবৰটো দিছিল। জীৱনৰ ৪৬ বছৰ বয়সত মাতৃত্বৰ সোৱাদ লাভ কৰে প্ৰীতিয়ে।\nপ্ৰীতিয়ে পোষ্টটোত লিখিছিল-”মই আজি আপোনালোকক আমাৰ জীৱনৰ এটা খুব ধুনীয়া খবৰ দিব বিচাৰিছোঁ। মই আৰু মোৰ স্বামী জেনে আজি বহুত সুখী। আমাৰ হৃদয় মৰম আৰু কৃতজ্ঞতাৰে ভৰি আছে, কিয়নো আমাৰ ঘৰত দুটা যমজ সন্তান জয় জিণ্টা গুডেনাফ আৰু জিয়া জিণ্টা গুডেনাফৰ জন্ম হৈছে।” প্ৰীতি জিণ্টাই তেওঁৰ পোষ্টত আৰু লিখিছিল- ”আমি আমাৰ জীৱনৰ নতুন পৰ্যায়ক লৈ অতি উৎসাহিত। আমাৰ অবিশ্বাস্য যাত্ৰাৰ অংশ হোৱাৰ বাবে সকলো চিকিৎসক, নাৰ্চ আৰু আমাৰ ছাৰোগেটক বহুত বহুত ধন্যবাদ। সকলোকে বহুত মৰম।”\nআৰু পঢ়কঃ জম্মু-কাশ্মীৰত দমনৰ ৰাজনীতি! পুনৰ গৃহবন্দী মেহবুবা মুফটি\nপ্ৰীতি জিণ্টাৰ পোষ্টটোৱে স্পষ্ট কৰি দিছে যে তেওঁ ছাৰোগেচীৰ জৰিয়তে মাতৃ হৈছে। প্ৰীতিয়ে তেওঁৰ নতুন জীৱনক সুখেৰে আদৰণি জনাইছে। প্ৰীতিয়ে এই পোষ্টটো শ্বেয়াৰ কৰাৰ লগে লগে বিশ্বৰ ভিন্ন প্ৰান্তৰ পৰা অনুৰাগীসকলে মৰম আৰু অভিনন্দন জ্ঞাপন কৰিছে। প্ৰীতি জিণ্টাই এই পোষ্টটো কৰাৰ পাছতেই মিনিটৰ ভিতৰতে ছ’চিয়েল মিডিয়াত ভাইৰেল হৈ পৰে। এতিয়া সকলোৱে অভিনেত্ৰীগৰাকীৰ দুই যমজ সন্তান জয় আৰু জিয়াৰ ফটো চাবলৈ আগ্ৰহ প্ৰকাশ কৰিছে। উল্লেখ্য যে ২০১৬ চনত আমেৰিকাৰ জেনে গুডেনাফৰ সৈতে বিবাহপাশত আৱদ্ধ হৈছিল মোহময়ী প্ৰীতি জিণ্টা।\nPrevious articleবিটিচিৰ দুদিনীয়া শৰতকালীন অধিৱেশন সম্পন্ন, গৃহীত ৫বিধেয়ক\nNext articleশুকাই গ’ল চিৰিলুইত! আতংক ডিব্ৰুগড়-লখিমপুৰত